Azima ge passport eh nuhifahattan: Immigration | Mihaaru\nއާޒިމާ: މިވަގުތު ރާއްޖެ އިން ބޭރުގައި ހުންނެވި އާޒިމާގެ މައްޗަށް ދެ ދައުވާއެއް އުފުލައި، ކްރިމިނަލް ކޯޓަށް ވަނީ ފޮނުވާފައި. --ފޮޓޯ/މިހާރު\n24 ފެބުރުއަރީ 2019 - 10:01 14 comments\nޕީޕީއެމާއި ޕީއެންސީގެ ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ފޮނަދޫ ދާއިރާގެ މެމްބަރު އަބްދުއްރަހީމް ވިދާޅުވެފައި ވަނީ، އާޒިމާގެ އިތުރުން ވެސް އެ ދެ ޕާޓީގެ އިސް ބޭފުޅުންތަކެއްގެ ޕާސްޕޯޓް ހިފަަހައްޓާފައިވާ ކަމުގެ އަޑުތައް އިވިވަޑައިގެންފައިވާ ކަމަށެވެ. އެއީ، ސަރުކާރާ، އިދިކޮޅު ފަރާތްތައް ނައްތާލަން ރާވާފައިވާ ރޭވުމެއްގެ ތެރެއިން ކުރަމުންދާ ކަމެއް ކަމަށް ވެސް އޭނާ ތުހުމަތު ކުރެއްވި އެވެ.\nއިމިގްރޭޝަން ކޮންޓްރޯލަރު މުހައްމަދު އަހުމަދު ހުސައިން (ހަނަފީ) މިއަދު ވިދާޅުވީ އާޒިމާގެ ޕާސްޕޯޓް ހިފަހައްޓާފައި ނުވާ ކަމަށެވެ. އެފަދަ އަމުރެއް މިހާތަނަށް އިމިގްރޭޝަނަށް ލިބިފައި ނުވާ ކަމަށް ވެސް އޭނާ ވިދާޅުވި އެވެ.\n"އެއީ، ރަނގަޅު ވާހަކައެއް ނޫން، އާޒިމާ އަދި އެ [ތުހުމަތުކުރާ ސިޔާސީ] އެހެން ބޭފުޅުންތަކެއްގެ ޕާސްޕޯޓު ވެސް ހިފަހައްޓާފައެއް ނުވާނެ،" ހަނަފީ ވިދާޅުވި އެވެ.\nއާޒިމާ މިހާރު ހުންނެވީ ރާއްޖެ އިން ބޭރުގަ އެވެ.\nއާޒިމާގެ މައްޗަށް ވަނީ މަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާ ކްރިމިނަލް ކޯޓުގައި އުފުލައިފަ އެވެ. އެ ދައުވާކުރީ ކުރީގެ ރައީސް އަބްދުﷲ ޔާމީން ހިންގި ކަމަށް ތުހުމަތުކުރާ މަނީ ލޯންޑަރިން އަށް އާޒިމާ އެހީތެރިވެ، އެކަމުގައި ސަރުކާރުގެ އިދާރާތަކަށް ދޮގު މައުލޫމާތު ދިން ކަމަށް ބުނެ އެވެ. އެ ދައުވާއާ ގުޅޭ ލިޔެކިޔުންތައް ވެސް މިހާރު ވަނީ އާޒިމާއާ ހަވާލުކޮށްފަ އެވެ.\nއިތުރު ލިޔުންތައް އާޒިމާ ޝަކޫރު އިމިގްރޭޝަން މަނީ ލޯންޑްރިން މުހައްމަދު އަހުމަދު ހުސައިން (ކޮންޓްރޯލަރު)


SunOnline: Vaifulhu alhaigen feeni ekaku niyaave ekaku ICU gai\nވައިފުޅި އަޅައިގެން ފީނި އެކަކު ނިޔާވެ އަނެކަކު އައިސީޔޫގައި\nމުހައްމަދު އައުޒަމް 07 Dec 2018, 11:18\nފީނައިގެ ހާލު ދެރަވި މީހަކަށް ފަރުވާ ދެނީ-- ފޮޓޯ: އެމްއެންޑީއެފް\nގދ. ގައި އޮންނަ "އައުޓްރިގާ ކޮނަންޓާ މޯލްޑިވްސް ރިސޯރޓް" ކައިރިޔަށް "ހުޝިޔާރު" ނަމަކަށް ކިޔާ ދޯނިން އެންހިފުމަށްޓަކައި ވައިފުޅި އަޅައިގެން ފީނަން ފޭބި ހަތަރު މީހުންގެ ތެރެއިން އެކަކު ހާލު ދެރަވެ ނިޔާވެއްޖެއެވެ.\nއެ ހާދިސާގައި ނިޔާވެފައިވަނީ 37 އަހަރުގެ އަމިތު ސައީދުއެވެ.\nއަދި އެ ހާދިސާގައި ފީނަން އުޅުނު އުމުރުން 24 އަހަރުގެ އަހުމަދު ޝާކިރުއަށް މިހާރުވެސް ދަނީ އައިސީޔޫގައި ދަނީ ފަރުވާ ދެމުންނެވެެ. އެމްއެންޑީއެފްއިން ބުނީ އޭނާއަށް އިތުރު ފަރުވާ ދިނުމުގެ ގޮތުން މިހާރު މާލެ ގެނައުމުގެ މަސައްކަތް މިހާރު ކުރަމުންގެންދާ ކަމަށެވެ.\nއެ ހާދިސާގައި ހާލު ދެރަވި އުމުރުން 31 އަހަރުގެ މުބާރަކް އަބްދުﷲގެ ހާލު މިހާރު ރަނގަޅު ކަމަށްވެސް އެމްއެންޑީއެފުން ބުންޏެވެ.\nއެމްއެންޑީއެފުން ބުނީ އެ ހާދިސާ ގދ. ތިނަދޫ ޕޮލިސް ސްޓޭޝަނަށް ރިޕޯޓް ކޮށްފައިވަނީ ރޭ ފަތިހު 5:14 ހާއިރުއެވެ. އަދި އެ ރިޕޯރޓް ލިބުމާއި އެކު ގދ. ތިނަދޫ ސީ އެމްބިއުލާންސް އެ ދޯނި އޮތް ސަރަހަށްދަށް ގޮސް ހާލު ދެރަ ތިން މީހުން އަރުވައިގެން މިއަދު ހެނދުނު 6:05 ހާއިރު ގދ. ތިނަދުއަށް ގެންދިޔަ ކަމަށްވެސް އެމްއެންޑީއެފްއިން ބުންޏެވެ.\nއެމްއެންޑީއެފުން ބުނީ އެ ހާދިސާ ހިނގިއިރު، އެ ހަތަރު މީހުން 44 މީޓަރަށް ވައި ފުޅި އަޅައިގެން 35 މިނިޓުވަންދެން ފީނާހަދައިފައިވާ ކަމަށެވެ.


India in insaanu javva fonuvanee!\nޖައްވުގައި އިންސާނަކު ހަރަކާތެރިވާ މަންޒަރު ކުރަހާފައި: އިންޑިއާއިން ދަނީ އިންސާނުން ޖައްވަށް ފޮނުމުގެ މަސައްކަތް ކުރަން ތައްޔާރުވަމުން\nއިންޑިއާއިން ފަހުރުވެރި ކަމާއެކު ކުރިއަށް ގެންދިޔަ ޖައްވީ މިޝަނަކީ ޗަންދްރިޔާ2ހަނދަށް ފޮނުވުމެވެ. އެއީ އިންޑިއާއިން ހަނދަށް ދިޔުމުގެ ބޭނުމުގައި ކުރިއަށް ގެންދިޔަ ދެވަނަ މިޝަނެވެ. އެކަމަކު ޗަންދްރިޔާ2ހަނދަށް ފޮނުވުމުގެ އެ މިޝަން ނާކާމިޔާބުވެ ގައުމުތަކުން އިންޑިއާއަށް ލިބުނީ، ހިތްވަރުދިނުމުގެ ބަސްތަކެކެވެ. ކާމިޔާބުވާނެ ކަމުގެ 100 ޕަސަންޓާއެކު ހަނދަށް ޗަންދްރިޔާ2ފޮނުވުމުން ވެސް ނާކާމިޔާބުވީ އެވެ. ނަމަވެސް އިންޑިއާއިން އަދިވެސް ބުނަމުންދަނީ ޖައްވީ ރޭހުގައި އެ ގައުމުގެ ކުރިއަރައި ދާނެ ކަމަށެވެ.\nއިންޑިއާގެ ޖައްވީ އިދާރާ، އިންޑިއަން ސްޕޭސް ރިސާޗް އޯގަނިޒޭޝަން (އިސްރޯ) އިން މިހާރު އަމާޒު ހިފާފައިހުރީ ޖައްވަށް އިންސާނުން ފޮނުވުމަށް ފަހު ސަލާމަތުން އަނބުރާ ދުނިޔެއަށް ގެނައުމުގެ މަސައްކަތަށެވެ. މިކަން ކުރަނީ ޖައްވީ ރޭހުގައި ޗައިނާ އާއި ރަޝިއާ އަދި އެމެރިކާ ބަލިކޮށްލުމުގެ ބޭނުމުގަ އެވެ. އެއީ ޖައްވީ ރޭހުގައި ނަން މަޝްހޫރު ގައުމަކަށް އިންޑިއާއަށް ވެވެން އޮތީ މިތިން ގައުމަކުން ކުރެ ގައުމެއް ފަހަތަށް ޖައްސާލައިގެނެވެ. އިންސާނުން ޖައްވުގައި ބޭނުންކުރާނެ ސޫޓު އިސްރޯއިން މިހާރު ވަނީ ތައްޔާރުކޮށް ނިންމާފަ އެވެ.\nއިންސާނުން ޖައްވަށް ފޮނުވުމުގެ މަސައްކަތް އިސްރޯއިން ކުރާނީ އަންނަ 2020 ވަނަ އަހަރު އެވެ. އެ އަހަރު ޖައްވަށް އިންސާނުން ފޮނުވާ މިޝަންގެ ދަށުން އިސްރޯއިން ދޭއް ނޫނީ ތިން ފަހަރު އިންސާނުން ޖައްވަށް ގެންދާ އުޅަނދު އިންސާނަކާ ނުލައި ޖައްވަށް ފޮނުވާނެ އެވެ. ބޭނުމަކީ އިންސާނުން ޖައްވަށް ގެންދަން އުފައްދާ އުޅަނދަކީ އެފަދަ މިޝަނަކަށް އެކަށީގެންވާ އެއްޗެއްތޯ ބަލައި ޔަގީން ކުރުމެވެ. އަދި ޗަންދްރިޔާ 1 އަދި ޗަންދްރިޔާ2ގެ މިޝަންތައް ފެއިލު ނުވާނެ ކަމުގެ ފުރިހަމަ ޔަގީންކަން އޭރު އޮތް އިރުވެސް ދެ ފަހަރު މަތިން ނާކާމިޔާބާ ކުރިމަތިވުމުންނެވެ.\nޗަންދްރިޔާ2ބައެއް ކަމަށްވާ "ވިކްރަމް" ހަނދުގައި އޮތް ކަމަށް ބުނެ އިސްރޯއިން ބުނި ތަނުގައި މިހާރު ވިކްރަމް ނެތްކަން ވެސް ވަނީ ޔަގީންވެފަ އެވެ. މިއާއެކު ވާދަވެރި ގައުމުތަކުގެ ޖައްވީ ސައިންސްވެރިން ގެންދަނީ އިސްރޯގެ ދިރާސާތައް އެކިއުރޭޓް ނޫން ކަމަށް ބުނެ ޖެއްސުން ވެސް ކުރަމުންނެވެ. ނަމަވެސް އިންޑިއާއިން އިންސާނުން ޖައްވަށް ފޮނުވުމުގެ މައިގަނޑު ބޭނުމަކީ އެ ގައުމަށް ޖޯކުޖަހާ ސައިންސްވެރިންނަށް އިސްރޯގެ ކުޅަދާނަކަން ދެއްކުމެވެ. މި މިޝަނަށް އިސްރޯއިން ދީފައިވާ ނަމަކީ "ގަގަންޔާން" އެވެ.\nމިޝަން ގަގަންޔާންގެ ހުރިހާ ތައްޔާރީތަކެއް ނިމުމުން އިންސާނުންނާއެކު ޖައްވީ އުޅަނދު އުދުއްސާލަން ހަމަޖެހިފައިވަނީ 2021 ވަނަ އަހަރުގެ ޑިސެމްބަރު މަހު އެވެ. އެ އަހަރު ޖައްވަށް ފޮނުވަން ލިސްޓް ކުރެވިފައިވާ 12 އެސްޓްރޮނޯޓަކު މިހާރުވަނީ ތަމްރީނުތަކަށް ރަޝިއާއަށް ފޮނުވާފަ އެވެ. މި 12 އެސްޓްރޮނޯޓުންގެ ތެރެއިން ޖައްވަށް ދާނީ ތިން އެސްޓްރޮނޯޓެކެވެ.\nއިންޑިއާއިން މިހާތަނަށް ކުރިއަށް ގެންދިޔަ ގިނަ ޖައްވީ މިޝަންތައް ނާކާމިޔާބު ވެފައިވުމުން، އިސްރޯއަށް އިންސާނުން ޖައްވަށް ފޮނުވުމުގެ ގާބިލްކަން ލިބިގެންވާ ކަމާމެދު ގިނަ ބަޔަކު ޝައްކު ކުރެ އެވެ. ނާސާ އާއި ރަޝިއާއިން ވެސް އިސްރޯގެ ގާބިލް ކަމާމެދު ސުވާލު އުފައްދާފަ އެވެ. ރަޝިއާއިން އިސްރޯގެ އެސްޓްރޮނޯޓުން ތަމްރީނު ކުރަން ނިންމީ ވެސް އެ ސަބަބާ ހެދި އެވެ. އަދި ޖައްވީ ކަންކަމުގައި އެހީވުމުގެ ސިޔާސަތެއްގެ ދަށުންނެވެ.\nސައިންސް އިންޑިއާ ނާސާ


Gey Budah Raalhu Jahaathee Noolhevigen Ulhenikoh Kuri “Jessumah” Addu In Shukuriyyaa! - Vaguthu\nގޭބުޑަށް ރާޅު ޖަހާތީ ނޫޅެވިގެން އުޅެނިކޮށް ކުރި "ޖެއްސުމަށް" އައްޑޫ އިން ޝުކުރިއްޔާ!\nހިތަދޫ ފުއްޓަރު ފަރާތް - ވަގުތު އިމޭޖަސް\nފެންނަ ފެނުމަށް އައްޑޫ ސިޓީގައި މިވަގުތު ކުރިޔަށްދާ އެންމެ ބޮޑު އެއް ތަރައްޤީގެ މުޙިންމު "މެގަ" މަޝްރޫޢަކީ އެ ސިޓީގެ ހިތަދޫ ސިޓީ ސްކެއާގައި ބޮޑު ދިދަ ދަނޑިއެއް ޖަހައި އެ ދިދަ ދަނޑީގެ ވަށައިގެންވާ ސަރަޙައްދު ޗާލުކޮށް ޕާކަކަށް ހެދުމުގެ މަޝްރޫޢެވެ. ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހުގެ ސަތޭކަ ދުވަހުގެ ވަޢުދުފުޅުގެ ތެރޭގައިވެސް ހިމެނޭ މި ޕާކުގެ މަސައްކަތް ރެޔާއި ދުވާލު ކުރަމުންދާއިރު، ހިތަދޫގައި ރެޔާއި ދުވާލު ނިދި ނުލިބި ތިބި އެހެން ބައެއްގެ ވާހަކަ ބުނެފާނަމެވެ.\nހިތަދޫ އުތުރު ދާއިރާގެ އިއްޒަތްތެރި މެމްބަރު އަދި ވެރިކަން ކުރާ އެމްޑީޕީގެ ޕާލަމެންޓްރީ ގްރޫޕްގެ ލީޑަރު، މުހައްމަދު އަސްލަމް ތަމްސީލު ކުރައްވާ، ހިތަދޫ މޫލެކެޑެ ސަރަޙައްދުން ފުއްޓަރު ފަރާތުގައި ތިބި ރައްޔިތުން އެއް ރާގެއްގައި މި ވާހަކަ ދައްކާތާ ކިތަންމެ އަހަރެއް މާޒީވެ ހިނގައްޖެއެވެ. ރަށްގިރުމުގެ މައްސަލަ އިންތިހާއަށް ބޮޑުވެ އެއްވެސް ބައެއްގެ އަޅާލުން ނުލިބި މާޔޫސްކަމުގައި އުޅޭތާ އެތައް އަހަރެއް ވީއެވެ. ސަރުކާރުގެ މާބޮޑު އަހަންމިއްޔަތުކަމެއް ނުލިބި ވަނިކޮށް، ގެތަކަށް ރާޅު އަރާ ހިސާބަށް ގޮސް، ގެތަކުގެ އިމުން އެތެރެއަށް ރާޅު ބިންދަން ވެސް ފެށީއެވެ. ނޫޅެވޭވަރުވެ، އުމުރު ދުވަހު ކުރި މަސައްކަތުން އަޅާފައި ހުރި ގެތައް ބޮލަށް ވެއްޓޭ ހިސާބުގައި މި މައްސަލަ މިއަދު އޮތް އިރު ޒިންމާވާނެ މީހަކު ނެތެވެ.\nހިތަދޫގައި ރަށްގިރުމުގެ މައްސަލަ އެންމެ ބޮޑު އެއް ސަރަޙައްދު - ފޮޓޯ: މީސްމީޑިއާ\nމޫލެކެޑެ ސަރަޙައްދުގައި ރަށް ގިރުމުގެ މައްސަލައާއި އެންމެ ބޮޑަށް ކުރިމަތިލަމުންދާ ފަރާތްތަކުން އެވާހަކަ ދައްކައި މަދަދަށް އެދި އާދޭސް ކުރަމުން ދަނިކޮށް، އައްޑޫގެ ދިދަ ދަނޑި ޕްރޮޖެކްޓަށް ބޮޑުހިލަ ފުންޏެއް ގެނެސް ސިޓީ ސްކެއާގެ މެދަށް ފުނިޖަހައި، އެއިން ބައެއް "ވަޅުލައި" އެކަން ކުރި ބަޔަކު އެވަނީ ކިތަންމެ ރަނގަޅަށްވެސް "ނުލަފާކަން ދައްކާލާފައި" އެވެ. މިއީ ވޯޓެއް ބޯމަތިވުމުން ފުންމައިގެން އައިސް ދައްކާ ހުވަފެން ޤަބޫލުކުރާ، އުންމީދުން ފުރިގެންވާ ހާލުގައި ތިބި ރައްޔިތުންތަކަކަށް ކުރި "ޖެއްސުމެއް" ނޫން ދެން އިތުރު ކޮން ކަމެއް ހެއްޔެވެ.\nމިކަމަށް މިހާރު ގިނަ ބައެއްގެ ފާޑުކިއުންތައް އަމާޒުވެގެން ދާއިރު، މޫލެކެޑެ ސަރަޙައްދުގައި ރަށްގިރުމުގެ މައްސަލައިގައި ލޮލުފިޔައެއް ޖަހާނުލެވިފައި ތިބި މީހުން ވަނީ އެތައް ފަހަރެއްގެ މަތީން ކައުންސިލާއި މުވައްސަސާތަކުގެ ސަމާލުކަމަށް މިކަން ގެންގޮސްފައެވެ. ދާއިރާ ތަމްސީލުކުރާ މެމްބަރުގެ އަރިހުގައި ވެސް މޫލެކެޑެ މީހުން މިވާހަކަ ދައްކާތާ ކިތަންމެ ދުވަހެކެވެ. އެންމެ ފަހުން އޮތް އިންތިޚާބަށް ބޯމަތިވުމުން ގެތަކަށް ވަކިވަކީން ޒިޔާރަތްކުރައްވާ ހައްލެއް ހޯއްދަވައި ދެއްވާނެކަމަށް ވިދާޅުވެ، ހޮވިވަޑައިގަތުމުން މެމްބަރު "ލޮލަށްވެސް ނުފެނުނީ" ކަމަށް ދާއިރާގެ ރައްޔިތުން ބުނާތީ އިވެއެވެ. ވަޅުފެން، ކަނޑުން ނަގާ ލޮނަށްވެ ރައްޔިތުންގެ އެތައް ބަޔަކު ބިކަ ހާލުގައި ޖެހި އެންމެ އަސާސީ ބޭނުންތަކުން މަހުރޫމުވެ ދިރިއުޅެމުންދާ މި ސަރަޙައްދަށް މިއަދުން މިއަދަށްވެސް ޙައްލެއް ނުހޯދިއްޖެނަމަ ގެތައް ވެއްޓި އެތައް ބައެއްގެ ގޮދޮރުގެއްލި މަގުމަތިވެދާނެތީ ކަންބޮޑުވާނެ މެމްބަރެއް އަދި ވެރިއެއް ވެސް ނެތެވެ.\nހިތަދޫގައި ރަށްގިރުމުގެ މައްސަލަ އެންމެ ބޮޑު އެއް ސަރަޙައްދު، ގެތަކުގެ ބޭރުފާރާއި ހަމައަށް ރާޅު އަރާ - ފޮޓޯ: މިހާރު\nމޫލެކެޑެ ސަރަޙައްދުގެ ބައެއް ގެތަކަށް ރާޅު ވަންނަ މައްސަލަ ބޮޑުވެފައި ވީނަމަވެސް، އެކަމަށް އެއްވެސް ބައެއްގެ މާބޮޑު ސަމާލުކަމެއް ނުލިބުމުން، އެ ގެތަކުގައި ދިރިއުޅޭ ފަރާތްތަކުން އަމިއްލައަށް ވެލިބަސްތާ ޖަހައިގެންވެސް ސަރަޙައްދު ހިމާޔަތްކުރަން އުޅެފިއެވެ. ނަމަވެސް އެއީ ކަނޑުގަދަ ދުވަސްވަރު އެތަނުން ނަގާ ބިޔަ ރާޅުތައް މަތަކުރެވޭނެ ހައްލެއް ނޫންކަމުން، އެ ގެތަކުގައި ދިރިއުޅޭ މީހުން ތިބީ އެފަދަ ދުވަހެއް ނުދައްކަވާތޯ ދުވާކޮށްލަކޮށްލައެވެ. މާލެ ފިޔަވައި ރާއްޖޭގެ އެންމެ ބޮޑު އާބާދީ އޮންނަ ފަޚުރުވެރި ސިޓީގެ ރައްޔިތުން ދިރިއުޅެމުންދާ މި ހާލުގެ ވާހަކަ ދައްކަން ޖެހެނީ އެހެންވެގެންނެވެ.\nހިތަދޫ މޫލެކެޑެ ސަރަޙައްދުގެ އިތުރުން މަރަދޫ އާއި މަރަދޫ ފޭދޫ އަދި ރަށްތައް ގުޅުވައިދޭ މައި ލިންކްރޯޑު އޮންނަ ހަންކެޑެ ސަރަޙައްދުވެސް ގިރައި ހުސްވަނީ އެވެ. ދުވަހެއް ދުވަހަކަށް މި ސަރަޙައްދުތަކުގައި ވެސް ރަށްގިރުމުގެ މައްސަލަ ދަނީ ބޮޑުވަމުންނެވެ. ކަނޑުގަދަވި ވަގުތެއްގައި އެހަކަށް ދުވަހު ވެސް، ލިންކު ރޯޑުގެ އެއް ކައިރިއަށް ރާޅުތައް ބިންދާލި މަންޒަރު ދުށް މީހުން މިކަމަށް ހެކިވާނެއެވެ. ދިޔަވަރު ބޮޑުވާ ދުވަސްތަކުގައި މި ސަރަޙައްދުތަކުގެ މަގުތަކާއި ގެތަކާއި ހަމައަށްވެސް ލޮނުގަނޑު އަރަމުންދާއިރު، މިކަންކަމަށްވެސް ޖަވާބެއް ދޭނެ މެމްބަރެއް އަދި ވެރިއެއް ނެތެވެ.\nރަށްގިރާ މައްސަލައަށް ޙައްލެއް ހޯދައިދނުމަށް އެދި ކުރީގެ ރައިސް މައުމޫން އަބްދުލްޤައްޔޫމްގެ ވެރިކަމުން ފަށައިގެން އައްޑޫގެ ގިނަ އަދަދެއްގެ ރައްޔިތުން މައްސަލަ ހިފައިގެން މުވައްސަސާތަކަށް ދަނީއެވެ. ގެއިން ފަށައިގެން އޭރު 50 އެއްހައި ފޫޓު ދުރުގައި އޮތް މޫދު، ގެތަކުގެ ބޭރު ފާރާއި ހަމައަށް އަރާފައިވުމުން އެނގޭ ކަމަކީ، މި މައްސަލައިގެ "ސީރިއަސް" ކަމެވެ. ވީއިރު މި މައްސަލައަށް އެއްވެސް ބެލުމެއް ނެތި ގެތައް ސުންނާފަތިވެ ގެތަކުގައި ހިފާ ގެންގުޅޭ ތަކެއްޗަށް އެތައް ގެއްލުމެއް ލިބެމުންދާއިރުވެސް އެއްވެސް ހައްލެއް ލިބިގެން ނުދިއުމީ، "ޝުކުރުވެރިވާން ނުދަންނަ މީހުން"ގެ ދެރަވަރުކަން ތޯއެވެ.\nރަށް ގިރަމުން ގޮސް މޫލެކެޑެ ސަރަޙައްދުގައި މިހާރު ބައެއް އާއިލާތަކަށް ދިރިނޫޅެވޭހައި ނުރައްކާ ބޮޑު ވެފައިވާއިރު އާއިލާތަކުން އެދެނީ މިކަމަށް ދާއިމީ ރަނގަޅު ޙައްލެކެވެ. އެއްގޮތަކީ ގެތަކަށް ރާޅުގެ އަސަރު ނުކުރާނެ ގޮތެއް ހަމަޖައްސައިދިނުމެވެ. ނޫނީ ރައްކާތެރި ހިސާބަކުން ބޯހިޔާވަހިކަމެއް ހޯދައި ދިނުމަކީ ދެން އޮތް ގޮތެވެ. އޭރުވެސް އަދި މިހާރުވެސް އެ ރައްޔިތުން ކުރަމުންދާ އާދޭހަކީ މިއީއެވެ. އެތައް ދައުރެއް ނިމިގޮސް އިންތިޚާބުތަކާއި ދިމާކޮށް ތަކުރާރުކޮށް ޖަހަމުންދާ ބެރަށް މޫލެކެޑެ ރައްޔިތުން ދެން އިތުރަށް ނަށާކަށް ބޭނުމެއް ނުވެއެވެ. އެ ރައްޔިތުންނަށް ދިދަ ދަނޑިއަކަށްވުރެ މުހިންމީ ގެދޮރާއި ދަރިންނާއި އާއިލާގެ މުސްތަޤުބަލެވެ. އެކަން ކުރެވެން އޮތީ ކަނޑުއޮޅިން ބޭރުވެފައި ތިބި އެ އާއިލާތައް ސަލާމަތްކޮށްދީ، އަމާން ވެއްޓަކަށް ގެންގޮސް ހަމަ ނޭވާއެއް ލުމުގެ ފުރުސަތު ދީގެންނެވެ.\nހިތަދޫގައި ރަށްގިރުމުގެ މައްސަލަ އެންމެ ބޮޑު އެއް ސަރަޙައްދު، ގެތަކުގެ ބޭރުފާރާއި ހަމައަށް ރާޅު އަރާ - ފޮޓޯ: އައްޑޫލައިވް\nކަމެއް ކުރުމުގެ އިޚްތިޔާރާއި ބާރެއް ނެތޭ މޭޔަރު ބުނާ ހިސާބުން އަދި މިވާހަކަ ނިންމާލެވޭކަށް ނެތެވެ. ހުއްދަ ހޯދައިގެން ކަންކަން ކުރެވޭނަމަ އެކަން ކުރެވޭނެހައި ޒަމާން މާޒީވެ ހިނގައްޖެއެވެ. ޕާކުތަކާއި ބާބެކިއު ސްޓޭންޑުތަކާއި ދިދަ ދަނޑި ހަދަން މިލިއަނުން ފައިސާ ހޭދަކުރެވޭއިރު މިއީ މިދިޔަ މިވެނި ވަރަކަށް އަހަރޭ، އަދި މިވެނި ވެރިކަމެކޭ ބުނެ ދޫކޮށްލެވޭ ވަރުގެ މައްސަލައެއް ވެސް ނޫނެވެ. ހާލަތު މިހެން އޮތްއިރު، ރައްޔިތުން ކުރާ ޝަކުވާތަކަށް ޖަދަލުކޮށް، ކޮށްދޭ ކަންކަމަށް އައްޑޫ ރައްޔިތުން ޝުކުރުވެރި ނުވެއޭ ވިދާޅުވެ ކޯފާވެގެން، މެމްބަރު ރޮޒޭނާ އާދަމް ފަދަ ކަނބަލުން ރައްޔިތުންނަށް "ބަވާފައި" ނިކުމެ "ރައްކާވުމަކީ" ލަދުވެތި ކަމެކެވެ. ތަހުތައް އިސް ކުރެވިފައި ތިބީ، ފޮނި އުންމީދުތަކެއް ކުރާ އެތައް ހުވަފެނެއް ދެކެމުންދާ ނިކެމެތި ރައްޔިތުން ކަމާއި، ރައްޔިތުން ކޮށްދޭ ކަންކަމަށް ޝުކުރުވެރިވާން ނުދަންނަ ބަޔަކަށް ބޮނޑިބަތް ކައްކައިދޭން، ޚިދުމަތުގައި އަބަދަކު އެ ރައްޔިތުން ނުތިބޭނެކަންވެސް ދަންނާން ވާނެއެވެ. އެ ހަނދާންތައް އައުވެ ރައްޔިތުން ތިބި ހާލެއް ބަލާން އަންނަވީ ވޯޓު ހޯދަންވީމައި އެކަންޏެއް ނޫނެވެ.\nއޮގަސްޓް 28, 2019 08:17\nހެއްލުމަކީ ގެއްލުމެކޭ ބުނާތީ އަހަން އެކަމަކު މިހާރު ލޮލަށްފެނިއްޖެ. ރައީސް ޔާމިން5އަހަރުދުވަހުގެ ތެރޭގައި ދިވެހި ރައްޔިތުންނަށް ކޮށްދެވި ކަންކަން ބޮލާލާޖަހާ ދިޔަބަޔަކު ޖއހޭނެތާގައި ޖެހިމިނިމެނީ.\nއޮގަސްޓް 28, 2019 10:18\nއެކަމު އެ ފަސް އަހަރުތެރޭގަ ވެސް އެގޭދޮށަށް އެޖަހާ ރާޅުން ސަލާމަތްވާން ކުޑަކުޑަކަމެއް ވެސް ނުކޮށްލެވުނު.. ގައިމު މިވެރިކަމުގަ ނޫނީ އިއްޔެއަކު އިހަށް ދުވަހަކު ވާންފެށިކަމެއް ނޫން.. ބޮޑު ލޯނުން މާލޭގަ ހިންގި ޕުރޮޖެކްޓުތަކުން އަހަރެމެންނަށްވީ މާބޮޑު ފައިދާއެއް ނެތް..\nއޮގަސްޓް 28, 2019 12:54\nހެހެ. ކަންކަން ކޮއްދެންވީމަ ރައީސް ޔާމީނު. ވޯޓް ދޭން ވީމަ އައްޑޫ މީހުންނަށް އެމްޑީޕީ. ތިކަން ޔާމީނު ސަރުކާރުން ހައްލުކޮށް ނުދިން ކަމަށްޓަކައި ވަރަށް އުފާކުރަން.\nއޮގަސްޓް 28, 2019 13:51\nވާމީހުން، ފައިސާ ރައްޔިތުންނަށް ބަހާ ހެޔޮވެރިކަން ގެނައީ ނުބައި މީހުން ދުރުކޮށްފަނު. ދެން ނުކުރަނީ ކީއްވެ؟ މިސަރުކާރުގެ ބޮޑުބަސް "ހައްގު މިންވަރު" އެމީހުން ދެވި ނިމުނީތަ؟\nއޮގަސްޓް 28, 2019 14:15\nލިންލިން..ކުރީ ސަރުކާރުން ނުކޮށްދިން ވާހަކަ ދައްކާއިރު، މިސަރުކާރުން އެކުރާ ކަމަކީ ކޮށްދެވެން އޮތް ކަމެއް ލޮލަށް ފެންނަން އޮއްވާ ނުކޮށްދީ ބޭކާރު އެހެން މަސައްކަތެއް ބާރުލާފައި އޭގެ ބަދަލުގައި ކުރުން. ޔާމީން އެއް ކަމެއްވެސް ނުކޮށްދީ ހުރުމާ، މިހާރު އެމީހުން ލޮލު ކުރިމަތީ އެހެން ބޭކާރުތަނެއް ހަދަމުންދާ ތަނެއް ފެންނަން ހުރުމާ ބޮޑަށް އަސަރުކުރާނީ ކޮން ކަމަކުންތަ؟\nއޮގަސްޓް 28, 2019 08:21\nވާވް.. ނައިސް އާރޓިކަލް..\nއޮގަސްޓް 28, 2019 11:36\nރީތި ހަޑި ވަކިކޮށް ޖަޖް ކުރަނީތޯ\nއޮގަސްޓް 28, 2019 08:29\nރައީސް ޔާމީން ވަނީ ފަސްއަަހަރުތެރޭގައި އައްޑޫއަށް ވަރަށްގިނަ ކަންތައްތައް ކޮށްދެއްވާފައެވެ. 2018ގެ ކެމްޕެއިންގައި ޔާމީން އައްޑޫ ރައްޔިތުންނަށް ވަޢުދުވެލެއްވި ފުރަތަމަ އަހަރުތެރޭގައި ރަށްގިރުމުގެ މައްސަލަ ހައްލުކޮށްދެއްވަނޭކަމަށް! އެކަމަކު އައްޑޫގެ ރައްޔިތުން އެ އަޑުނާހާ އައްޑޫގައި ހުޅުޖަހާ ފަނާކުރިމީހުން އިޚްތިޔާރުކުރި!\nއޮގަސްޓް 28, 2019 13:54\nއައްޑޫ ޖައުންސިލްގެ އުނދަގުލާހެދި ޔާމީން ވެރިކަމުގައި އައްޑޫއަށް ކަމެއް ކޮށްނުދެވުނީ. މިހާރު މިއޮތީ އައްޑޫމީހުން ބޭނުންވި ވެރިކަން. ކަމެއް ބުނަން ނުޖެހޭނެ، ހިތުލިއަސް މިސަރުކާރުން އެކަމެއް ކޮށްދޭނެ. އެހާވެސް އޯގާތެރި ސަކުކާރެކޭ ކިޔައިއަޑު އިވޭ. އައްޑޫމީހުން ޖަޖް ކުރާނީ؟\nއޮގަސްޓް 28, 2019 08:44\nއައްޑޫ ފޭދޫ ހިއްކިބިން ސަރަހައްދުގައި ޖަހަން ގެންގޮސްފައިވާ ބޮޑުހިލަ ތަކެއް ގެންގޮސް ޕާކުގައި ވަޅު ލުމުގެ ބަދަލުގައި އެހިލަ ފައިދާއެއް ކުރާނެ ގޮތަކަށް ބޭނުންކުރިނަމަ ރަނގަޅުވީސް ފޭދޫ ހިއްކިބިން ސަރަހައްދު ލެވެލް ކުރަން ބަހައްޓާފައިހުރި ވެލިފުނިތައް ކައުންސިލަރު ވިއްކާ ޖީބަށް ބަރުކުރާ މަންޒަރުވެސް އެބަ ފެނޭ އަޅެ ވަގުތުގެ ކުދިން އެކަންވެސް ރިޕޯޓެއް ޖަދާލަން ފެނޭ ފަހުގެ ތާރީހެއްގައި އޑޕ ކައުންސިލަރުން ހިންގާފައިވާ ޖަރީމާތައް ފެންނަން އޮންނާނެ މިކަހަލަ ވައްކަމާއި ކޮރަޕްޝަނަށް ކިޔަނީ ކޮން ނަމެއްކަން ނޭގެނީބާ އައްޑޫގެ ރައްޔިތުންނަށް؟\nއޮގަސްޓް 28, 2019 08:47\n5 އަހަރު ދުވަހު އެކަން ކުރިނަމަ އިތުރަށް ކުރަން ޖެހޭނެބާ؟\nއައްޑޫ މީހުން ދުވަހަކުވެސް ޔާމީނަށް ވޯޓް ދިންތަ؟ އައްޑޫ މީހުން ވޯޓްދޭ އެމްޑީޕީ ސަރުކާރަށް ތިކަން ކުރަން ޖެހޭނީ.\nއޮގަސްޓް 28, 2019 13:55\nނުކުރާތީނު ކުރާނެ ބަޔަކު ގެނައީ ދެން ކޮށްދޭނެކަމަށް ދަތޕިލަ ސޭލް އަޅުވައިގެން ތިބޭ.\nއައްޑޫ މީހުންނަށް ހުންނާނީ ހުރިހާ ކަމެއް ފުރިހަމަ ވެފަ.. ހިނދުކޮޅު މޭޔަރުގެ3ވަނަ ދައުރު ކުރިއަށް މި ދަނީ.. ޕާޓީއަށް މީހުން ވެއްދުމަށް ގުނބޯ ހެއްދުން ނޫން ކުރެވޭ އެއްވެސް ކަމެއް ދައްކަބަލަ.. ކަމެއް ކުރަން ޖެހޭ ކޮންމެ ފަހަރަކު، އެސަރުކާރު މި ސަރުކާރު، އެއޮށް ސަރުކާރު މިއޮށް ސަރުކަރު ކިޔުން ފިޔަވާ ވެވޭކަމެއްނެތް..\nއޮގަސްޓް 28, 2019 09:09\nތި ސަރަހައްދުގެ ފޮޓޯއެއް ޖަހާލަދިންނަމަ ވަރަށް ރަގަޅުވީސް! އޭރުންތާ ރަގަޅަށް ސިފަވާނީ!\nއޮގަސްޓް 28, 2019 14:05\nއޮގަސްޓް 28, 2019 09:24\nމޫލެކެޑެސަރަހައްދުގެބޭފުޅު ސޯބެއާ މޭޔެރުކަންހަވާލުކުރާތާ މިހާރުމީ3ވަނަދައުރު އަހާބަލަ ރާއްޖޭގެތަރައްޤީމެކުހަށްޖަހާފަހުރިއިރު ކިތައްފަހަރުސަރުކާރާވާހަކަދެއްކިންތޯ؟ ޢެފަސްއަހަރުނިމިގެންދިޔައިރުވެސް ރައީސްޔާމީނަށް ކުރެޑިޓެއް އައްޑޫންލިބިދާނެތީ އަނގަމަތީޓޭޕްއަޅައިގެން ސޯބެހުރީހަނު އެކަންތިޔަ ރައިއްޔަތުންނަށްވިސްނުނުދުވަހަކުން ބޮޑުހިލަވެސްޖެހޭނެ ރަށްތަރައްޤީވެސްވާނެ ސަލާމް\nއޮގަސްޓް 28, 2019 09:35\nސިޓީސްކެއާރ ނަމުގައި ހިތަދޫގައި އެކުރަމުންދާ މަސައްކަތަކީ ވަކިބަޔަކަށް މަންފާލިބޭގޮތަށް "ނަފާމަންޒިލް" ގެ ނަމުން ވަނަމެއްގެގޮތުގައި ނަންދީގެން ހިންގަމުންދާ ބޮޑުޖަރީމާއެއް، އެއީ އެތައް އަހަރަކަށް ދިގުދެމިގެންދާގޮތަށް މެދުނުކެނޑި ވަކިބަޔަކަށް މަންފާލިބޭގޮތަށް ހިންގަންރާވައިގެން ކުރަމުންދާ މަސައްކަތެއް، އެތަނުގައި މަސައްކަތްކުރާ މީހުންގެ ނަމުގައި އެތައް ބަޔަކަށް ރައްޔިތުންގެ ޓެކްސްފައިސާއިން އިތުރުގަޑީގެ ފައިސާގެ ނަމުގައި ނަހަމަ ބޮޑު މަންފާއެއްލިބެމުންދާތީވެ އެމަސައްކަތް އަވަހަކަށް ނިންމާކަށް އެމަސައްކަތްރާވާހިންގުމާއި ޙަވާލުވެތިބިމީހުން ބޭނުމެއްނުވޭ ، އެތަނުގައި މަސައްކަތްކުރާތާ އެތައްމަސްދުވަސްފާއިތުވެގެންގޮސްފައިވާއިރު އެއުޅެނީ އެއްމެކުޑަމިނުން ދިދަ ދަނޑީގެ ބުޑުހާވަރުވެސް ނިންމާނުލެވިގެންނެވެ. އެކަމަކު ދަންވަރު ބާރަ އެކެއް ދޭއް ޖަހަންދެން އެތަނުގައި މަސައްކަތްކުރި ކަމަށްހަދާފައި އެތަނުގެ ވެރިން ބޭނުންވާ އެތައްބަޔަކަށް އެދަނީ އިތުރުގަޑީގެ ފައިސާގެ ބޮޑުމަންފާއެއް ހޯދަދެމުންނެވެ.\nޢަސްލު ރަގަޅު ވާހަކައެއް ތީ އެކަމަކު މަ ހިތަށް އަރާ ތިތަން ގިރަން ފެށީ 2018 ވަނަ އަހަރުގެ ނޮވެންބަރު 19 ގެ ފަހުން ބާވައޭ. ޥޭތުވެދިޔަ5އަހަރު ނުގިރާ ބާވައޭ.\nއޮގަސްޓް 28, 2019 12:57\nޔާމީނު ސަރުކާރުގައި އައްޑޫއަށް ވަރަށް ގިނަ ކަންކަން ކޮށްދިން. އެކަމަކު ދުވަހަކުވެސް އައްޑޫ މީހުން ޔާމީނަކަށް ވޯޓެއް ނުދޭ. އެހެންވީމަ އައްޑޫއަށް ކަމެއް ކޮއްދެންވާނީ އެހެން ސަރަހައްދު ތަކަށް ކަންކަން ކޮއްދީފައި. ތިކަން ހައްލު ކުރަން ޖެހޭނީ އެމްޑީޕީ ސަރުކާރަށް.\nއޮގަސްޓް 28, 2019 13:59\nވޭތުވި5އަހަރު ކުރި ކިޔަން ނުކެރެނީ، އެހިސާބުން މޑޕ ގެ ވެރިކަމުގައި ޖެހިދާނެތީތަ؟ ވާހަކަ ދެއްކުމުގައިވެސް ތެދުބެރިކަމެއްމެތް. ﷲ ތައާލާ މުލަފާ ދިވެހި ރައަޔިތުންނަށް މުސީބާތެއް ނުފޮނުއްވަނީސް އިސްލާހުވާކަށް ނުވޭބާ؟\nއޮގަސްޓް 28, 2019 10:03\nރީނދޫކުލަ ހާކައިގެން ދިދަދަނޑި ދޮށަށް އަތްޖަހަންދޭ. އައްޑޫމީހުންނަކީ ފިސާރި މޮޔަބައެއް??\nޢައްޑޫމީހުންނައް ތިއޮތީ ވާންވީގޮތްވެފަ ތި އެމްޑީފީ މެޖޯރިޓީދީގެން.\nއޮގަސްޓް 28, 2019 13:32\nއައްޑޫ މީހުންނަކީ އެމްޑީޕީ އިން އެންމެ ގިނަ ވޯޓު ހޯދާ ވޯޓު އޭޓީއެމް މެޟިން، އެނެއްކޯ ތެބެއިތާ ވޯޓު ހޯދާ ކައުންސިލް އިންތިހާބަށް،ގޭ އޮތް ހުނިގެނޑި އަސް މިފަހަރަ އެމްޑީޕީ އަށް ދޭހެތިޔެ ވާ،ތަފިރިން ކިޔަވަގެން ތަސައްރަފަ ފުދެނަސް ބޮލައޮނބާ އޮންނަހެދީ އެމްޑީޕީ މީހުނަށް ތަފިރިން ބޯކާގެން ހެއްދެނީ.ވ.ސަލާން\nއޮގަސްޓް 28, 2019 18:06\nއެއީ އަމިއްލަޔައް ގޯތިބޮޑުކޮއްގެން ދިމާވި ކަމެއް\nއޮގަސްޓް 28, 2019 18:47\nބަރާބަރަށް ތިވަނީ އަށްޑޫ މީހުންނަކީ ކޮސްބައެއް ވަރަށް\nއޮގަސްޓް 28, 2019 22:28\nއައްޑޫ މީހުން ބައި ކުޅަނދު މަދުވީމަ ވާހާ ކަންކަން\nއޮގަސްޓް 29, 2019 14:40\nތަފިންނަ ހެދި އަފިޔަ މަމިކޮން މިއެތާ އުޅެވާންނެން ނިތޭ...\nއޮގަސްޓް 30, 2019 15:09\nތިހާއަތިރިމަތީ ނުތިބެ އެއްމަމުން ގޯއްޗެއް ނަގާބަލަ ކޮންމެހެން ބިންހިއްކައިގެން ޖަޒީރާވަންތަކަން ނަގާނުލާ


Bidheyseen aa havaaluve, emeehun gendhan RIX ah angaifi\nބޮޑުފިނޮޅުގައި ބިދޭސީން: އެމީހުންއާ ހަވާލުވާން ވަނީ ކޯޓުން އަމުރުކޮށްފައި -- ފޮޓޯ: އަވަަސް\nރިސޯޓެއްގެ ގޮތުގައި ތަރައްގީ ކުރަމުންދާ ބ. ބޮޑުފިނޮޅަށް ރިޒް ކުންފުނިން އެރުވި ބިދޭސީންއާ ހަވާލުވެ، އެމީހުން އެ ރަށުން ގެންދަން ކޯޓު އަމުރެއް ނެރެފި އެވެ. މި އަމުރު ނެރެފައިވަނީ ބ. ތުޅާދޫ މެޖިސްޓްރޭޓް ކޯޓުންނެވެ.\nބޮޑުފިނޮޅުގައި ބިދޭސީންތަކެއް ހިންގި ހަމަނުޖެހުމަށްފަހު އެ ރަށުގެ މަސައްކަތް ކުރަމުންދާ ރިޒް ކުންފުނިން ވަނީ ގިނަ ބިދޭސީންއާ ހަވާލުވާން ދެކޮޅު ހަދާފަ އެވެ. ނަމަވެސް އެއީ ރިޒް ކުންފުނިން އެ ރަށަށް ގެންދިޔަ ބިދޭސީން ކަމަށް އެ ބިދޭސީން އާއި ބޮޑުފިނޮޅު، ރިސޯޓެއްގެ ގޮތުގައި ތަރައްގީ ކުރަމުންދާ ސީލް މޯލްޑިވްސް ކުންފުނިން ވަނީ ބުނެފަ އެވެ.\nސީލް މޯލްޑިވްސްއިން ވަނީ މިކަމާ ގުޅިގެން ރިޒް ކުންފުނިން އެއްބަސްވުމާ ހިލާފުވެފައިވާ ކަމަށާއި އޭގެ ބަދަލު ހޯދުމަށް ކޯޓަށް ހުށަހަޅާފަ އެވެ. ބިދޭސީންއާ ހަވާލުވުމުގެ ވަގުތީ އަމުރަކަށް އެދުނީ އެ މައްސަލައިގެ ތެރެއިންނެވެ.\nތުޅާދޫ ކޯޓުން ނެރެފައިވާ އަމުރުގައި ބުނެފައިވަނީ ސީލް ކުންފުންޏާއި ރިޒް ކުންފުންޏާ ދެމެދު ވެފައިވާ އެއްބަސްވުންތަކުން، ރިޒް ކުންފުނިން ބޮޑުފިނޮޅަށް މުވައްޒަފުން އަރުވާފައިވާކަން އެނގޭ ކަމަށާއި އެއްބަސްވުމުގެ ދަށުން މުވައްޒަފުން ބޭލުމަށް އެންގުމުގެ ބާރު ސީލްއަށް ލިބިގެންވާ ކަމަށެވެ. އަދި، އެ މުވައްޒަފުން ބޭލުމަށް މީގެކުރިން ސީލްއިން އެނގިކަން ވެސް އެނގެން އޮތް ކަމަށެވެ.\nއެއްބަސްވުމުގައިވާ ގޮތުން ސީލްގެ މުދަލަށް ލިބޭ ގެއްލުމުގެ ޒިންމާ ރިޒްއިން ނަގަން ޖެހެ އެވެ. މީގެކުރިން ވެސް މުވައްޒަފުން ސީލްގެ ބައެއް މުދަލަށް ގެއްލުންދީފައިވާތީ އެ މުވައްޒަފުން ބޭލުމަށް އެންގި އެވެ. ނަމަވެސް އެގޮތަށް ރިޒްއިން އަމަލުކޮށްފައިނުވަނީސް މި މަހުގެ ދެވަނަ ދުވަހު ބިދޭސީން ވަނީ ސީލްގެ ގިނަ މުދާތަކަށް ބޮޑެތި ގެއްލުންތަކެއް ދީފަ އެވެ. އެކަމާ ގުޅޭ ހެކި ސީލްއިން ހުށަހަޅައިފައިވެ އެވެ.\nކުރިއަށް އޮތް ތަނުގައި ވެސް މުދަލަށް ގެއްލުންދީ، ސީލްއަށް އިޔާދަނުކުރެވޭފަދަ ގެއްލުންތަކެއް ދީފައިވާނެ ކަމަށް ގަބޫލު ކުރެވޭތީ އެ މީހުން ވަގުތުން ބޭލުމަށް ރިޒްގެ މައްޗަށް ވަނީ އަމުރުކޮށްފަ އެވެ. އަދި، އަމުރު ތަންފީޒުކުރުމުގެ ގޮތުން ފުލުހުންނަށް ގާނޫނީ ގޮތުން ލިބިގެންވާ ބާރުތައް ބޭނުން ކުރުމަށް ވެސް އަމުރުގައި ފުލުހުންގެ މައްޗަށް ވަނީ އަމުރުކޮށްފައިވެ އެވެ.\nބޮޑުފިނޮޅުގައި ދިވެހިންތަކެއް ރަހީނުކޮށް ހަމަނުޖެހުން ހިންގިއިރު އެ ރަށުގައި ރިޒްގެ 179 މުވައްޒަފުން ތިއްބެވެ. އޭގެ ތެރެއިން 19 މީހަކު ވަނީ ހައްޔަރުކޮށްފަ އެވެ. ނަމަވެސް ރިޒްއިން ވަނީ އެ ކުންފުނީގެ މުވައްޒަފުންތަކެއް ނޫން ކަމަށް ބުނެ އެމީހުންނާ ހަވާލުވާން ފަހުން ދެކޮޅު ހަދާފަ އެވެ. އެކަމާ ގުޅިގެން އެމީހުން އެ ރަށުގައި ބަންދުވެ، ބައެއް މީހުންނަށް ބޭސް ފަރުވާ ވެސް ވަނީ ނުލިބިފަ އެވެ.\nމޯލްޑިވްސް ޕޮލިސް ސާވިސް ތުޅާދޫ ބިދޭސީން + ބޮޑުފިނޮޅު


SunOnline: Kandu adeegai dhe loabiveriaku Kaiveni Koffi\nއައިމިނަތު ލުބާ 18 Sep 2021, 09:34\nކަނޑުއަޑީގައި ކައިވެނިކުރި މަންޒަރު---\nކަނޑުއަޑީގައި ރާއްޖެއިން ބޭރު ދެ ލޯބިވެރިއަކު ކައިވެނިކޮށްފިއެވެ.\nޑައިވިން ލައިސެންސް އޮންނަ ދެމީހުން ކަމަށްވާ ލީސާ ހަގްސްކިން އަދި ކްރިސްޓޮފާ ޖެކްސަން ކައިވެނިކުރީ މާސްޓަން ގްރީންގައި ހުންނަ ބެއާ ގްރިލްސް އެޑްވެންޗާ އޯޝަނިއަރަމެއްގައެވެ. އެ ޓޭންކުގެ ތެރޭގައި ދެމަފިރިންގެ ކައިވެނިކުރެވިގެން އާންމުންވެގެންދިޔަ ވީޑިއޯގައި އެކި ވައްތަރުގެ މަސްތަކާ ރީފް މިޔަރު ވެސް ފެންނަން ހުއްޓެވެ.\nފަސް އަހަރު ވަންދެން ލޯބީގެ ގޮތުން ގުޅިގެން އުޅުމަށްފަހު ކައިވެނީގެ ކުރިން މިދެމީހުން ވަނީ އެކުގައި ސްކޫބާ ޑައިވިން ކުރާ ގޮތް ދަސްވެސްކޮށްފައެވެ. ކަނޑުއަޑީގައި ކައިވެނިކުރުމަކީ ދެމީހުންގެ އަސްލު ޕްލޭން ނޫންނަމަވެސް ކޮވިޑް ޕެންޑެމިކްގެ ސަބަބުން ކައިވެނީގެ ޕްލޭން އެއްކޮށް ބަދަލުކޮށްލީއެވެ.\nހަގްސިން ބުނީ ދެމީހުން އަސްލު ކައިވެނިކުރަން ނިންމ ސައިޕްރަސް ގައި ކަމަށާއި ކޮވިޑް ޕެންޑެމިކްގެ ސަބަބުން ދަތުރުފަތުރު ކުރެވޭ ގޮތް މެދުވެރިނުވީ ކަމަށެވެ. އަދި ހަފްލާ އަށް ގެސްޓުން ގެނެވޭނެ ގޮތް ވެސް މެދުވެރިނުވުމުން ދެމީހުން ވެސް އެންމެ ލޯބި ކުރާ ކަނޑުއަޑީގައި ކައިވެނިކުރަން ނިންމީ ކަމަށެވެ.\nއޭނާ ބުނީ އަސްލު ޕްލޭނާ އެއްގޮތަށް ކަންތައް ނުދިޔުމުގެ ސަބަބުން ތަފާތު ގޮތަކަށް ކައިވެނިކުރަން ނިންމީ ކަމަށާއި ކަނޑުއަޑީގައި ކައިވެނިކުރެވުމުން ވެސް ވަރަށް ހިތްހަމަޖެހޭ ކަމަށެވެ.


Guardiola Aai Arteta Ge Kurimathilun Mirey - Vaguthu\nގާޑިއޯލާ އާއި އާޓެޓާގެ ކުރިމަތިލުން މިރޭ\nޕެޕް ގާޑިއޯލާގެ ދަށުން މެންޗެސްޓާ ސިޓީގައި މަސައްކަތް ކުރުމަށްފަހު މިދިޔަ އަހަރު ފަހުކޮޅު އާސެނަލްއާ ހަވާލުވި މިކެލް އާޓެޓާ ކޯޗެއްގެ ގޮތުގައި އޭނާގެ ކުރީގެ ޓީމާ ދެކޮޅަށް ފުރަތަމަ ފަހަރަށް މިރޭ ނުކުންނާނެއެވެ.\nއާސެނަލްގެ ކޯޗުކަމާ އާޓެޓާ މިދިޔަ ޑިސެމްބަރު މަހު ހަވާލުވީ ސިޓީގެ އެސިސްޓަންޓް ކޯޗުގެ މަގާމު ދޫކޮށްލައިފައެވެ. ކުޅުންތެރިއެއްގެ ގޮތުގައި ފުޓްބޯޅައިން ރިޓަޔާ ކުރުމަށް ފަހު އާޓެޓާ ސިޓީގެ ކޯޗިންގް ޑިޕާޓްމަންޓާ ގުޅުނީ 2016 ވަނަ އަހަރުއެވެ.\nމިރޭ ރާއްޖެ ގަޑިން 12:15 ގައި އާސެނަލް އާއި މެންޗެސްޓަ ސިޓީ ނުކުންނާނީ ސިޓީގެ ދަނޑު ކަމަށްވާ އެތިހާދު ސްޓޭޑިއަމްގައެވެ. މި މެޗަކީ ކޯޗިން ކެރިއަރުގައި ގާޑިއޯލާއާ ދެކޮޅަށް އާޓެޓާ ނުކުންނަ ފުރަތަމަ ފަހަރެވެ.\nމި އަހަރު ފެށި ފަހުން ޕްރިމިއާ ލީގުގައި ކުޅުނު އެއްވެސް މެޗަކުން އާސެނަލް ބަލިވެފައި ނެތެވެ. ނަމަވެސް ތާވަލުގެ9ވަނައިގައި 40 ޕޮއިންޓާއެކު އޮތް އާސެނަލް އަށް ޗެމްޕިއަންސް ލީގުގެ ޖާގައެއް އަންނަ ސީޒަނުގައިވެސް ނުލިބިދާނެކަމުގެ ބިރު ވަނީ ވަރަށް ބޮޑުވެފައެވެ. އެޓީމާ ލީގުގެ4ވަނައިގައި އޮތް ޗެލްސީއާ ދެމެދުގައި އަށް ޕޮއިންގެ ފަރަގެއް އެބައޮތެވެ.\nއެހެންކަމުން ޔޫރަޕުން ފުރުސަތު ހޯދަން ބޭނުން ނަމަ އާސެނަލް އަށް ކުރިއަށް އޮތީ އުނދަގޫ ޗެލެންޖެކެވެ.\nމިރޭގެ މެޗް ކާމިޔާބުކޮށްގެން ފަސްވަނައިގައި އޮތް ޝެފީލްޑް ޔުނައިޓެޑާ ދެ ޕޮއިންޓަށް އާސެނަލް އަށް ގާތްކުރެވޭނެއެވެ. ކުރިއަށް އޮތް ދެ ސީޒަންގެ ޗެމްޕިއަންސް ލީގުން ސިޓީ ސަސްޕެންޑްކޮށްފައި ވުމުން ފަސްވަނައިގައި ނިންމާ ޓީމަކަށް އަންނަ ސީޒަންގައި ޔޫރަޕްގައި ކުޅުމުގެ ފުރުސަތު ލިބިގެންދާނެ ކަމަށް ބެލެވެއެވެ.\n"މިދިޔަ ތިން ސީޒަންގައި ވެސް ޗެމްޕިއަންސް ލީގުގައި ކުޅެފައިނުވާތީ ފައިނޭންޝަލީ އަހަރުމެންނަށް އޮތް ޕްރެޝަރު ވަރަށް ބޮޑު. އަހަރުމެންނަށް އިނގޭ ކޮނޑުގަ އެޅިފަ ހުރި ޒިންމާތަކާ ކްލަބުގެ އަމާޒްތައް. މިއީ2މެޗުން ޙާސިލްވާނެ ކަންތަކެއް ނޫން. ކުރިއަށް އޮތް 10 މެޗަށް ބަހާލައިގެން މިކަން ވާނީ. ވަރަށް ބޮޑު ޗެލެންޖެއް މިއީ. ސަބަބަކީ ވަރަށް ގިނަ ޓީމްތައް އެބައުޅޭ މި އަމާޒަށް މަސަތްކަތް ކުރާ. އެކަމަކު އަހަރުމެންނަށް އިތުބާރު އެބައޮތް މިކަން ކުރެވޭނެ ކަމުގެ،" އާޓެޓާ ބުންޏެވެ.\nއާޓެޓާ ބުނީ ގާޑިއޯލާ ކައިރިން ކޯޗިންގްއާ ބެހޭ ވަރަށް ގިނަ ކަންކަން ދަސްވި ކަމަށާއި މިރޭގެ މެޗަކީ ވަރަށް ހާއްސަ މެޗަކަށް ވެގެންދާނެ ކަމަށެވެ.\nލީގުގެ ދެ ވަނައިގައި އޮތް މެންޗެސްޓާ ސިޓީ އަށް މިހާރު ލީގުގައި ގެއްލޭނެ މާބޮޑު އެއްޗެއް މިހާރު ނެތެވެ. އެ ޓީމް ދެވަނައިގައި އޮތީ އެއް ވަނައިގައި އޮތް ލިވަޕޫލަށް ވުރެން 25 ޕޮއިންޓް ފަހަތުން މުޅިއެކު 57 ޕޮއިންޓާއެކު އެވެ. މިރޭ ސިޓީ ބަލިވެއްޖެނަމަ އާދިއްތަ ދުވަހު އެވަޓަން ބަލިކޮށް ލިވަޕޫލަށް ލީގު ކަށަވަރުކުރެވޭނެ އެވެ. އެހެންކަމުން ލީގަށްވުރެ ބޮޑަށް ގާޑިއޯލާ އިސްކަން ދޭނީ މިސީޒަންގެ ޗެމްޕިއަންސް ލީގުގައި ރަނގަޅު ކާމިޔާބީއެއް ހޯދުމަށެވެ.\nކޮވިޑް-19 ގެ ސަބަބުން މެދުކަނޑާލި ޕްރިިމިއާ ލީގު 100 ދުވަހަށް ފަހު މިރޭ އަލުން ފަށާނީ އެސްޓަން ވިލާ އާއި ޝެފީލްޑް ޔުނައިޓެޑް ކުޅޭ މެޗުންނެވެ.


SunOnline: Uhudh Hanguraama - 10\nއުޙުދު ހަނގުރާމަ - 10\n"ތިޔަބައިމީހުނާ ދެކޮޅަށް އެއްވެފައިވާ މީހުންދެކެ ބިރުވެތިވާށޭ ވެސް ބުންޏެވެ. ނަމަވެސް އެޚަބަރުންވެސް މުސްލިމުންގެ އީމާންކަންވީ އިތުރުވެ. ހިތްވަރު ވަކީންވީގަދައެވެ. މުސްލިމުންގެ ޖަވާބަކަށްވީ " ތިމަންމެންނަށް ﷲ ފުދެއެވެ. އަދި،ވަކީލުކުރެވޭ ފަރާތުގެ މޮޅޮކަމާއެވެ." (އާލުޢިމްރާން : 173) މިޖަވާބެވެ.\nކައުސާހިބާ ޞައްލަﷲ ޢަލައިހި ވަސައްލަމަ ހަމްރާއުލް އަސަދުގައި ތިންދުވަހު (ޝައްވާލު ނުވައެއް، ދިހައެއް، އެގާރަ – ހޯމަ، އަންގާރާ، ބުދަ ) ހުންނެވިއެވެ. އިސްލާމީ ލަޝްކަރުން ކޮންމެ ރެޔަކުވެސް އެތައްސަތޭކަ ގަނޑު އަލިފާން އަންދައި މުޅިތަން ހުޅުދާންކުރިއެވެ. އެހެންކަމުން އިސްލާމީ ލަޝްކަރުގެ ޚަބަރު ފަރާތްފަރާތަށް ފެތުރި ދެކޮޅުވެރިންގެ ހިތްތަކަށް ބިރުވެރިކަން ވަދެއްޖެއެވެ. ޙަމްރާއުލްއަސަދު ހަނގުރާމައަކީ ވަކި ހަނގުރާމައެއްގެ ގޮތުގައި ބައެއް މުއައްރިޚުން ލިޔުއްވިކަމުގައިވިޔަސް ޙަޤީޤަތުގައި ޙަމްރާއުލްއަސަދު ހަނގުރާމައަކީ އުޙުދު ހަނގުރާމައިގެ ފަހު ސަފްޙާއެވެ. އުޙުދު ހަނގުރާމަ ނިމެނީ ޙަމްރާއުލްއަސަދު ހަނގުރާމަ ނިމުންނެވެ.\nމުސްލިމުން ޙަމްރާއުލްއަސަދުގައި ތިބިތިބުމުގައި ލަޝްކަރުގެ ފާރަވެރީންގެ ގޮތުން އެހިސާބުގަނޑުގައި ބުރުޖެއްސެވި އަސްވާރުންގެ ޖަމާޢަތަކާ އަބޫޢިއްޒަތުލް ޖުމަހީއާ ދިމާވިއެވެ. އެބޭކަލުން އޭނާ ހައްޔަރުކުރައްވައިގެން ކައުސާހިބާ ޞައްލަﷲ ޢަލައިހި ވަސައްލަމަގެ އަރިހަށް ގެންނެވިއެވެ. އޭނާއަކީ ބަދުރުހަނގުރާމައިގައި ހައްޔަރުވި މީހެކެވެ. ކައުސާހިބާ ޞައްލަﷲ ޢަލައިހި ވަސައްލަމަގެ ދީލަތިފުޅުކަމުން އޭނާ ދޫކޮށްލެއްވީއެވެ. ފިދުޔަ އަތުލެއްވުމަކާވެސް ނުލައެވެ. އޭނާގެ ވާހަކަ މިމައުޟޫގައިވެސްވަނީ ބަޔާންކުރެވިފައެވެ. އޭނާ ވަޢުދާ ޚިލާފުވެ އުޙުދު ހަނގުރާމަޔަށް މީހުން އެއްކުރުމުގައިވެސް މުހިންމު ދައުރެއް އަދާކުރިއެވެ. އޭނާގެ ޅެންތަކުގެ ބާރުގައެވެ. އޭނާ އުޙުދު ހަނގުރާމައިގައި ޢަމަލީގޮތުންވެސް ބައިވެރިވިއެވެ.\nއޭނާ ކައުސާހިބާގެ އަރިހަށް ގެނެވުމުން ދެންނެވިއެވެ. " އޭ މުޙައްމަދުގެފާނެވެ. އަޅުގަނޑަށް ކުށެއްކުރެވުނީއެވެ. އަޅުގަނޑާމެދު އިޙްސާންތެރިވެ ވަޑައިގަންނަވާށެވެ. އަޅުގަނޑުގެ އެތިބަ އަންހެންކުދީން ކޮޅަށްޓަކައި އަޅުގަނޑު ދޫކޮށްލައްވާށެވެ. ދެން އެހެން ފަހަރަކުން މިކަހަލަ ކަމެއް ނުކުރާނަމެވެ."\nއިތުރު ސާހިބާ ޙަދީޘުކުރެއްވިއެވެ. " ނޫނެކެވެ. ކަލޭގެ މައްކާޔަށް ގޮސް މިއައީ މުޙައްމަދުގެފާނަށް ބަހަކުން ސިޙުރެއް ހަދައިފައޭ ބުނެ ދެކަންކަށިމަތީ ފިރުމާކަށެއް މިފަހަރު ދުލެއްނުކުރައްވާނަމެވެ. މުއުމިނެއްގެ ގަޔަކު އެއްހަރަކުން ދެފަރަކު ކައްޓެއް ނުޖެހޭނެއެވެ." މިހެން ޙަދީޘުކުރެއްވުމަށްފަހު އައްޒުބައިރު ބުނުލް ޢައްވާމު ނުވަތަ ޢާޞިމު ބިން ސާބިތު (ރަޟިޔަﷲ ޢަންހުމް ) އަށް އަމުރުކުރައްވައިގެން އޭނާ ޤަތުލުކުރައްވައިފިއެވެ.\nހަމައެފަދައިން މައްކާގެ ޖާސޫސަކުވެސް މުސްލިމުންގެ އަތްދަށުވެ ޤަތުލުވިއެވެ. އޭނާއަކީ މުއާވިޔާ ބިން މުޣީރާ ބިން އަބިލްޢާސެވެ. އޭނާއަކީ ޚަލީފާ ޢަބަދުލްމަލިކު ބިން މަރުވާނުގެ މާފައެވެ. އޭނާއަކީވެސް އުޙުދު ހަނގުރާމައިގައި ބައިވެރިވި މީހެކެވެ. ހަނގުރާމަ ނިމިގެން މުޝްރިކުން ފުރައިގެން ދިޔުމުން އޭނާ މަދީނާއަށް ދިޔައީ އޭނާގެ ދެބޭންގެ ދެދަރި އަޚެއްކަމުގައިވާ ޢުޘްމާން ޛުއްނޫރައިނި ރަޟިޔަﷲ ޢަންހުއާ ބައްދަލުކުރުމުގެ ނަމުގައެވެ. ކައުސާހިބާ ޞައްލަﷲ ޢަލައިހި ވަސައްލަމަ އުޘްމާނުގެފާނަށްޓަކައި އެކަލޭގެއަށް އަމާންކަންދެއްވައި ތިންދުވަސްވަންދެން މަދީނާގައި ހުރުމުގެ ހުއްދަދެއްވިއެވެ. ތިންދުވަސް ފަހުން މަދީނާގައި ހުރެއްޖެނަމަ ޤަތުލުކުރައްވާނެކަން އެންގެވުމާއެކުގައެވެ.\nނަމަވެސް މުސްލިމުން ޙަމްރާއުލްއަސަދަށް ފުރައިގެންގޮސް މަދީނާއިން ސިފައިން ހުސްވުމުން އޭނާ މައްކާގެ މީހުނަށް ޖާސޫސުކުރަން ފެށިއެވެ. އިސްލާމީ ލަޝްކަރު ޙަމްރާއުލްއަސަދުން އެނބުރި އައުމުން ފިލައިގެންދާން މަސައްކަތްކުރިއެވެ. ނަމަވެސް ކައުސާހިބާ ޞައްލަﷲ ޢަލައިހި ވަސައްލަމަ ޒައިދުބިން ޙާރިޘަތު އާއި ޢައްމާރު ބިން ޔާސިރު އާ ދެބޭކަލުން (ރަޟިޔަﷲ ޢަންހުމް) ފޮނުއްވައިގެން އޭނާ ޤަތުލުކޮށްލެއްވިއެވެ.\nއުޙުދު ހަނގުރާމައިގެ ޢަސްކަރީ ވަޒަންކުރުމެއް\nމަތީގައި އެވަނީ އުޙުދު ހަނގުރާމަ ހިނގައިދިޔަގޮތުގެ ބަޔާނެކެވެ. ހާމަކުރެވުނު ޙަޤީޤަތްތަކުގެ އަލީގައި އެހަނގުރާމައިގެ ނަތީޖާއާމެދު އަމިއްލަފުޅު ރައުޔެއް ބިނާކުރެއްވުމަކީ މަޒްމޫނު ވިދާޅުވި ބޭފުޅުންނަށް ދަތިފުޅުކަމަކަށް ނުވާނެކަމުގައި ދެކެމެވެ. އެހެންކަމާއެކުވެސް މިޒަމާނުގެ ޢަސްކަރީ މުހައްލިލުންނާއި، ސީރަތުގެ މުޙައްޤިޤުން އުޙުދުހަނގުރާމަޔާ މެދު ކަނޑައަޅުއްފައިވާ ނިޔާވެސް މިތާނގައި ބަޔާންކޮށްލުން ބޭނުންކަމުގައި ދެކެމެވެ. މިމައިގަނޑު ނަމުގައި އަޅުގަނޑު އެއްޗެއް ލިޔުމުގެ ޙަޤީޤީ މަޤުޞަދަކީވެސް އެވާހަކަ ގެނައުންކަމުގައިވާތީއެވެ.\nއުޙުދު ހަނގުރާމައިގައި މުސްލިމުން ބަލިވިތޯ ނުވަތަ ނޫންތޯ ވަނީ ވަރަށް ދިގު ބަޙުޘުތަކެއްކުރެވިފައެވެ. އަސްކަރީ ތަޖުރިބާކާރުންނާއި، ސީރަތުގެ އެދުރުން މިހާރު ވަނީ މައްސަލައިގައި ފަހުބަސް ވިދާޅުވެފައެވެ.\nޝައްކެއްނެތެވެ. އުޙުދު ހަނގުރާމައިގެ އެންމެ ފުރަތަމަ މަރްޙަލާގައި މުސްލިމުންނަށް ރަންކާމިޔާބީތަކެއް ލިބުނެވެ. ކައުސާހިބާ ޞައްލަﷲ ޢަލައިހި ވަސައްލަމް އިސްލާމީ ލަޝްކަރަށް ދެއްވަމުން ގެންދެވި އަސްކަރީ ތަރްބިޔަތުގެ މޮޅުކަމުންނެވެ. ކައުސާހިބާ ޞައްލަﷲ ޢަލައިހި ވަސައްލަމަ އިސްލާމީ ލަޝްކަރު އަތުރައިލެއްވިލެއް ފުރިހަމަކަމުގެ ނަތީޖާއެއްގެ ގޮތުންނެވެ. މުސްލިމުންވަނީ މުޝްރިކުންގެ ލަޝްކަރު ފަހަތަށް ޖައްސައިލައި އެއްބަޔަކަށް ފިލައިގެންދާން މަޖްބޫރުވެސް ކުރުވައިފައެވެ. ނަމަވެސް މުސްލިމުން، މުޝްރިކުންގެ ތެރެއިން ފިލައިގެންދާ މީހުންގެ ފަހަތަކުން ނުދިޔައެވެ. ޣަނީމާގެ ދަހިވެތިކަމުގައެވެ. މުސްލިމުންވަނީ ޤުރައިޝުން ފައްސައި ދުރަށްލައި އެބައިމީހުންގެ އަސްކަރީބާރު ކަފާސްކޮށްލަން ލިބުނު ރަނުގެ ފުރުސަތު ނަގައިލައިފައެވެ. އަސްކަރީ ނަޒަރުން ބަލާއިރު މިއީ މުސްލިމުންނަށް ކުރެވުނު ވަރަށް ބޮޑު ކުށެކެވެ. މުސްލިމުން އެކަމަށް ވަރަށް ބޮޑު އަގެއް ދައްކާންޖެހުނެވެ. މިކަންތައް ހިނގައިގެން ދިޔައީ ހަނގުރާމައިގެ ވަރަށް ކުރީ މަރްޙަލާއެއްގައެވެ. އޭރު މުޝްރިކުން މުޅީން ބަލިކޮށެއްވެސް ނުލެވެއެވެ. އެބައިމީހުންގެ ޙަމަލަދިނުމުގެ ބާރު ކަނޑުވައެއްވެސް ނުލެވެއެވެ. މުސްލިމުންނަށް ހެދުނު ގޯހަކީ މުސްލިމުންގެ ޤާއިދު ނުހަނު މޮޅަށް ހައްދަވައިފައި ހުރި ސަފުތައް ރޫޅައިލެވުނުކަމެވެ. މުޝްރިކުން އެބައިމީހުންގެ ބާރާއެކު މައިދާނުގައި ތިއްބައި ޣަނީމާއެއްކުރުމުގައި މަޝްޣޫލުވެގަނެވުނުކަމެވެ. މުސްލިމުން ހެދި ގޯހުގެ ސަބަބުން މުސްލިމުންނާ އެބައިމީހުންގެ ކޮމާންޑަރ އިން ޗީފާ ގުޅުންކެނޑުނެވެ. މުސްލިމުންގެ ތެރެޔަކު އެވަގުތު އިންތިޒާމެއްވެސް ރޭވުންތެރިކަމެއްވެސް ނެތެވެ. ލަޝްކަރެއްގައި އަސްކަރިއްޔަތެއް އުފެދެނީ ރޭވުންތެރިކަމެއް އޮވެގެންނެވެ. އިންތިޒާމު ހިފެހެއްޓިގެންނެވެ. މުސްލިމުން ތިބީ ރޫޅި ވަކިވަކިވެފައެވެ. އެތަން ފެނުމުން ޤުރައިޝުންނަށް ޖަވާބީ ޙަމަލައެއް ދޭނެ ފުރުސަތު ލިބުނެވެ. ޖަބަލުއްރުމާތުގައި ބައިތިއްބެވި ތީރުވެރިން އެފަރުބަދަ ދޫކޮށް ފޭބުމަކީ މުސްލިމުންނަށް ކުރެވުނު އެންމެ ބޮޑު ކުށެވެ. އެއީ ފަހަތުން އައިސް އަރައިގަތުމަށް ދުޝްމިނުންނަށް ދަޢުވަތު ދެވުމެވެ. މުޝްރިކުންވަނީ އެފުރުސަތުގެ ބޭނުން ރަނގަޅަށް ހިފައިފައެވެ. މުސްލިމުން ވަށައިލައި އެތައްބަޔަކު ޝަހީދުކޮށްލައިފައެވެ. ނަމަވެސް މުސްލިމުންގެ ކޮމާންޑަރ އިން ޗީފުގެ ހިތްވަރުފުޅު ގަދަކަމާއި، ސާބިތުކަމުން ޤުރައިޝުންނަށް އެމީހުން ބޭނުންވި ނަތީޖާ ނެރެވުނަކަ ނުދެއްވިއެވެ.\nމުސްލިމުންގެ ސީރަތު ލިޔުންތެރިން ކުރެ ބައެއް ބޭކަލުން އަވަސްކޮށްލައްވައި ކުރު ކޮށްލައްވައިފައި އުޙުދު ހަނގުރާމައިގައި މުސްލިމުން ބަލިވީކަމުގައި ލިޔުއްވަނީ އިސްވެދެންނެވުނު ސަބަބާ ހުރެ މުސްލިމުންނަށް މުޝްރިކުންނަށްވުރެ ބޮޑެތި ޖާނީގެއްލުންތަކެއް ލިބުމުންނެވެ. މުސްލިމުން ބައިބައިވެ މަދުބަޔަކު ނަމަވެސް މައިދާނުން ފުރަގަސްދީ ފިލައިގެން ދިއުމުގެ ސަބަބުންނެވެ. ނަމަވެސް އަސްކަރީ މުބައްޞިރުން ދެކެވަޑައިގަންނަވާ ގޮތުގައި އުޙުދު ހަނގުރާމާއިގައި މުސްލިމުން ބަލިވިކަމުގައި ބުނެވޭކަށެއް ނެތެވެ. އަސްކަރީ މުޙައްލިލުން އެބޭކަލުންގެ ދައުވާ ސާބިތުކުރައްވަން ވަރަށް ގިނަ ހެކިތައް ދައްކަވައެވެ. އޭގެތެރޭގައި އަންނަނިވި ކަންތައްތައް ހިމެނެއެވެ.\nޤުރައިޝުންގެ ޖާވާބީ ޙަމަލަ މަތަނުކުރެވި މުސްލިމުންގެ ލަޝްކަރު ރޫޅިމަދުބަޔަކު ފިލައިގެންދިޔަ ކަމުގައިވިޔަސް މުސްލިމުންގެ ލަޝްކަރުގެ ބޮޑުބައި މައިދާނުގައި ސާބިތުވެއޮތެވެ. އެންމެ ފަހުން އެލަޝްކަރުވަނީ ޤުރައިޝުން ގަތައިފައިހުރި ކޮށި ފޫވައްޓައިލައިބޭރަށް ނިކުމެފައެވެ. ލަޝްކަރުގެ ކޮމާންޑަރ އިން ޗީފުގެ ދިދައިގެ ދަށަށް ޖަމާވެފައެވެ. ޤުރައިޝުން އުޙުދުގެ މައިދާން ދޫކޮށްލައިފައި ދިޔައިރުވެސް އިސްލާމީ ލަޝްކަރު މައިދާނުގައި ފުރިހަމަ އާރާއިބާރާއެކު ސާބިތުވެއޮތެވެ. ޤުރައިޝުންނަށް މުސްލިމުންގެ އެންމެ ސިފައިންގެ މީހަކުވެސް ހައްޔަރެއްނުކުރެވުނެވެ. އެންމެ ކުޑަމިނުން ޖަމަލުބަންނަ ވާފަށެއްވެސް ޣަނީމާއެއް ނުކުރެވުނެވެ. ޝަހީދުންގެ ހަށިކޮޅުތަކުން ފޭރުނު އެއްޗެއް ފިޔަވައެވެ.\nމުސްލިމުން ވަނީ އެބައިމީހުންގެ ވެރިރަށަށް ދުޝްމިނުން ދީފާނެކަމަށް ބެލެވުނު ޙަމަލައިން ރަށް ދިފާޢުކުރުމަށްޓަކައި ކުރިއަރައިގެން ގޮސް ޙަމްރާއުލްއަސަދުގައި ހަނގުރާމައިގެ އިސްސަފު ރުކުރުވައިލައިފައެވެ.\nޤުރައިޝުންނަށްވަނީ އިސްލާމީ ލަޝްކަރު ފުނޑުފުނޑުކޮށްލައި މުސްލިމުންގެ އާރާއި ބާރު ފައިދަށުލައި ޗިސްކޮށްލަން ޚުދު މުސްލިމުން ފަހިކޮށްދިން ފުރުސަތުގެ ބޭނުންނުކުރެވި ގެއްލިފައެވެ.\nޤުރައިޝުންގެ އެންމެ ބޮޑު އަމާޒަކީ އިސްލާމީ ތަޙްރީކުގެ ބާނީ އަދި މުސްލިމުންގެ ކޮމާންޑަރ އިން ޗީފް (ޞައްލަﷲ ޢަލައިހި ވަސައްލަމަ) ޝަހީދުކޮށްލުން ނުވަތަ ހައްޔަރުކުރުމެވެ. ޤުރައިޝުންނަކަށް އެކަން ކާމިޔާބެއްނުވިއެވެ.\nޤުރައިޝުންގެ ދެވަނަޔަށް އެންމެ ބޮޑު މަޤްޞަދަކީ އިސްލާމީ ދައުލަތުގެ ވެރިރަށް ފަތަޙަކޮށް އެރަށް ސުންނާފަތިކޮށްލުމެވެ. އެރަށް އޮތީ "އަތްފޯރާފަށު" ގައެވެ. އެއްވެސް ކަހަލަ ދިފާޢީބާރެއް ނެތިއެވެ. ނަމަވެސް މުޝްރިކުންގެ އެމަޤްޞަދުވެސް ވަނީ އަބަދަށްޓަކައި ނާކާމިޔާބުވެފައެވެ. ޤުރައިޝުންނަކަށް އެރަށަކަށް ވައިވެސް ނޭޅެވުނެވެ.\nޤުރައިޝުން މިހަނގުރާމައިން ހާޞިލުކުރަން ބޭނުންވި އިޤްތިޞާދީ ލަނޑުދަނޑިއަކީ އެއުރެންގެ ވިޔަފާރި ދަތުރުތަކަށް ހުރަސްއެޅުމުގެ އެކަށޭނަކަން މުސްލިމުންގެ އަސްކަރިއްޔާގައި ނުހުންނާނެވަރުގެ "ބޮނޑިޔެއް އަޅައިލުމެވެ." މުސްލިމުންގެ އެބަލިކަށިކަން މުސްލިމުންގެ ޙަލީފުންނަށް ދައްކައި މުސްލިމުންނާ ޖަހަތުންކަނޑައިލާނެ ގޮތް ހެދުމެވެ. ނަމަވެސް ޤުރައިޝުންގެ އެހުވަފެންވެސް ވީ ބިލާހަކަށެވެ.\nޤުރައިޝުން ނުހަނު ބޮޑު ޚަރަދުކޮށްގެން ކުރި މިހަނގުރާމައިން އެބައިމީހުންނަށް އެއްވެސް މިންވަރެއްގެ އިޤްތިޞާދީ ފައިދާއެއްވެސް ސިޔާސީ މަންފާއެއްވެސް ނުހޯދުނެވެ.\nޤުރައިޝުން މިހަނގުރާމައަށް ކުރި ބޮޑު ހޭދަ އެއްވެސް ނަތީޖާއެއް ނުފެނި ބޭކާރުވުމުން އެއުރެންގެ އިޤްތިޞާދު އިނދަޖެހުނެވެ. ކުރިމަގުގައި މުސްލިމުންނާ ކުރިމަތިލުމަށްޓަކައި އެބައިމީހުންގެ އަސްކަރީ ބާރުތައް ތަރައްޤީކުރެވޭނެ ގޮތެއްނުވިއެވެ.\nއެޒަމާނުގެ ހަނގުރާމަތަކުގައި ފާތިޙުންގެ އާދަޔަކީ ހަނގުރާމަ ނިންމައިލުމަށްފަހު ދެތިން ދުވަހު މައިދާނުގައި މަޑުކުރުމެވެ. އެތިބޭތިބުމުގައި ރޭގަނޑު އަލިފާންރޯކޮށް މުޅިމައިދާން ހުޅުދާންކުރުމެވެ. އެއީ ފަތަޙަ އިޢުލާންކުރުމާއި، ދުރުތިބީންނަށް އެކަން އަންގައި ތިމާމެންގެ ބާރުހުރިކަން ދައްކައިލުމުގެ މަޤްސަދުގައިކުރާކަމެކެވެ. ޤުރައިޝުންނަކަށް ހަނގުރާމަ ހިނގި ދުވަހު އިރުއޮއްސޭންދެންވެސް އުޙުދުގެ މައިދާނުގައި މަޑުކުރާކަށެއް ނުކެރުނެވެ. ޤުރައިޝުން އަވަސް އަވަހަށް މައިދާން ދޫކޮށްލައިފައި ދިޔައީ ހަނގުރާމައިގެ ތިންވަނަ ބުރެއް ފެށިއްޖެނަމަ އެމީހުން ބަލިވާނެކަން ކަށަވަރުވާތީއެވެ.\nމިހަނގުރާމައިގައި ޤުރައިޝުންގެ ކޮމާންޑަރ އިން ޗީފުގެ އަނބިކަނބަލުން އަދި އެމީހުންގެ އަންހެންކޮނޑީގެ ޒައީމާ އެނބުރި ވަޑައިގެންނެވި މަގުމަތީގައި އެކަމަނާގެ އިޙްސާސްތައް ތަރުޖަމާ ކުރައްވައި ހެއްދެވި ޅެމެއްގައި ވިދާޅުވެފައިވަނީ މިދަންނަވާގޮތަށެވެ.\n" އަހަރެންގެ ބައެއް މަޤްސަދުތައް ހާޞިލުވިކަމުގައިވިޔަސް އެނބުރި އަންނާން މިޖެހުނީ ، އަހަރެންގެ ހިތުގައި ވަރަށް ގިނަ ހިތާމަތަކެއްފިލުވައިނުލެވި ބާކީ ހުއްޓައެވެ. އަހަރެންގެ ބައެއް މަޤްޞަދުތައް ޙާޞިލުނުކުރެވި ފާއިތުވެހިނގައްޖެއެވެ. ބަދުރު ހަނގުރާމައިގެ ބައިވެރީން ކަމުގައިވާ ޤުރައިޝުން (މުސްލިމުން) ނާއި، އެނޫން މީހުންނާއި ޔަޘްރިބުގެ އަހްލުވެރިންނާއި، ހާޝިމު ވަންހައިގެ މީހުނާ ބެހޭގޮތުން އަހަރެން ޙާޞިލުކުރަން ބޭނުންވި މަޤްޞަދުތަކެވެ. މިދަތުރާއި، ބާދިޔާގައި އަތްފުނާއެޅުމާއި، ހަނގުރާމަކުރުމުން ޙާޞިލުކުރަން އަހަރެން އުންމީދުކުރި ހުރިހާ މަޤްސަދުތަކެއް ޙާޞިލެއްނުވިއެވެ." (ސީރަތު އިބްނު ކަޘީރު – އުރުދޫ އެޑިޝަން)\nއެންމެ ފަހު ބަހެއްގެ ގޮތުން ކޮލުދަތުން ބާރަށް ހިފެހެއްޓުން ޙައްޤުކަން ބޮޑީ އަރަހުށި މާތްﷲ ގެ ބަސްފުޅެވެ. ކީރިތި ޤުރުއާނުގެ މިދަންނަވާ އާޔަތުންވެސް އިޝާރާތްލިބެނީ އިސްވެދެންނެވި ވާހަކަތަކަށެވެ. އެއާޔަތުގައިވަނީ ގެއްލުންދިނުމާއި ގެއްލުންލިބުމުގައި އެއްލަޝްކަރާއި އަނެއް ލަޝްކަރު ދާދި ހަމަހަމަކަމށް އިޝާރާތްކުރައްވައިފައެވެ.\n"ތިޔަބައިމީހުން ދުޝްމިނުން އަތުލައިގަތުމުގައި ފިނޑިވެ ނިކަމެތިވެނުގަންނަހުށިކަމެވެ! ތިޔަބައިމީހުންނަށް (ލިބިފައިވާ ހާނިއްކައިގެ ސަބަބުން) ވޭންލިބުނުކަމުގައިވާނަމަ، ފަހެ، ތިޔަބައިމީހުންނަށް ވޭންލިބޭފަދައިން، ހަމަކަށަވަރުން، އުރެންނަށްވެސް ވޭންލިބޭނެތެވެ." (ސޫރަތުއްނިސާއު : 104)\nމިހުރިހާ ސަބަބުތަކާހުރެ މިހަނގުރާމަޔަކީ މިވެނިބަޔަކު ގަދަވެ އެވެނި ބަޔަކު ބަލިވި ހަނގުރާމައެކޭ ވިދާޅުވުމުގެ ބަދަލުގައި މިޒަމާނުގެ އަސްކަރީ މުބައްޞިރުންނާއި ، ސީރަތުގެ މުޙައްޤިޤުން ވިދާޅުވަނީ މިހަގުރާމައަކީ ވަކިގޮތަކަށް ނިޔާކަނޑަނޭޅޭ ހަނގުރާމައެއްކަމުގައެވެ. މުބައްޞިރުންނާއި މުޙައްޤިޤުން ވިދާޅުވާގޮތުގައި ދެބައިމީހުންކުރެ ކޮންމެ ބަޔަކުވެސްވަނީ ކާމިޔާބީއާއި ނާކާމިޔާބީގެ ތެރެއިން ބައެއް ޙިއްޞާކޮށްފައެވެ. އެއްބަޔަކު އަނެއްބައެއްގެ އަސްކަރުގާހު ފަތަޙަނުކޮށް ހަނގުރާމަ ހުއްޓައިލައިފައެވެ.\nއުޙުދު ހަނގުރާމައިން މުސްލިމުން ދެފިލާވަޅެއް ލިބިގަންނާން ޖެހެއެވެ. އެއްފިލާވަޅަކީ އަސްކަރީމައިދާނުގައި ވެރިޔާގެ ނުވަތަ އަމީރުގެ ބަސްކައްޗާކޮށް އޭނާގެ އަމުރު ބޮލާލައިޖަހައި، ރޭވުންތެރިކަމާއި، އަސްކަރީ އަޚްލާޤިއްޔާތު ނައްތައިލުމަކީ ފަތަޙައިގެ ފުރުސަތު ނަގައިލުންކަމެވެ. ނާކާމިޔާބީއާއި، ބަލިވުމަށް ދަޢުވަތު ދިނުންކަމުގައެވެ. ދެވަނަ ފިލާވަޅަކީ ހަރުދަނާ، ޤާބިލް ލީޑަރޝިޕެއް އޮވެއްޖެނަމަ ބަލިވާނެކަން ކަށަވަރުވެފައިވާ ލަޝްކަރެއްވެސް ސަލާމަތް ކުރެވިދާނެކަމެވެ. ހަޤީޤަތަށްދަންނަވާނަމަ މިހަގުރާމައިގައި މުސްލިމުން ހަލާކުވެ ބަރުބާދުވެދިޔުމުން ސަލާމަތްވީ ދެވަނަ މިސާލެއްނެތް ފަދަ ޤާބިލް އިންސާނެއްގެ ވަރުގަދަ ޤިޔާދަތުގެ ސަބަބުންނެވެ. އާދެ، ކައުސާހިބާ ޞައްލަﷲ ޢަލައިހި ވަސައްލަމަގެ އާދަޔާޚިލާފު މޮޅު ޤިޔާދަތުގެ ސަބަބުންނެވެ. ކައުސާހިބާ ސައްލަﷲ އަލައިހި ވަސައްލަމަގެ އަސްކަރީ ޤިޔާދަތުގައި ހިމެނޭ ބައެއް އަސާސީސިފަފުޅުތަކާ މެދުވެސް މިތާނގައި ކޮންމެވެސް މިންވަރެއްގެ ވާހަކަކޮޅެއް ގެނެސްދިނުމަކީ މުނާސަބުކަމެއްކަމުގައި ދެކެމެވެ.\nހ. ކައުސާހިބާ ޞައްލަﷲ ޢަލައިހި ވަސައްލަމަގެ ހިތްޕުޅުގައި އެކަލޭގެފާނުގެ ޤިޔާދަތާމެދު ފުރިހަމަ ޔަޤީންކަން އޮވެއެވެ. ހަމައެފަދައިން މުސްލިމުންގެ ހިތްތަކުގައިވެސް އެކަލޭގެފާނުގެ ޤިޔާދަތާމެދު ފުރިހަމަ ޔަޤީންކަން އޮވެއެވެ. މުސްލިމުން އެކަލޭގެފާނުގެ ޤިޔާދަތަށް ފުރިހަމައަށް އިތުބާރުކުރެއެވެ.\nށ. ކިތަންމެ ވަރުގަދަބާރަކާ ކުރިމަތިލައްވަން ޖެހިވަޑައިގެންނެވިކަމުގައިވިޔަސް، ކިތަންމެ ބޮޑު ނުރައްކަލަކަށް ހުށަހެޅުނުކަމުގައިވިޔަސް ، ކިތަންމެ އުންމީދުގެއްލޭފަދަ ޙާލަތެއްކުރިމަތިވި ކަމުގައި ވިޔަސްވެސް އިތުރުސާހިބާ ޞައްލަﷲ ޢަލައިހި ވަސައްލަމަ ކުޑަކޮށްވެސް ޖެހިލުންވެވަޑައިއެއް ނުގަންނަވައެވެ. ބިރުފުޅު ގެންވަޑައެއްނުގަނެއެވެ.\nނ. އިތުރުސާހިބާގެ ކެތްތެރިވެވަޑައިގަތުމާއި، ބަރުދާސްކުރެއްވުމާއި، ހިތްވަރުފުޅުގަދަކަމާއި، ސާބިތުކަމަކީ އެފަދަ ދެވަނަ މިސާލެއްނެތްފަދަ ކަންކަމެވެ.


Sihhee Eheethereennah Face Mask Fehumugai Dhuvaalaku 8 Gadi Iru Heydha Kuraa Anheneh - Vaguthu\nސިއްހީ އެހީތެރީންނަށް ފޭސް މާސްކު ފެހުމުގައި ދުވާލަކު 8 ގަޑިއިރު ހޭދަ ކުރާ އަންހެނެއް\nދުނިޔޭގައި މިހާރު ފެތުރެމުންދާ ކޮރޯނާ ވައިރަސް އިން ރައްކާތެރިވުމަށް ކުރަން އެންމެ ރަނގަޅު އެއް ކަމަކީ އަނގަޔާއި ނޭފަތް ނިވާކޮށްގެން އުޅުމެވެ. ނުވަތަ ފޭސް މާސްކް އަޅައިގެން އުޅުމެވެ. ނަމަވެސް މިހާރު ބިރު ހީވެފައި އޮތީ ދުނިޔެއިން ފޭސް މާސްކު ހުސްވެދާނެ ކަމަށެވެ.\nސްޕެއިންގެ ކަޑިޒް އަށް ނިސްބަތްވާ އުމުރުން 84 އަހަރުގެ މި އަންހެން މީހާ ދަނީ އެހެންވެ އެކަމަށް ހައްލެއް ހޯދައިދިނުމުގެ ގޮތުން ފޭސް މާސްކް ފެހުމުގެ މަސައްކަތް ކުރަމުންނެވެ. އެގޮތުން މާގަރީޓާ ގިލް ބަރޯ ކޮންމެ ދުވަހަކުވެސް މާސްކް ފެހުމުގައި މަދުވެގެން 8 ގަޑި އިރު ހޭދަ ކުރެއެވެ. އޭނާ މާސް ފަހަނީ ސިއްހީ ދާއިރާގެ ޚިދުމަތްތެރީންނަށް ޚާއްސަކޮށްގެންނެވެ.\nމާގަރީޓާއާ ހަވާލާދީ އޭނާގެ ދަރިފުޅު ފޭސްބުކްގައި ކޮށްފައިވާ ޕޯސްޓެއްގައި ވަނީ، ދުނިޔެ ބޮޑު ނުރައްކަލަކާ ކުރިމަތިލައިގެން އުޅޭ އިރު އޭނާއަށް މަޑު އިނދެވެން ނެތް ކަމަށެވެ. އެގޮތުން ފޭސް މާސްކް އުފައްދަން ފެށީ ކަމަށް ބުނެފައިވެއެވެ.\nމިހާރު ދުވާލެއްގެ މައްޗަށް 50 ފޭސް މާސްކް ހަދައި އެ މާސްކުތައް އޭނާ ހަދިޔާ ކުރަނީ ހޮސްޕިޓަލްތަކަށެވެ.\nސްޕެއިންގައި ފޭސްމާސްކް ލިބުން ދަތިވުމާ ގުޅިގެން އަމިއްލަ ފަރާތްތަކުންނާއި ގައިދީންވެސް ދަނީ ފޭސްމާސްކު ހަދައި ހޮސްޕިޓަލްތަކަށް ހަދިޔާ ކުރަމުންނެވެ.\nސްޕެއިންގައި މިހާތަނަށް ކޮރޯނާ ވައިރަސް ޖެހިފައިވާ މީހުންގެ އަދަދަކީ 85،195 އެވެ. އަދި ބަލީގައިި މަރުވި މީހުންގެ އަދަދު ވަނީ 7340 އަށް އަރާފައެވެ.\nމާޗް 30, 2020 17:01


vnews - Marukazuge beyruga molhu marble jahaifi\nމަރުކަޒުގެ ބޭރުގައި މޮޅު މާބުލް ޖަހައިފި\nމަރުކަޒުގެ ބޭރުގައި މޮޅު މާބުލް ޖަހާފައި\nއިސްލާމީ މަރުކަޒުގެ ބޭރުގައި ބޮޑު ހަރަދެއް ކޮށްގެން ޖެހި މާބުލްތައް ހަލާކުވާން ފެށުމުން އެ މާބުލްތައް ނެގުމަށްފަހު މޮޅު މާބުލް ޖަހައިފިއެވެ.\nއިސްލާމީ މަރުކަޒުގެ ބޭރުގައި ބޮޑު ހަރަދެއް ކޮށްގެން ޖަހާފައިވާ މާބުލްތަކަކީ ސަރުކާރުން އެތަނުގައި ޖަހަން ބޭނުންވި ފެންވަރުގެ ޓައިލްސް ނޫންކަމުން އޭގެ ބަދަލްގައި އައު މަބާތުލް ޖަހަން ފަށާފައިވަނީ މީގެ ތިންމަސްދުވަސްކުރިންނެވެ.\nހައުންސިން މިނިސްޓަރު ޑރ މުހައްމަދު މުއިއްޒު ވަނީ މަރުކަޒުގެ ޕެޓާން އެރިޔާ މާބުލް ޖަހާނިމިފައިވާކަމަށް ވިދާޅުވެފައެވެ.\nމަރުކަޒުގެ ބޭރުގައި މޮޅު މާބުލްޖަހާ ނިމިފައިވާއިރު، އިސްލާމީ މަރުކަޒުގައި އެއްފަހަރާ 20000 މީހުންނަށް ނަމާދުކުރެވޭނެ ގޮތް ހެދުމަށްޓަކައި 5000 އަކަމީޓަރުގެ ސަރަހައްދެއްގައި މާބުލް ޖަހާފައިވެ އެވެ.\nނަމަވެސް ކުރިން ޖެހި މާބުލްތައް ގިނަ ދުވަސްތަކެއް ނުވެ ހަލާކުވެ ބައެއް ޓައިލްސްގައި ރެނދުލުމާއި ގުޅިގެން ގިނަ ބަޔަކު ވަނީ ވަރަށް ބޮޑަށް ފާޑުކިޔާފައެވެ.\nމިނިސްޓަރު މުއިއްޒު އޭރު ވިދާޅުވީ އިސްލާމީ މަރުކަޒު ސަރަހައްދުގައި މާބްލް ޖަހާފައި ހުރި ނަމަވެސް، ޖަހާފައިވަނީ މިނިސްޓްރީން ބޭނުން ފެންވަރުގެ ޓައިލްސް ނޫން ކަމަށާއި ޓައިލްސް ސަޕްްލައިކޮށްދިން ފަރާތުންވެސް އެކަން ގަބޫލުކުރާ ކަމަށެވެ.\nމިނިސްޓަރު ވިދާޅުވި ގޮތުގައި ޓައިލްސް މަތީގައި ބިއްލޫރި ފަށަލައެއް ހުރުމަކީ މިނިސްޓްރީން ބޭނުންވި ގޮތެއް ނޫން ކަމަށެވެ. އެހެންކަމުން ސަރުކާރުން އެއްވެސް ހަރަދެއް ނުކޮށް، ޓައިލްސްތަކުގެ ޕެޓާން ހުރި ހިސާބު ނައްޓައި، އެތަނުގައި ޖަހަންޖެހޭ ފެންވަރުގެ ޓައިލްސް އަލުން ޖަހާނެ ކަމަށް މިނިސްޓަރު އޭރު ވިދާޅުވިއެވެ.\nއިސްލާމީ މަރުކަޒު ސަރަހައްދުގައި މާބުލް ޖެހުމަށް ޗައިނާ ސަރުކާރުން ވަނީ 1.14 މިލިޔަން ޑޮލަރުގެ ހިލޭ އެހީގެ ގޮތުގައި ހަދިޔާކޮށްފަ އެވެ.\nމާބަލު ޖެހުމުގެ އިތުރަށް އިސްލާމީ މަރުކަޒުގެ ގޯތިތެރެއާއި ޖުމްހޫރީ މައިދާން ހިމެނޭ ގޮތަށް ވަށައިގެންވާ ސަރަހައްދުގައި މަދީނާގެ މަސްޖިދުއްނަބަވީގެ ސަރަހައްދުގައި ހުންނަ ފަދަ ކުޑަތަކެއް ޖެހުމަށް ވެސް ވަނީ ހަމަަޖެހިފަ އެވެ.\nމުޅި މަޝްރޫއަށް ޖުމްލަ ތިން މިލިއަން ޑޮލަރު ހަރަދުވާނެކަމަށް ހައުސިން މިނިސްޓްރީން ވަނީ ބުނެފައެވެ.


ދިވެހިބަސް މަރުވަނީތަ؟ | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ދިވެހިބަސް މަރުވަނީތަ؟\nއެއްވެސް ދިރާސާއަކަށް ޙަވާލާދީފައިވެސް ނުމެވޭމެއެވެ. ހަގީގަތުގައިވެސް ދިވެހިބަސް ދަނީ މަރުވަމުންހެއްޔެވެ؟ ދިވެހިބަސް ދުޅަހެޔޮކޮށް ދިރިދެމިއޮތުމަށް ގޮންޖެހުންތަކެއް ކުރިމަތިވެފައިވޭ ހެއްޔެވެ؟ ކަލާގެ ޚިޔާލަކީ ކޮބައިހެއްޔެވެ؟\nއެއްބަހެވެ. ސަރުކާރެއްގެ ބަހުގެ ސިޔާސަތަކީ ބަސްކުރިއަރައި ދިޔުމަށް ނުވަތަ ނެތިދިޔުމަށް މަގުފަހިކުރުވާނެއެއްޗެކެވެ. ނަމަވެސް އެއީ ހަމަ އެކަނި ސަބަބުކަމަކަށް ގިނަ ފަހަރަކު ނުވެއެވެ. ބަހެއް މަރުވުމަށް ތަފާތު ސަބަބުތައް މެދުވެރި ވެދާނެއެވެ.\nބަސް ބޭނުންކުރާ މީހުންގެ އަދަދު މަދު ނަމަ، އެބަހެއް އަވަހަށް މަރުވުމުގެ ފުރުސަތު ބޮޑުވާނެއެވެ. މިގޮތުން ބަލާއިރު، ދިވެހިބަހުން ވާހަކަދައްކާ މީހުންގެ އަދަދަކީ ގާތްގަޑަކަށް ތިން ލައްކައެވެ. އެއީ ރާއްޖޭގެ އުތުރުން އޮތް އިންޑިޔާގެ ރަށެއްކަމަށްވާ މަލިކުގައި ''މަހަލް ބަހުރުވަ'' އިން ވާހަކަ ދައްކާ އާބާދީ ނުލައެވެ. މިއީ ގިނަ ޢަދަދެއް ނޫން، އެހެން ނޫންހެއްޔެވެ؟\nދިވެހި ބަހުން ވާހަކަ ދައްކާ އުޅޭ ބަހުރުވަތަކުން (ޑައިލެކްޓްސް) ދައްކުވައިދެނީ ބަހުގެ މުއްސަނދިކަންކަމަށް ބުނެއުޅެއެވެ. ނަމަވެސް އެ މުއްސަނދިކަންވަނީ ރައްކާތެރި ކުރެވިފައިހެއްޔެވެ؟ ދިވެހި މުޖުތަމަޢުއަށް އައި ހަލުވި ބަދަލުތަކެއްގެ ނަތީޖާއެއްގެ ގޮތުން ''މާލޭ ބަހުރުވަ'' އިގެ (ސްޓެންޑަރޑް ޑައިލެކްޓް) ނުފޫޒު، ބަހުރުވަތަކަށް ކުރިއަށްވުރެބޮޑަށް ކޮށް، ބަހުރުވަތައް ބަދަލުވަމުން ދާ ދުވެލި ހަލުވިވެފައިވުން ހަމަ ވަރަށް އެކަށީގެންވެއެވެ. މިގޮތަށް ބަދަލުވަމުން ގޮސް ''މާލޭ ބަހުރުވަ''އިގެ ތެރެއަށް، އެހެނިހެން ބަހުރުވަތައް ''ގިރިގެން'' ހިނގައިދާނެއެވެ. ދިވެހިބަސް މަރުވުމުގެ ކުރީން ފަހަރެއްގައި ބަހުރުވަތައް މަރުވުމަކީ ވެދާނެ ކަމެއްކަމަށް ނިންމިދާނެއެވެ.\nބަސް މަރުވުމަށް މެދުވެރިވާ ސަބަބުތަކުގެ ތެރޭގައި ކޮންމެވެސް ސަބަބުތަކަކާހުރެ، އަމިއްލަބަސް ބޭނުންކުރުން ހުއްޓާލައި، އެހެންބައެއްގެ ބަސް ޚިޔާރުކުރުންވެސް ހިމެނެއެވެ. އެހެން ބަހެއް ޚިޔާރުކުރުމަށް ބައެއް ފަހަރު ބޭރުގެ ބާރެއް މަޖުބޫރުވެސް ކޮށްފާނެއެވެ. ނުވަތަ އަމިއްލަ އިޚްތިޔާރުގައި ތަފާތު ސަބަބުތަކާ ހެދި އެހެންބަހެއް ޚިޔާރުވެސް ކޮށްފާނެއެވެ. މިސާލަކަށް އެބައެއްގެ ބަހަކީ ކުރިއަރައި ތަހުޒީބުވުމަށް އޮތް ހުރަހެއްކަމަށް ޤަބޫލުކުރެވި އެހެން ބަހަކަށް ބަދަލުވެ ގަތުމަށް ބަހުގެ އަހުލުވެރިން ނިންމަފާނެއެވެ. މި ޚިޔާލަކީވެސް ބައެއް ދިވެހީންނަށް މިހާރު ބީރައްޓެހި ޚިޔާލަކަށް ނުވެއެވެ.\nބަހުގެ ޢިލްމުވެރިއެއްކަމަށްވާ ޑޭވިޑް ކްރިސްޓަލް ބަޔާންކުރައްވާ ގޮތުގައި ބަހެއް ނެތެމުންދާއިރު ވަރަށް އާދައިގެ ލަފުޒުތައްވެސް އެހެން ބަހަކުން ހޯދާނެއެވެ. ދިވެހި ލަފުޒުތައް ބޭނުންކުރެވެން އޮއްވާ އެހެންބަހެއްގެ ލަފުޒު ޢާއްމުކޮށް ބޭނުންކުރުމަކީ ދިވެހީންގެ ތެރޭގައި މިހާރު ވަރަށް ޢާއްމުވަމުން އަންނަކަމެކެވެ. މިގޮތުން ހަފުތާގެ ދުވަސްތައް ބުނުމާއި ގަޑިބުނުން ފަދަ ކަންކަމަށް އިގިރޭސިބަސް ވަރަށް ގިނައިން ބޭނުން ކުރެވެއެވެ. އާދެ، އާދީއްތަ ދުވަހުގެ ބަދަލުގައި ސަންޑޭއެވެ. އަށްގަޑި ބައެއް ނުވާނެއެވެ. ވާނީ އެއިޓް ތާރޓީއެވެ.ސަތޭކައިގެ ބަދަލުގައި ހަންޑްރެޑެވެ. ކުރިސްޓަލް ގެ ބަހުންނަމަ، މިހާ އާދައިގެ ބަސްތައް ބަދަލުކުރާނަމަ އެއީ ބަސް ނިކަމެތިވަމުންދާ ކަމުގެ ހެއްކެކެވެ. މަރަށް ހުށަހެޅެމުންދާ ކަމުގެ އަލާމާތެކެވެ. ޒުވާނުން މާދަރީބަހަށް ބީރައްޓެހިވެ، އެބަހުން ވާހަކަދައްކާ ލިޔެކިޔާ ނޫޅޭ ނަމަ، ބަސް އޮންނާނީ މަރުގެތުންފަތްމަތީގައެވެ. މިގޮތުން ދިވެހި ޒުވާނުންނާ ދިވެހިބަހާ ދޭތެރޭ ކަލާގެ ހުށަހެޅުމަކީ ކޮބައިހެއްޔެވެ؟\nބަސް މަރުވާފަދައިން އާ ބަސް އުފެދޭމެއެވެ. ބަހަކީ ބަދަލުވާ އެއްޗެއްވެސްމެއެވެ. ދިވެހި ބަސްވެސް އެކި ދުވަސްވަރު ތަފާތު ބާރުމިނުގައި ބަދަލުވަމުންގޮސްފައި ހުންނާނެކަން ޔަޤީނެވެ. ބަހަށް އަންނަ ކޮންމެ ބަދަލަކީ ބަސްމަރުވުމަށް މެދުވެރިވާ ސީދާ ސަބަބަކަށްނުވެ ހިނގައިދާނެއެވެ. ނަމަވެސް ޔަގީންކަމާއެކު ބުނެވޭނީ ދިވެހިބަހަށް އެހެނިހެން ބަސްބަހުގެ ނުފޫޒު، ޚާއްސަކޮށް އިގިރޭސިބަހުގެ ނުފޫޒު ވަރަށް ބޮޑަށްކުރަމުން ދާކަމަށެވެ. ކޮންމެ ނުފޫޒަކީ ރަގަޅު ނުފޫޒެއްނޫނެވެ.\nދިވެހި ބަސް މަރުވެދާނެހޭ ބުނެ، ކުރާ ސުވާލުގެ ޖަވާބަކީ ދިވެހި ބަސްވެސް މަރުވެދާނެއެވެ. އެއީ ދުނިޔޭގެ އެހެން ބަސްތައް މަރުވިފަދައިން، އެ ސަބަބުތައް މެދުވެރިވާނަމައެވެ. ދިވެހިބަސް ދަނީ މަރުވަމުންހޭ ބުނެ، ކުރާ ސުވާލުގެ ސާފު ޖަވާބު ލިބޭނީ ބަހުގެ ދިރާސާއަކުންނެވެ. ދުޅަހެޔޮކޮށް ބަސް ދެމި އޮތުމަށް ގޮންޖެހުންތަކެއް ހުރިކަމަށް ކަލާވެސް އެއްބަސްވަން، އެހެން ނޫން ހެއްޔެވެ؟\nބަސްދިރުވުމަށް ތާއީދުކޮށް ވަކާލާތުކުރާ މީހުންގެ ނަޒަރުގައި ބަސްދިރުވަން މަސައްކަތް ކުރުން މުހިންމުވަނީ ބަހަކީ އެބަހަކުން ވާހަކަދައްކާ ބައެއްގެ އައިޑެންޓިޓީ އާއި ގުޅިފައިވާ އެއްޗަކަށް ވާތީއެވެ. މި ފަދަ މީހުންގެ ނަޒަރުގައި ބަސްދިރުވުމަކީ ސަޤާފަތްވެސް ދިރުވުމެވެ. ބަހެއް މަރުން ސަލާމަތްކުރުމަކީ އިންސާނީ ޙަޟާރަތެއް މަރުން ސަލާމަތްކުރުމެވެ.\nޝައްކެއްނެތެވެ. ގޮންޖެހުންތަކާ ކުރިމަތިލުމުގައި، ދުލުކުރީން ކުރެވޭ ޚިދުމަތަށް ވުރެ، ޢަމަލީގޮތުން ކުރެވޭ ޚިދުމަތަކަށް ދިވެހިބަސް މިއޮތީ ބޭނުންވެފައެވެ. ކަލާގެ ޚިޔާލަކީ ކޮބައިހެއްޔެވެ؟


އިޓާލިއަން ލީގު އަލުން ފަށައި އިންޓަ މިލާން ކުޅުނު ފުރަތަމަ މެޗުން މޮޅުވެއްޖެ - DhiDaily\nއިޓާލިއަން ލީގު އަލުން ފަށައި އިންޓަ މިލާން ކުޅުނު ފުރަތަމަ މެޗުން މޮޅުވެއްޖެ\nއިޓާލިއަން ލީގު އަލުން ފަށައި އިންޓަ މިލާން ކުޅުނު ފުރަތަމަ މެޗުން ސަމްޕްޑޯރިއާ އަތުން މޮޅުވެއްޖެއެވެ.\nކޯވިޑް-19 އާ ގުޅިގެން މެދުކަނޑާލާފައިވާ، އިޓާލިއަން ލީގުގެ ކުޅުން އަލުން ފެށިއިރު، އާދީއްތަ ދުވަހުގެރޭ އަމިއްލަ ދަނޑުގައި ކުޅުނު މެޗުން ސަމްޕްޑޯރިއާ އަތުން އިންޓަ މޮޅުވީ 2-1 ގެ ނަތީޖާއަކުންނެވެ.\nމި މެޗުގެ 10 ވަނަ މިނެޓުގައި ކްރިސްޓިއަން އެރިކްސަންގެ އެހީއާއެކު އިންޓައަށް ލީޑު ނަގައިދިނީ މި ސީޒަނުގައި މޮޅު ކުޅުމެއް ދައްކަމުން އަންނަ ރޮމެލޫ ލުކާކޫއެވެ. އިންޓަރ ގެ ދެވަނަ ގޯލް މެޗުގެ 33 ވަނަ މިނެޓުގައި އެންޓޯނިއޯ ކަންދްރޭވާ ތަނަވަސްކޮށްދިން ފުރުސަތަކުން އިންޓައަށް ޖަހައިދިނީ ލަޓާރޯ މާޓިނޭޒްއެވެ.\nދެވަނަ ހާފުގައި ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، ކްލައުޑިއޭ ރަނިއޭރީ ކޯޗުކޮށްދޭ ސަމްޕްޑޯރިއާގެ ހަމައެކަނި ލަނޑު 52 ވަނަ މިނެޓުގައި ޖެހީ މޯޓެން ތޯސްބީ އެވެ.\nއިންޓަ މިވަގުތު އޮތީ 26 މެޗުން 57 ޕޮއިންޓު ހަމަކޮށް ޕޮއިންޓް ތާވަލްގެ ތިން ވަނައިގައެވެ. ތާވަލުގެ އެއްވަނައިގައި 26 މެޗުން 63 ޕޮއިންޓާއެކު ޔުވެންޓަސް އޮތްއިރު، ދެވަނައިގައި 26 މެޗުން 62 ޕޮއިންޓާއެކު އޮތީ ލާޒިއޯއެވެ.


India Ge Huriha Variant Eh Vanee Raajje Etherevefa: Thoriq - Vaguthu\nއިންޑިއާގެ ހުރިހާ ވޭރިއަންޓެއް ވަނީ ރާއްޖެ އެތެރެވެފައި: ތޯރިގް\nއިންޑިއާގައި ފެތުރެމުން އަންނަ ހުރިހާ ވޭރިއަންޓެއް ރާއްޖެ އެތެރެވެފައިވާ ރައްޔިތުންގެ މަޖިލީހުގެ މަހިބަދޫ ދާއިރާގެ ޕީޕީއެމްގެ މެންބަރު އަހުމަދު ތޯރިގް ވިދާޅުވެއްޖެއެވެ.\nތޯރިގް އެގޮތަށް ވިދާޅުވެފައި ވަނީ ރާއްޖޭގައި ހަލުވިކަމާ އެކު، ކޮވިޑް-19 ފެތުރެމުންދާ ދަނޑިވަޅެއްގައެވެ. އެގޮތުން ވޭތުވެދިޔަ 48 ގަޑިއިރު އެކަނި ވެސް 2،000 އަށް ވުރެ ގިނަ މީހުން ވަނީ ކޮވިޑަށް ފައްސިވެފައެވެ. އަދި މި މަހުގެ މިހާތަނަށް ކޮވިޑަށް ފައްސިވި މީހުންގެ އަދަދު ވަނީ 5،000 އަށް ވުރެ މައްޗަށް އަރައިފައެވެ. މިއީ ރާއްޖޭގައި ކޮވިޑް ފެތުރުން ފަހުން ނަންބަރުތައް މިހާ މަތިވި ފުރަތަމަ ފަހަރެވެ.\nއިންޑިއާއަކީ މިހާރު އެންމެ ގިނަ ބަޔަކު ކޮވިޑަށް ފައްސިވަމުން އަންނަ ގައުމެވެ. އެ ގައުމުން އެހާ ގިނަ ބަޔަކު ފައްސިވަމުން ދަނީ އިންޑިއާގައި ފެތުރެމުން އަންނަ ނުރައްކާތެރި ވޭރިއަންޓްގެ ސަބަބުން ކަމަށްވެއެވެ. އެހެންވެ، ގިނަ ގައުމުތަކުން ވަނީ އެ ގައުމަށް ދަތުރު ކުރުން ހުއްޓާލައިފައެވެ. އަދި އިންޑިއާ އިން މީހުން އައުން ވެސް ވަނީ މަނާކޮށްފައެވެ.\nގައުމުގެ ސަލާމަތަށް ނޫނެކޭ ބުނުމުގެ އިޚްތިޔާރުވެސް ދިވެހި ސަރުކާރަށްނެތް. އިންޑިޔާގައި ހުރި ހުރިހާ ވޭރިއަންޓެއް ރާއްޖެ އެތެރެވެ ނިމިއްޖެ. އެތަށް ދިވެހިންގެ ފުރާނަ މިދަނީ ގެއްލިގެން.\nފޮޓޯއިން އެފެންނަނީ ހުޅުމާލޭ ބީޗްގައި ޓުއަރިސްޓުން ގެތަފާތު ‘ވޭރިއަންޓްތައް’😡 pic.twitter.com/pC6xioRQu5\n— Ahmed Thariq (@AhmedThaariq) May 9, 2021\nއިންޑިއާގައި ކޮވިޑް ފެތުރުން އެންމެ އިތުރުވި ދަނޑިވަޅުގައި ވެސް ރާއްޖެއަށް އިންޑިއާގެ ފަތުރުވެރިން އާދެއެވެ. އަދި ގަލްފު ގައުމުތަކުގައި މަސައްކަތްކުރާ އިންޑިއާ ފަތުރުވެރިން ވަނީ ރާއްޖެ ކަރަންޓީނު މަރުކަޒެއްގެ ގޮތުގައި ބޭނުންކޮށްފައެވެ.\nއެކަމަށް އިޝާރާތްކުރައްވައި ތޯރިގް ކުރެއްވި ޓުވީޓެއްގައި ވިދާޅުވީ ގައުމުގެ ސަލާމަތަށްޓަކައި އިންޑިއާ އަށް ނޫނެކޭ ބުނުމުގެ އިހްތިޔާރު ދިވެހި ސަރުކާރަށް ނެތް ކަމަށެވެ. އަދި މިހާރު އިންޑިއާގެ ހުރިހާ ވޭރިއެންޓެއް ރާއްޖެއަށް އެތެރެވެފައިވާ ކަމަށް ވިދާޅުވިއެވެ.\nއަދި އެކަމުގެ ސަބަބުން އެތައް ދިވެހިންނެއްގެ ފުރާނަ ގެއްލެމުން އަންނަ ކަމަށް ވެސް އޭނާ ވިދާޅުވިއެވެ.\nހުޅުމާލެ ގޮނޑުދޮށުގައި އިންޑިއާގެ ބައެއް ފަތުރުވެރިން އެމީހުންގެ އަންނައުނު ހިއްކަން އަޅާފައިވާ ފޮޓޯއެއް ހިއްސާކުރައްވައި ތޯރިގް ވިދާޅުވީ ފޮޓޯއިން އެ ފެންނަނީ ފަތުރުވެރިންގެ ތަފާތު އާ ވޭރިއެންޓެއް ކަމަށެވެ.\nރާއްޖެ އިން މިހާތަނަށް 37،000 އަށް ވުރެ ގިނަ މީހުން ކޮވިޑަށް ފައްްސިވެ 87 މީހުން ވަނީ ނިޔާވެފައެވެ.\nމެއި 11, 2021 14:53\nއަނެއްކާ ރިސޯޓުތަކުގަ ތިބި އިންޑިއާ މީހުން އެމްބަސީ އެމްބަސީ ވެގެން ދިވެހިންނަށް ބިރު ދައްކަމުން ދަނީ. ކޮބާތަ ބޮލުގަ ތެޅާއަކުން ޖެހިފަ ހުރި މައުސޫމް ދެކޮތަޅު؟\nމެއި 11, 2021 15:14\nނަމުގެ ކުރިޔަށް ޑރ. އައީމަ މަގާމަށް ގާބިލް ވިކަމަށް ދިވެހިން ދުށީ. ޑރ. ނަމުގައި ނެތަސް ދުރުވިސްނުމާ އެކު ކަންކަން ރޭވިގެން ކުރިއަށް ގެންދިޔަ ވަޒީރަށް އިހްތިރާމް ކުޑަކޮށް ފްރޭމް ކުރުމުގެ ހިތި ނަތީޖާ\nމެއި 11, 2021 15:24\nއެއްމެ ނުރައްކާތެރި ވޭރިއަންޓަކީ އަދިވެސް ކެނެރީގޭ ނަޝީދު.\nމެއި 11, 2021 15:34\nތިވާނީ ހަމަ ތެދަކަށް. މިޑްލް އީސްޓަށް މަސައްކަތު މީހުންނަށް ދާން ބޭނުންވި އެންމެންގެ ކަރަންޓީނު ފެސިލިޓީއަކީ ދިވެހިރާއްޖެއަށް ހެދި. މާލެއާ މީހުން ދިރިއުޅޭ ރައްތަކުގައި އެމީހުން ބޭނުން ގޮތަކަށް ދާންވީތާކަށް ގޮސް އުޅުނު.\nމެއި 11, 2021 15:37\nތިވާނީ ހަމަ ތެދަކަށް. މިޑްލް އީސްޓަށް މަސައްކަތު މީހުންނަށް ދާން ބޭނުންވި އެންމެންގެ ކަރަންޓީނު ފެސިލިޓީއަކީ ދިވެހިރާއްޖެއަށް ހެދި. މާލެއާ މީހުން ދިރިއުޅޭ ރައްތަކުގައި އެމީހުން ބޭނުން ގޮތަކަށް ދާންވީތާކަށް ގޮސް އުޅުނު. ކާކުބާ މިގައުމުން މިމަރުވާ މީހުންގެ މަރުގެ ޒިންމާ ނަގަންޖެހޭނީ. ޓޫރިޒަމް މިނިސްޓަރ؟ ހެލްތް މިނިސްޓަރ؟ ރައީސުލް ޖުމްހޫރިއްޔާ؟\nމެއި 12, 2021 14:53\nއެންމެ ނުރައްކާތެރި ވޭރިއެންޓަކީ ޚިޔާނާތުގެ ވައްކަންތަކާ އެއްޗެހިކޮށް ރިޝް ވަތުހިފާ ބަހައްޓާ ވެސް ތިމާމެންގެ ނުބައިކަމާ ނުލަފާކަން ޤަބޫލުނުކޮށް އަދި ވެސް އަނެކާޔާ ދިމާލަށް އިނގިލި ދިއްކުރާ މީހާ އިނގޭތޯ!


Meyvaaaa eku ehen baavaithah keun rahkaatheribaa?\nމޭވާ ކޮށާފައި ހުރި ބޯ ތައްޓެއް\n03 އޯގަސްޓް 2020 - 10:42:43\nމޭވާގެ ބާވަތްތަކަކީ ކޮންމެ މީހެއްގެ ޑައެޓުގައި ހިމެނުން މުހިއްމު ބާވަތްތަކެކެވެ. ނިއުޓްރިއަންޓްސް އިން މުއްސަންދި މި ކާނާއަކީ ސިއްހީ އެތައް ބައްޔެއް ޖެހުމުން ރައްކާތެރިކޮށްދޭ ކާނާއެކެވެ. ނަމަވެސް މިފަދަ ކާނާގެ ފުރިހަމަ ފައިދާތައް ލިބުމަށްޓަކައި މޭވާ ކާ ވަގުތު އެހެނިހެން ބާވަތަކުގެ ކާނާ ކެކުމަކީ ގެއްލުން ހުރިކަމެއްކަން ކިޔާދޭނަމެވެ.\nއިންޑިއާގެ ޑޮކްޓަރެއްކަމަށްވާ، ޑރ. ޑީޕާ އަޕްޓް ބުނެފައިވަނީ މޭވާ ކާ ވަގުތު ޑެއިރީ އަދި ތަރުކާރީގެ ބާވަތްތަށް ހިމެނުމަކީ ހަށިގަނޑުގައި ޓޮކްސިން (ވިހަ) އުފެދުމަށް މަގުފަހިވާ ކަމެއްކަމަށެވެ. މިއީ ހަށިގަނޑުގައި މޭވާ ފުރިހަމައަށް ހަޖަމް ނުވެ، ނިއުޓްރިއަންޓްސް ހަށިގަނޑުން އެބްސޯބް ނުވުމުގެ ސަބަބުންނެވެ. މިއީ ގޭސް އެރުން ދިމާވާ ކަމެކެވެ.\nމޭވާ ކެއުމަށްޓަކައި ވަކި ވަގުތެއް އޮވޭ ހެއްޔެވެ؟\nޑރ. އަޕްޓް ބުނާ ގޮތުގައި މޭވާ ކެއުމަށް އެންމެ ރަނގަޅު ވަގުތަކީ ކެއުމުގެ ވަގުތުތަކުގެ މެދުތެރޭގައި އެއްޗެއް ކާން ބޭނުންވާ ވަގުތެވެ.\nދުވަހުގައި ނަގާ ނާސްތާތަކުގެ ދެމެދުގައިވާ ވަގުތު ބަނޑުހައި ވަނީ ހަށިގަނޑުގައި ހުންނަން ޖެހޭ ވަރަށް ވިޓަމިންސް އަދި މިނަރަލްސް ނުހުރުމުން ކަމަށް އޭނާ ބުނެއެވެ. އެގޮތުން ދެ ނާސްތާއެއްގެ ދެމެދުގައި މޭވާ ކެއުމަކީ އެފަދަ މައްސަލަތަކަށް ހައްލެއް ގެނެސްދޭނެ ކަމެއް ކަމަށް އޭނާ ބުނެއެވެ. ސައިބޮއިގެން އިރުކޮޅެއް ކޮށްފައި 11:00 ނުވަތަ މެދުރުގެ ނާސްތާއަށްފަހު ހަވީރު 4:00 ހާއިރު މޭވާ ކެއުން ރަނގަޅުވާނެ ކަމަށްވެސް އޭނާ ބުނެއެވެ.\nދެ ނާސްތާގެ ދެމެދުގައި މޭވާ ކާ ނަމަވެސް ނާސްތާ ނަގާ ގަޑީގައި މޭވާ ކެއުމަކީ އެހާ އެދެވިގެންވާ ކަމެއް ނޫން ކަމަށް ޑރ. އަޕްޓް ބުނެއެވެ. މިއީ ހަށިގަނޑުގައި ކާ އެއްޗެހި ހަޖަމްވުމުގައި މައްސަލަ ދިމާވެދާނެ ކަމެއް ކަމަށް އޭނާ ބުނެއެވެ. ޑރ. އަޕްޓް ބުނީ މޭވާ ކާން ބޭނުން ނަމަ ނާސްތާ ނެގުމުގެ 30 – 40 މިނެޓް ފަހުން ކެއުން ރަނގަޅު ކަމަށެވެ.\nކިރު ފަދަ ޑެއިރީގެ ބާވަތްތަކާއި އެކު މޭވާ ނުކެއުމަށް ޑރ. އަޕްޓް އިރުޝާދު ދީފައިވެއެވެ. ސަބަބަކީ ކިރު އަދި ޔޯގަޓު ފަދަ ބާވަތްތަކާއި އެކު މޭވާ ކެއުމަކީ ހަންގަނޑަށް އެހާ އެދެވިގެންވާ ކަމެއް ނޫން ކަމަށް ޑރ. އަޕްޓް ބުނެއެވެ. އަދި އެއީ ހަންގަނޑުގެ މައްސަލަތައް ދިމާވާން މަގުފަހިވާނެ ކަމެއް ކަމަށްވެސް އޭނާ ބުނެއެވެ.


Gellumuge badhaluge gothugai Adhurey athun 1 million rufiyaa hoadhan Raajje TV in hushahalhaifi – adduLIVE\nއަދުރޭ އަތުން 1 މިލިއަން ރުފިޔާ ހޯދަން ރާއްޖެ ޓީވީން ހުށަހަޅައިފި\nOct 03, 2018, 19:12 އައިޝަތު ފަތުހީ\nޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) - ފޮޓޯ: މޯލްޑިވްސް ޓައިމްސް\nމާޗު މަހުގެ ތެރޭގައި ޕީޕީއެމް އިން ބޭއްވި ނޫސްވެރިންގެ ބައްދަލުވުމެއްގައި ރާއްޖެ ޓީވީ އާއި އެ ތަނުގެ ނޫސްވެރިންނާ ގުޅޭގޮތުން، ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު، އަބްދުއްރަހީމް އަބްދުﷲ (އަދުރޭ) ދެއްކެވި ވާހަކަތަކުގެ ސަބަބުން އެ ޗެނަލަށް ލިބުނު ގެއްލުމުގެ ބަދަލުގެ ގޮތުގައި އެއް މިލިއަން ރުފިޔާގެ ބަދަލު ނަގައި ދިނުމަށް އެދި ކޯޓަށް ހުށަހަޅައިފި އެވެ.\nރާއްޖެޓީވީ އަށް ދެއްވި އިންޓަވިއުއެއްގައި އެ ޓީވީގެ ޤާނޫނީ ވަކީލު މުހައްމަދު ނިޝާން ވިދާޅުވީ އެ މައްސަލަ ސިވިލް ކޯޓަށް ހުށަހެޅީ ބުދަ ދުވަހު ކަމަށެވެ.\nއަދުރޭގެ ދެއްކެވި ވާހަކަތަކަކީ ދޮގު ވާހަކަތަކެއް ނަމަވެސް، އެ ވާހަކަތަކުގެ ސަބަބުން ރާއްޖެޓީވީއަށް ބޮޑެތި ގެއްލުންތަކެއް ވެފައިވާ ކަމަށް ނިޝަން ވިދާޅުވި އެވެ.\nމީގެއިތުރުން ރާއްޖެޓީވީގެ ދެ ނޫސްވެރިން ކަމަށްވާ އާމިރު ސަލީމާއި މުހައްމަދު ވިސާމާއި ގުޅޭ ގޮތުން ވެސް އަދުރޭ ދެއްކެވި ވާހަކަތަކަކީ، އެ ދެ ނޫސްވެރިންގެ އަބުރަށް އަރައިގަތުން ކަމަށާއި، އެކަމުގެ ބަދަލު ވެސް ހޯދަން އެދިފައިވާނެ ކަމަށް ނިޝާން ވިދާޅުވި އެވެ.\nގެއްލުމުގެ ބަދަލު ހޯދުމަށް ރާއްޖެ ޓީވީ އިން ކޯޓަށް ހުށަހަޅާފައިވާއިރު، ރައީސް އަބްދުﷲ ޔާމީންގެ އަބުރަށް އަރައިގެން ކަމަށް ބުނެ މީގެ ކުރިން ރާއްޖެ ޓީވީ ވަނީ އެތައް ފަހަރެއްގެ މަތިން ބޮޑެތި އަދަދުތަކުން ޖޫރިމަނާކޮށްފަ އެވެ. އެގޮތުން އެންމެ ފަހުން ރާއްޖެ ޓީވީ ޖޫރިމަނާ ކޮށްފައި ވަނީ ދެ މިލިއަން ރުފިޔާއިންނެވެ. އެ ޓީވީ އިން ވަނީ އެ ޖޫރިމަނާ ފުރިހަމައަށް ދައްކާ ޚަލާސްކޮށްފަ އެވެ.


152 މިލިއަން ރުފިޔާގެ ފައިދާއެއް ދިރާގަށް – DhiDaily\n152 މިލިއަން ރުފިޔާގެ ފައިދާއެއް ދިރާގަށް\nއޯގަސްޓް 2, 2020\nމިއަހަރުގެ ދެވަނަ ކުއާޓަރުގައި ދިރާގަށް 152 މިލިއަން ރުފިޔާގެ ސާފު ފައިދާ ވެއްޖެކަމަށް އެކުން ފުނިން ބުނެފިއެވެ.\n300 މިލިއަން ރުފިޔާ މިއަހަރުގެ ފުރަތަމަ ކުއާޓަރުގައި ދިރާގަށް ސާފު ފައިދާގެ ގޮތުގައި ލިބިފައި ވާކަމަށް މާލީ ރިޕޯޓުގައި ދެއްކިނަމަވެސް މިއަހަރުގެ ދެވަނަ ކުއާޓަރުގައި ސާފު ފައިދާގެ ގޮތުގައި 152 މިލިއަން ރުފިޔާ ލިބިފައިވާ ކަމަށް އެރިޕޯޓުން ދައްކައެވެ.\nކޯވިޑް 19 ގެ ސަބަބުން ރާއްޖޭގެ ގިނަ ވިޔަފާރިތަކަކަށް ވަނީ މާލީ ގޮތުން ބޮޑެތި ގެއްލުންތަކެއް ކުރިމަތި ވެފައެވެ. އަދި ދިރާގަށް ވެސް ގެއްލުން ވެފައި މިވަނީ އެކަމުގެ ސަބަބުން ކަމަށް އެކުންފުނިން ނެރުނު މާލީ ރިޕޯޓުން ދައްކައެވެ.\nމިއަހަރުގެ މާޗް މަހުގެ ނިޔަލަށް ދިރާގަށް މޯބައިލް ހިދުމަތްތަކުން އާމްދަނީގެ ގޮތުގައި 451 މިލިއަން ރުފިޔާ ލިބިފައިވީނަމަވެސް މިއަހަރުގެ މާޗު މަހުން ޖޫން މަހުގެ ނިޔަލަށް އެހިދުމަތް ތަކުގެ އާމްދަނީގެ ގޮތުގައި ލިބިފައިވަނީ 318 މިލިއަން ރުފިޔާއެވެ. 260 މިލިއަން ރުފިޔާ ފުރަތަމަ ކުއާޓަރުގައު ބްރޯޑް ބޭންޑު އިންޓަނެޓާއި އެންޓަޕްރައިޒް ވިޔަފާރިން އާމްދަނީގެ ގޮތުގައި ލިބިފައި ވީނަމަވެސް ދެވަނަ ކުއާޓަރުގައި ލިބިފައިވަނީ 213 މިލިއަން ރުފިޔާގެ އާމްދަޕނީއެކެވެ.\nއުރީދޫ މޯބައިލް ބެލެންސް ބޭނުންކޮށްގެން ގިފްޓް ކާޑު މިހާރު ގަނެލެވޭނެ\nމާންދޫން މަސްވެރިންނަށް ވިއްކާ ޑީސަލްގެ އަގު ބޮޑުކޮށްފި\nނަޤުދު ފައިސާ އެތެރެކުރުމުގައި ނުވަތަ ބޭރުކުރުމުގައި ރިޕޯޓުކުރަންޖެހޭ ޢަދަދަށް ބަދަލެއް ގެނެސްފި\nޖެނުއަރީ 17, 2021\nމި އަހަރުގެ މިހާތަނަށް ރާއްޖެއައި ފަތުރުވެރިންގެ ޢަދަދު 37,000 އިން މައްޗަށް\n152 މިލިއަން ތިއޮތީ ގެއްލުނަވެފަ ރާއްޖޭގެ ގިނަ ކުންފުނިތަކާއި ވިޔަފާރިތައް ބަންގުރޫޓުވެ އެތައް ދިވެހި ރައްޔިތުންނެއްގެ ވަޒީފާގެއްލި އާއިލާތައް ބިކަވެ ގައުމު އިންދަގެހި ރައްޔިތުން ބަންޑަށް ޖެހުނުއިރުވެސް ތިބުނީ ގެއްލުމޭވީ ކޮބާ ލަދު!!!!!؟؟؟؟؟


48 gadi iru thereygai luthufee raajje gennanee\n48 ގަޑިއިރުތެރޭގައި ލުތުފީ ރާއްޖެ ގެންނަނީ\nލަންކާގެ ކަމާބެހޭ އިދާރާތަކާއެކު ދަނީ މަސައްކަތް ކުރަމުން\nކުށްވެރިން ބަދަލުކުރުމުގެ އެއްބަސްވުމެއް ނެތުމުން ދަތިތައް ކުރިމަތިވޭ\nކ. މާލެ 25 ޖޫން 2019 | އަންގާރަ 19:33 4,071\nރާއްޖެއަށް ދިން އުދުވާނީ ހަމާލާގެ މޭސްތިރިޔާ ހ. ހާޖަރާގެ އަބްދުﷲ ލުތުފީ - ޕޮލިސް\nރާއްޖެއަށް ދިން އުދުވާނީ ހަމާލާގެ މޭސްތިރިޔާ ހ. ހާޖަރާގެ އަބްދުﷲ ލުތުފީ ކުރިއަށް އޮތް 48 ގަޑިއިރުގެ ތެރޭގައި ރާއްޖެ ގެނައުމަށް މަސައްކަތް ކުރަމުން އަންނަ ކަމަށް ފުލުހުން ބުނެފިއެވެ.\nބައެއް މީޑިއާތަކަށް މައުލޫމާތު ދެއްވަމުން ޕޮލިސް ކޮމިޝަނަރު މުހައްމަދު ހަމީދު ވިދާޅުވީ ލަންކާގެ ކަމާބެހޭ އިދާރާތަކާ ގުޅިގެން ލުތުފީ ގެނައުމުގެ މަސައްކަތް ކުރަމުން އަންނަ ކަމަށެވެ.\nހަމީދު ވިދާޅުވީ، ލުތުފީ ގާނޫނާ ހިލާފަށް ލަންކާގައި ދިގު މުއްދަތެއް ވަންދެން ދިރިއުޅެމުން ދިއުމާ އެކު އޭނާ ރާއްޖެ ވަގުތުން ގެނައުމުގައި ދަތިތަކެއް ކުރިމަތިވާ ކަމަށެވެ. އަދި ރާއްޖެ އާއި ލަންކާއާ ދެމެދު ކުށްވެރިން ބަދަލުކުރުމުގެ އެއްބަސްވުމެއް ނެތުމުން ވެސް އުނދަގޫތައް ކުރިމަތިވާ ކަމަށް ކޮމިޝަނަރު ވިދާޅުވިއެވެ.\nއޭޕްރީލްމަހުގެ 27 ވަނަ ދުވަހު ސްރީލަންކާއަށް ދިން ޓެރަރިސްޓު ހަމަލާއަށް ފަހު އެގައުމުގައި ގަވާއިދާ ހިލާފަށް އުޅޭ މީހުން ހޯދުމަށް އެގައުމުގެ ފުލުހުން ޚާއްސަ އޮޕަރޭޝަނެއް ހިންގަން ފެށުމުން ލުތުފީ މެއިމަހުގެ 1 ވަނަ ދުވަހު އޭނާ އަމިއްލައަށް ރާއްޖެ އެމްބަސީއަށް ހާޒިރުވެފައިވާ ކަމަށް ފުލުހުން ވަނީ ބުނެފައެވެ. ލުތުފީ އެމްބަސީގައި ދިރިއުޅެމުންދާކަން މި މަހުގެ 24 ވަނަ ދުވަހާ ހަމައަށް ސަރުކާރުން އޮތީ ސިއްރު ކޮށްފައެވެ.\nނަމަވެސް ފުލުހުންގެ ބެލުމުގެ ދަށުގައި ލުތުފީ ހުރި ކަމަށް ފުލުހުން ހާމަކުރީ އޭނާ ލަންކާގައި ހުންނަ އެމްބަސީގައި ދިރިއުޅެމުންދާ ކަމަށް ކުރީގެ ހޯމް މިނިސްޓަރު އުމަރު ނަސީރު މިމަހުގެ 23 ވަނަ ދުވަހު ޓްވީޓް ކޮށްފައިވަނިކޮށެވެ.


Gavaidhaa Hilaafah Walkie-Talkie Gengulhunu Massalaigai Aung San Suu Kyi ge Mahchah Jalu Hukumeh – adduLIVE\nގަވައިދާ ހިލާފަށް ވޯކީޓޯކީ ގެންގުޅުނު މައްސަލައިގައި އަން ސަން ސޫކީގެ މައްޗަށް ޖަލު ހުކުމެއް\nJan 10, 2022, 13:24 އަބްދުﷲ ޔާމީން\nގަވައިދާ ހިލާފަށް ވޯކީޓޯކީ ގެންގުޅުނު މައްސަލައިގައި މިޔަންމާގެ ކުރީގެ ލީޑަރު އަން ސަން ސޫކީގެ މައްޗަށް އިތުރު ޖަލު ހުކުމެއް އިއްވައިފިއެވެ.\nއުމުރުން 76 އަހަރުގެ އަން ސަން ސޫކީގެ މައްޗަށް މިހާތަނަށް ޖުމްލަ ހަ އަހަރުގެ ޖަލު ހުކުމެއް އިއްވާފައިވާއިރު، އޭނާގެ މައްޗަށް އިތުރު އެތައް ދައުވާއެއް ވެސް އުފުލާފައިވެއެވެ.\nމިޔަންމާގެ މިލިޓަރީ ކޯޓުން ވަނީ މިޔަންމާގެ އިމްޕޯޓް އެކްސްޕޯޓް ގާނޫނާއި، މުވާސަލާތީ އާލާތްތައް ގެންގުޅުމުން، މިޔަންމާގެ އިމްޕޯޓް އެކްސްޕޯޓް ގާނޫނާއި، ޓެލެކޮމިއުނިކޭޝަން ގާނޫނާ އަން ސަން ސޫކީ ހިލާފުވެފައިވާ ކަން ސާބިތުވާ ކަމަށް ހުކުމް ކޮށްފައެވެ. ސޫކީގެ ވަކީލުން ބުނެފައި ވަނީ ވޯކީ ޓޯކީތަކަކީ ސޫކީގެ ސެކިއުރިޓީ ޑީޓެއިލްއަށް ނިސްބަތްވާ ތަކެތިކަމަށާއި އެ ދައުވާތަކަކީ އެއްވެސް އަސްލެއްނެތް އަދި ސިޔާސީ މަގުސަދެއްގައި އުފުލާފައިވާ ދައުވާތަކެއް ކަމަށެވެ.\nގަވައިދާ ހިލާފަށް ވޯކީޓޯކީ ގެންގުޅުނު މައްސަލައިގައި ދެ އަހަރުގެ ޖަލު ހުކުމެއް އިއްވިއިރު، ކޮވިޑާ ގުޅިގެން އަޅާފައިވާ ފިޔަވަޅުތަކާ ހިލާފުވިކަމަށްބުނެ އިތުރު ދެ އަހަރުގެ ޖަލު ހުކުމެއްވެސް އިއްވާފައިވެއެވެ.\nއަން ސަން ސޫކީގެ މައްޗަށް އިތުރު ހަތް ދައުވާއެއް އުފުލިއިރު، އޭގެ ތެރޭގައި ކޮރަޕްޝަންގެ ފަސް ދައުވާއެއް ހިމެނެއެވެ. އަދި ދައުވާތައް ސާބިތުވެއްޖެނަމަ 89 އަހަރުގެ ޖަލު ހުކުމެއް އަންނާނެއެވެ.\nމިދިޔަ އަހަރުގެ ފެބްރުއަރީ މަހު މިޔަންމާގެ އަސްކަރިއްޔާއިން ބަޣާވާތެއްކޮށް، ސޫކީގެ އިންތިޚާބީ ސަރުކާރު ވައްޓާލައި، ލީޑަރުން ހައްޔަރުކުރި އިރު، ސޫކީ މިހާރު ހުރީ ގޭ ބަންދުގައެވެ.\nމިދިޔަ އަހަރުގެ ކުރީކޮޅު މިޔަންމާގެ އަސްކަރިއްޔާއިން މިޔަންމާގެ ވެރިކަން ކުރާ ޕާޓީގެ އިސްވެރިންތަކެއް ހައްޔަރުކޮށްފައިވަނީ 2020 ވަނަ އަހަރުގެ ނޮވެމްބަރު މަހު އެގައުމުގައި ބޭއްވި ގާނޫނު ހަދާ މަޖިލީހުގެ އިންތިހާބު އޮޅުވާލާފައިވާ ކަމުގެ ތުހުމަތު ކުރުމަށްފަހުއެވެ.


SunOnline: dhuvasvun laskuran beynuntha? miothi5kaanaa eh!\nމުސްކުޅިވުން ލަސްކޮށްދޭ5ކާނާއެއް.\nމުޙައްމަދު ނާއިލް ހަފީޒް 05 Jul 2021, 14:35\nއުމުރުން ދުވަސްވެ ހަށިގަނޑަށް އަންނަ އެކި ބަދަލުތައް ކުޑަކޮށް ޒުވާންކަންމަތީ ދެމި ހުރުމަށް، އެކި މީހުން އެކި ކަންކަން ކޮށް އުޅެއެވެ. ބައެއް މީހުން އެކި ވައްތަރުގެ ސްކިން ކެއާ ޕްރޮޑަކްޓްސް ބޭނުން ކުރާއިރު ބައެއް މީހުން ތަފާތު އެކިއެކި ފަރުވާތައް ހޯދައެވެ. ދުވަސްވެ ހަށިގަނޑަށް އަންނަ ބަދަލުތައް ކުޑަކޮށް ޒުވާންކަންމަތީ ތިމާ ހުރުމަށް ބޭނުންކުރެވޭ އެކި ބާވަތުގެ ކާނާ ހުރެއެވެ.\nމުސްކުޅިކަމުގެ އަލާމާތްތައް ހަށިގަނޑުން ފެންނަ ފެނުން ލަސްކުރުމަށްޓަކައި ވޯޓާރކްރެސްއަކީ ވަރަށް ބޭނުންތެރި އެއްޗެކެވެ. ކެބެޖު އާއިލާއަށް ނިސްބަތްވާ ވޯޓާރކްރެސްއަކީ ކެލްސިއަމް، ޕޮޓޭސިއަމް، މެންގަނީޒް، ފޮސްފަރަސް އަދި ވިޓަމިން އޭ، ސީ، ކޭގެ އިތުރުން ބީ-1 އަދި ބީ-2 ހިމެނޭ އެއްޗެކެވެ. ވޯޓާރކްރެސްއަކީ އިންޓާރނަލް ސްކިން އެންޓިސެޕްޓިކެއްގެ ގޮތުގައި މަސައްކަތްކޮށް ހަށިގަނޑުގައި މިނެރަލް ދައުރުވުން ރަނގަޅުކޮށްދޭ އެއްޗެކެވެ. މީގެ އިތުރުން އޭގައި އެކުލެވޭ ވިޓަމިން އޭ އާއި ސީގެ ސަބަބުން މޫނުގައި ބިހިނެގުންފަދަ ކަންކަމުން ދުރުކޮށްދެއެވެ. ވޯޓާރކްރެސްއަކީ ފަތެއްކަމުން ސެލެޑެއްގެ ގޮތުގައި ވެސް ކެއުމުގައި މިފަތް ބޭނުން ކުރެވޭނެއެވެ.\nރެޑްބެލް ޕެޕާރ އަކީ ގިނަ އަދަދެއްގެ އެންޓި އޮކްސިޑެންޓްސް ހިމެނޭ އެއްޗެކެވެ. އެހެންކަމުން މިއީ ދުވަސްވުމުގެ އަލާމާތްތައް ދުރުކޮށްދިނުމަށް ވަރަށް ބޮޑަށް މަސައްކަތްކުރާ ކާނާއެކެވެ. އޭގެ އިތުރުން ރެޑްބެލް ޕެޕާރ ގައި ގިނަ އަދަދަކަށް ވިޓަމިން ސީ އެކުލިފައިވެވެއެވެ. މިއީ ކެލޮގެން އުފެއްދުމަށް މުހިންމު ވިޓަމިންއެކެވެ. ރެޑްބެލް ޕެޕާރ ގައި ކެރެޓެނޮއިޑްސް ނަމަކަށް ކިޔާ ބާރުގަދަ އެންޓިއޮކްސިޑެންޓެއް ހިމެނެއެވެ. ބެލް ޕެޕާރ އަކީ އާންމުކޮށް ލިބެން ހުންނަ އެއްޗެކެވެ.\nފަޅޮލަކީވެސް ދުވަސްވުމުގެ އަލާމާތްތައް ދުރުކޮށްދިނުމަށް ދުރުކޮށްދޭ މޭވާއެކެވެ. އާންމުގޮތެއްގައި ލިބެން ހުންނަ މި މޭވާގައި ގިނަ އަދަދެއްގެ ވިޓަމިން އެކުލެވޭ މޭވާއެކެވެ. އެގޮތުން ވިޓަމިން އޭ، ސީ، ކޭ، އީ، އަދި ބީ ވިޓަމިންސް ފަޅޯގައި ހިމެނެއެވެ.\nބޮރޮކޮލީއަކީވެސް އުމުރުން ދުވަސްވުމުން ހަށިގަނޑަށް އަންނަ ބަދަލުތައް ކުޑަކޮށްދޭ ތަރުކާރީއެކެވެ. ފައިބާރ އާއި ކެލްސިއަމް އެކުލެވޭ މި ތަރުކާރީގައި ތަފާތު އެކި ވައްތަރުގެ އެންޓިއޮކްސިޑެންޓްވެސް ހިމެނެއެވެ. މީގެ އިތުރުން ވިޓަމިން އޭ އަދި ސީ ވެސް ބްރޮކޮލީއިން ލިބެއެވެ. މިއީ ހަށިގަނޑުގެ ހަންގަނޑު ދޫވެ، ރޫޖެހުން ދުރުކޮށްދީ ހަނގަނޑުގެ ރީތިކަން އިތުރުކޮށްދިނުމަށް ވެސް މުހިންމު ދައުރެއް އަދާކޮށްދޭ ތަރުކާރީއެކެވެ.\nއަލްމަންޑް(މަތީގައި) އަދި ވޯލްނަޓް(ތިރީގައި)\nތަފާތު އެކި ވައްތަރުގެ ނަޓްސްއަކީ އާންމުގޮތެއްގައި މީހުން ކައި އުޅޭ އެއްޗެކެވެ. އެގޮތުން އަލްމަންޑް، ވޯލްނަޓްސް އަކީ ހަނގަނޑު ރީތިކޮށް ބެހެއްޓުމަށް އެހީވެދޭ ބާވަތެކެވެ. އަލްމަންޑުގައި ގިނަ އަދަދަކަށް ވިޓަމިން އީ އެކުލެވިފައިވެއެވެ. މިއީ ހަށިގަނޑުގެ ހަންގަނޑުގެ ސެލްތައް މަރާމާތުކޮށްދީ ޔޫވީ ރޭ އިން ހަންގަނޑު ރައްކާތެރިކޮށްދިނުމަށް އެހީވެދޭ މުހިންމު ވިޓަމިން އެކެވެ.


ސެކިއުރިޓީ ބަލަހައްޓައިދޭނެ ފަރާތެއް ހޯދަން ބޭނުންވެއްޖެ -2 - R. Fainu Council\nސެކިއުރިޓީ ބަލަހައްޓައިދޭނެ ފަރާތެއް ހޯދަން ބޭނުންވެއްޖެ -2\nފައިނު ކައުންސިލް އިދާރާ 12:32 AM އިޢުލާން\nމިހިނގާ 2018 ވަނަ އަހަރުގެ ނިޔަލަށް މިއިދާރާއާއި ރ. ފައިނު މެޖިސްޓްރޭޓް ކޯޓް ހިމެނޭ ޢިމާރާތުގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް ކުރި ނަމްބަރ (IUL)311/311/2018/15 އިޢުލާނާއި ގުޅިގެން މަޢުލޫމާތު ސާފުކުރުމަށް ޙާޟިރުވެފައިވަނީ2ފަރާތުން ކަމަށްވާތީ އެއިޢުލާން ބާޠިލުކޮށް އަލުން އެފުރުޞަތު ހުޅުވާލަމެވެ. މިއީ މިކަމަށްޓަކައި ކުރެވޭ2ވަނަ އިޢުލާނެއެވެ.\nވީމާ ސެކިއުރިޓީ ބެލެހެއްޓުމަށް ޝައުގުވެރިވާ ފަރާތްތަކުން2އޭޕްރިލް 2018 ވާ ހޯމަ ދުވަހުގެ 13:00 އަށް އިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު4އޭޕްރީލް 2018 ވާ ބުދަދުވަހުގެ 13:00ގައި މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފުނުކުރައްވާ ފަރާތްތަކުން ހުށަހަޅުއްވާ އަންދާސީ ހިސާބު ބަލައިނުގަނެވޭނެ ވާހަކަ ދެންނެވީމެވެ. އަދި ކޮންމެ ބޭފުޅަކަށްވެސް ހުށަހެޅުއްވޭނީ 1 އަންދާސީ ހިސާބެވެ. އަދި އެހެން ފަރާތެއްގެ ބަދަލުގައި ވަޑައިގަންނަވާނަމަ އެކަން އެނގޭނެ ލިޔުމެއް ގެންނަންވާނެއެވެ.\n11 ރަޖަބު 1439\n27 މާޗް 2018\nސެކިއުރިޓީ ބަލަހައްޓައިދޭނެ ފަރާތެއް ހޯދަން ބޭނުންވެއްޖެ -2 Reviewed by ފައިނު ކައުންސިލް އިދާރާ on 12:32 AM Rating: 5


World Cup 2022 ge qualification match thah faskoffi - vNews.mv\nވޯލްޑް ކަޕް 2022 ގެ ކޮލިފިކޭޝަން މެޗުތައް ފަސްކޮށްފި\nއައްފާން މުހައްމަދު 09 March 2020, 21:37\nދުނިޔޭގައި މިހާރު ހަލުވި ކަމާއިއެކު ފެތުރެމުންދާ ކޮރޯނާ ވައިރަސް (ކޮވިޑް 19) ގެ ސަބަބުން 2022 ވަނަ އަހަރުގެ ވޯލްޑް ކަޕް އަދި 2023 ވަނަ އަހަރުގެ އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަންގެ އޭޝިއާ ބައްރުގެ މެޗުތައް ފަސްކުރުމަށް ދުނިޔޭގެ ފުޓުބޯޅައިގެ މައި އިދާރާ، ފީފާއިން ނިންމައިފިއެވެ.\nމެޗުތަށް ފަސްކުރިކަން ފީފާއިން ހޯމަ ދުވަހު ވަނީ އެފްއޭއެމް އަށް އަންގާފައެވެ. މި ނިންމުން ނިންމާފައިވަނީ ކުޅުންތެރިން އަދި އޮފިޝަލުންގެ ސަލާމަތަށްޓަކައި އަދި ވައިރަހުގެ ނުރައްކަލުގެ ސަބަބުން ބަލި ފެތުރިދާނެ ކަމަށްޓަކާ ޓީމްތަކަށް ބައެއް ގައުމު ތަކަށް އެރުމުގައި ހުރި ދަތިތަކުގެ ސަބަބުންނެވެ.\nމެޗުތައް ފަސްކޮށްފައިވާއިރު މިމަހުގެ 26 ވަނަ ދުވަހު ޗައިނާއާ ދެކޮޅަށް ތަައިލެންޑްގައި ސަޕޯޓަރުން ނުވައްދާ ކުޅުމަށް ހަމަޖެހިފައިވާ މެޗަށް ރާއްޖޭގެ ގައުމީ ޓިމުން މިހާރު ވަނީ ފަރިތަކުރުންތައް ވެސް ފަށާފައެވެ. މި މެޗް ތައިލެންޑްގައި ކުޅުމަށް ނިންމީވެސް ޗައިނާގައި ވައިރަހުގެ ނުރައްކާ ބޮޑުވުމުންނެވެ. މިމެޗުވެސް ފީފާގެ މި ނިންމުމާއެކު އެހެން ތާރީހަކަށް ފަސްކުރެވޭނެއެވެ.\nރާއްޖޭގައި ޗައިނާ އާއި ބައްދަލި ކުރި މެޗުން ރާއްޖެ ވަނީ 5-0 ގެ ނަތީޖާއަކުން ބަލިވެފައެވެ. ކޮލިފައިންގައި ރާއްޖެ އޮތް ގްރޫޕް އޭގެ އެއްވަނަ ސީރިއާ އަށް ލިބެނީ ކުޅުނު5މެޗުންވެސް މޮޅުވެ 15 ޕޮއިންޓާއެކު އެވެ. ދެވަނައިގައި އޮތް ޗައިނާއިން ވަނީ4މެޗުން7ޕޮއިންޓް ހޯދާފައެވެ. ތިންވަނައިގައި އޮތް ފިލިޕީންސް ވެސް ވަނީ ޗައިނާ އަށްވުރެ އިތުރަށް 1 މެޗު ކުޅެ5މެޗުން7ޕޮއިންޓް ހަމަކޮށްފައެވެ. ހަތަރުވަނައިގައި އޮތް ރާއްޖެއަށް5މެޗުން6ޕޮއިންޓް ލިބިފައިވާއިރު އެންމެ ފުލުގައި އޮތް ގުއާމަށް އަދި ޕޮއިންޓެއް ނުލިބެ އެވެ.\nކޮރޯނާ ވައިރަހަށް ދުނިޔޭގައި 111،644 މީހުން ޕޮޒިޓިވް ވެފައިވާއިރު މި ވައިރަހުގެ ސަބަބުން 3،884 މީހުން ވަނީ މަރުވެފައެވެ. އަދި ފަރުވާދެވި 62,683 މީހަކަށް ވަނީ ޝިފާލިބިފައެވެ. ރާއްޖެއިންވެސް މިވައިރަހަށް6މީހަކު މިމަހުގެ9ވަނަ ދުވަހާ ހަމައަށް ވަނީ ޕޮޒިޓިވް ވެފައެވެ.\nކޮރޯނާވައިރަސް ފީފާ ކުޅިވަރު


Nasheed ah thahugeeguge mauloomaathu hihsaakuran: Police\nނަޝީދަށް ތަހުގީގުގެ މައުލޫމާތު ހިއްސާކުރަން: ޕޮލިސް\nސްޕްރިންޓެންޑެންޓް އޮފް ޕޮލިސް މުހައްމަދު ބަޝީރު. ހަމަލާގެ މައުލޫމާތު ރައީސް ނަޝީދާ ހިއްސާކުރައްވާ ކަމަށް ވިދާޅުވި -- ފޮޓޯ: އަވަސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާ ގުޅޭ ތަހުގީގުގެ މައުލޫމާތު އެމަނިކުފާނާ ހިއްސާކުރަމުންދާ ކަމަށް ފުލުހުންގެ އިދާރާގައި ބުނެފި އެވެ.\nފުލުހުން މިހެން ބުނެފައި މިވަނީ ތަހުގީގުގެ މައުލޫމާތު ރައީސް ނަޝީދާ ހިއްސާކުރަމުން ނުދާ ކަމަށް ވިދާޅުވެ އެމަނިކުފާނާއި އަދި އާއިލާއާއި އެމްޑީޕީން ކަންބޮޑުވުން ފާޅުކޮށްފައި ވަނިކޮށެވެ.\nރައީސް ނަޝީދަށް ދިން ހަމަލާގެ މައުލޫމާތު ހާމަކުރުމަށް ފުލުހުން މިއަދު ބޭއްވި ނޫސްވެރިންގެ ބައްދަލުުވުމުގައި ސްޕްރިންޓެންޑެންޓް އޮފް ޕޮލިސް މުހައްމަދު ބަޝީރު ވިދާޅުވީ ހަމަލާގެ މައުލޫމާތު ރައީސް ނަޝީދާއި ކަމާ ގުޅޭ އިދާރާތަކާއި ކަމާ ގުޅޭ އެހެން ފަރާތްތަކާ ހިއްސާކުރަމުންދާ ކަމަށެވެ.\n"މިމައްސަލައިގެ ވިކްޓިމެއްގެ ގޮތުގައި ރައީސް ނަޝީދަށް މައްސަލައާއި ގުޅޭ އަޕްޑޭޓްސްތައް އަޅުގަނޑުމެން ހިއްސާކުރަމުން މިގެންދަނީ. އޭގެއިތުރަށްވެސް އަޅުގަނޑުމެން މިމައްސަލާގައި މިކަމާ ގުޅޭ މުއައްސަސާތަކަށްވެސް ދުވަހުން ދުވަހަށް އެވަގުތަކަށް ހިއްސާކުރުން މުހިއްމު މައުލޫމާތު ހިއްސާކުރަމުން ގެންދަނީ،" ބަޝީރު ވިދާޅުވި އެވެ.\nއޭނާ ވިދާޅުވީ ހަމަލާއާ ގުޅިގެން މައުލޫމާތު ނުލިބުމުގެ ޝަކުވާތަކެއް ފުލުހުންނަށް ލިބިފައި ވެސް ނުވާ ކަމަށެވެ. މައްސަލައާއި ގުޅޭ މައުލޫމާތު ރައީސް ނަޝީދުގެ އިތުރުން ރައްޔިތުންގެ މަޖިލީހަށް ވެސް ހިއްސާކުރަމުންދާ ކަމުގައި ވިދާޅުވި އެވެ.\nހަމަލާގެ ތަހުގީގާ ގުޅޭ މައުލޫމާތު ސީދާ ރައީސް ނަޝީދާ ހިއްސާކޮށްދިނުމަށް އެދި އެމްޑީޕީން ވަނީ މިދިޔަ މެއި މަހުގެ 27 ވަނަ ދުވަހު ކޮމިޝަނާ އޮފް ޕޮލިސް މުހައްމަދު ހަމީދަށް ސިޓީއެއް ވެސް ފޮނުވާފަ އެވެ.\nއެމްޑީޕީން ފޮނުވި ސިޓީގެ މައުލޫމާތު ހިއްސާކުރައްވަމުން އެޕާޓީގެ ޗެއާޕާސަން ހަަސަން ލަތީފް މީގެކުރިން ވިދާޅުވީ ފުލުހުން ހިންގާ ތަހުގީގުގެ މައުލޫމާތު ރަައީސް ނަޝީދަށް ލިބުމަކީ ވަަރަށް މުހިއްމު ކަމެއް ކަމަށެވެ. އެހެން ކަމުން ސިޓީއަކުން ރަސްމީކޮށް ސީޕީ ހަމީދުގެ އަރިހު އެކަމަށް އެދުމުން އެ މައުލޫމާތު ފޯރުކޮށްދެއްވަން ޖެހިވަޑައިގަންނަވާކަން ސީޕީ ގަބޫލުކުރެއްވި ކަމަށްވެސް ހަސަން ލަތީފ ވަނީ ވިދާޅުވެފަ އެވެ.\nރައީސް ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހުގެ ރޭ ދިން ބޮމުގެ ހަމަލާގައި ރައީސް ނަޝީދު ޒަހަމްވުމާ ގުޅިގެން އެމަނިކުފާނުގެ ސެކިއުރިޓީ ބްރީޗްވި ގޮތުގެ އިންކުއަރީއެއް މަޖިލީހުން މިހާރު ދަނީ ހަދަމުންނެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ޕޮލިޓިކްސް


Arsenal Ge Supporterun Dhen Thayyaaruvaanvee Wenger Ah Alvadhaau Kiyan? - Vaguthu\nއާސެނަލްގެ ސަޕޯޓަރުން ދެން ތައްޔާރުވާންވީ ވެންގާއަށް އަލްވަދާއު ކިޔަން؟\n2 އަހަރު ކުރިން ( މާޗް 2, 2018 )\nއާސެނަލްގެ ކޯޗު އާސެން ވެންގާ އަކީ އިނގިރޭސި ފުޓުބޯޅައިގެ ތާރީހުގައިވެސް ފެނިގެންދިޔަ އެންމެ ތަފާތު އެއް މެނޭޖަރޭ ދެންނެވުމަކީ ދޮގަކަށް ނުވާނެއެވެ. ކޯޗެއްގެ ހައިސިއްޔަތުން ވެންގާ އަކީ މޮޅު މީހެކެވެ. ކުޅުންތެރިންނަށް އެހީތެރިވެ ކުޅުންތެރިންގެ އެންމެ މޮޅު ފެންވަރު އެ ކުޅުންތެރިންގެ ކިބައިން ނެރުމަކީ ވެންގާގެ އެންމެ ފާހަގަކޮށްލެވޭ އެއް ހުނަރެވެ. އެހެންނަމަވެސް އާސެނަލްގެ އެތައް ސަޕޯޓަރުންނެއްގެ އިތުރުން ކުރީގެ ކުޅުންތެރިންނާއި ފުޓުބޯޅަ ދިރާސާކުރާ އެކި ފަރާތްތަކުންވެސް ވަނީ އާސެނަލްގައި ވެންގާގެ ވަގުތު ހަމަވެފައިވާކަމަށް ބުނެ އެހެން ކޯޗެއް ގެނައުމަށް ގޮވާލަމުންނެވެ.\nކުލަބެއްގެ އާންމު ސަޕޯޓަރުން އެ ކޯޗަކާއި ދެކޮޅަށް ބަޢާވާތް ކުރާނީ އެ ކޯޗެއްގެ ކިބައިން ހިތްހަމަނުޖެހޭ އެތައް ކަމެއް ފެނުމުންނެވެ. އާސެނަލްގެ އެތައް ސަޕޯޓަރުންނެއް ވަނީ އަހަރުތަކެއް ވަންދެން ކުލަބުގެ ކޯޗުކަމުން ވެންގާ ވަކިކުރުމަށް ގޮވާލައި ޝުއޫރު ފާޅުކޮށްފައެވެ. ވެންގާ މިހާ ދުވަސްވަންދެންވެސް ކޯޗު ކަމުގައި އެހުރީ ހަމައެކަނި ކުލަބުގެ މެނޭޖްމެންޓުން ވެންގާއަށް ކުރާ އިތުބާރަކުންނެވެ.\nއޯބެމިޔޭންގް، އޮޒިލް އަދި މިކިޓަރްޔަން ފަދަ ކިތަންމެ މޮޅު ކުޅުންތެރިންނެއް އާސެނަލްއަށް ގެނެވުނު ނަމަވެސް ވެންގާގެ އުކުޅުތަކަކީ ޕްރެމިއާރ ލީގުގެ ގިނަ ކޯޗުންނަށް މިހާރު ދަސްވެ ބާވެފައިވާ އުކުޅުތަކެކެވެ. ނަތީޖާއަކީ އާސެނަލްއަށް ޕްރެމިއާ ލީގުގެ ބަލި ޓީމުތަކުގެ ކިބައިންވެސް ތިން ޕޮއިންޓު ހޯދުމަށް ދަތިވެގެންދިޔުމެވެ.\nލީގުގެ އެހެން ޓީމުތަކަށް ބަލާލާއިރު މެންޗެސްޓާރ ސިޓީއިން ދަނީ ޕެޕް ގާޑިއޯލާ ކޯޗްގެ މަގާމަށް އައިތާ މާ ގިނަ ދުވަސްތަކެއް ނުވެ ތާވަލުގެ އެއްވަނައިގައި އުދުހެމުންނެވެ. މެންޗެސްޓާރ ޔުނައިޓެޑުން ވެސް ދަނީ މޮރީނިއޯ އާއިއެކު އަނބުރާ ރަން ދުވަސްތަކާއި ދިމާލަށް މަޑު މަދުން ދަތުރުކުރަމުންނެވެ. ޕޮޗެޓިނޯގެ ޓޮޓެންހަމްއިން ދަނީ މާ ގިނަ ހަރަދުތަކަކާއި ނުލައި ދުވަހަކަށްވުރެ ދުވަހެއް ކުލަބުގެ ފެންވަރު ރަނގަޅު ކުރަމުންނެވެ.\nއެހެންނަމަވެސް އާސެނަލް މިދަނީ ދުވަހަކަށްވުރެ ދުވަހެއް ދަށަށެވެ. އެތައް ބަޔަކު ވަނީ ވެންގާގެ އުކުޅުތައް މުސްކުޅިވެއްޖެ ކަމަށް ބުނެ އޭނާ މަގާމުން ދުރުކުރަން ގޮވާލަމުންނެވެ. 1996 ން ފެށިގެން ވެންގާ އަށް ވަނީ އާސެނަލްއަށް ހަގީގީ ކާމިޔާބީތަކެއް އަހަރަކަށްފަހު އަހަރެއް ހޯދައިދިނުމުގައި ނާކާމިޔާބުވެފައެވެ. ވެންގާގެ ވަގުތު ހަމަވީބާ؟ އާސެނަލްގެ ކޯޗުކަމުން ވެންގާ ނޫން އެހެން މީހެއް ފެންނަ ދުވަސް އެންމެ ފަހުން ކައިރިވީބާ؟\nމާޗް 2, 2018 09:55\nމަށާ ހަވާލުކޮއްބަލަ! ކަށަވަރުތާ .މެޗް އަކުން ބަލިވާ އިރަށް އިސްތިއުފާދީފަ މަ ބަޗާނަން. ނުޖެހެ މާބުރަމަސައްކަތެއް ކުރާކަށް މަ ބޭރުނުވެގެން.\nމާޗް 2, 2018 11:24\nމިއޮތްހާ ދުވަހު އާސެނަލް ފުޓްބޯޅައިގެ މަތިފަޑީގައި އޮތްއިރު ވެންގާވަރެއްނެތް. މިހާރު އެއްކަލަ ވެންގާއާއި ދެކޮޅަށް ފޫގަޅަނީ...؟\nވެންގާއަށްވެސް އޮތް އެންމެ މޮޅު ގޮތަކީ ޓީމު ރަގަޅު ޙާލަތުގައި އޮއްވާ އިސްތިޢުފާދީ ކުޅިވަރާ ދުރުވުން. އެއިރުން އޭނާގެ މޮޅުކަމުން މިސާލު ޖަހާނެ.....!!!


Aunty ah neiyge kujjaa3vana bureegai roan! massala polihah | Mihaaru\nއާންޓީ އަށް ނޭނގި ކުއްޖާ ތިން ވަނަ ބުރީގައި ރޯން! މައްސަލަ ބޮޑުވެ ޕޮލިހަށް\n13 ޖެނުއަރީ 2020 - 16:27 52 comments\nމާފަންނު މަދަރުސާގެ ޕްރީ ސްކޫލްގެ ކުއްޖަކު އެ ސްކޫލްގެ ތިން ވަނަ ބެލްކަނީގައި އެކަނި ރޯން ހުރި މައްސަލައެއް ބޮޑުވެ އެކަން އާއިލާގެ ފަރާތުން ޕޮލިހަށް ހުށަހަޅައިފި އެވެ.\nސޯޝަލް މީޑިއާގައި އިއްޔެ ދައުރުވި ވީޑިއޯއަކުން ފެންނަ ގޮތުގައި ކުޑަ އަންހެން ކުއްޖާ އެކަނި ރޯން ހުރި އިރު ކައިރީ އެއްވެސް ޓީޗަރެއް އަދި ކުއްޖަކު ވެސް ނެތެވެ. ގިނަ އިރުތަކެއް ވަންދެން އެ ކުއްޖާ ހުރީ ބެލްކަނީގެ ދަގަނޑުތަކުގައި ހިފަހައްޓައިގެންނެވެ. އެ ކުއްޖާ އެ ތަނުގައި ހުރިކަން ސްކޫލަށް އެނގުނީ މަގުމަތިން ދިޔަ ބަޔަކަށް އެތަން ފެނިގެން އެންގުމުން ކުރުމުންނެވެ.\nއުމުރުން 19 މަހުގެ އެ ކުއްޖާ ބޭބީ ނާސަރީއަށް ދިޔަ ފުރަތަމަ ދުވަހަކީ ވެސް އިއްޔެ އެވެ.\nއާއިލާގެ ފަރާތުން ވާހަކަ ދެއްކި މީހަކު، ނަން ނުޖަހަން ޝަރުތުކޮށް، ބުނީ އެފަދަ ކަމެއް ތަކުރާރުވިޔަ ނުދޭން ބޭނުންވާތީ އެ މައްސަލަ ތަހުގީގުކޮށްދިނުމަށް އެދި ފުލުހުންނަށް މިއަދު ހުށަހަޅާފައިވާ ކަމަށެވެ.\n"ދައުވާ ކުރާ ގޮތަކަށް ނޫން އެދުނީ. އެފަދަ އެހެން ކަމެއް ހިނގަން ބޭނުން ނުވާތީ އެ މައްސަލަ ބަލައިދޭން އެދުނީ،" އޭނާ ބުންޏެވެ.\nއާއިލާ އިން ވަނީ، އޭނާ ބުނި ގޮތުގައި، އެޑިއުކޭޝަން މިނިސްޓަރު އައިިޝަތު އަލީއާ ވެސް ބައްދަލުކޮށްފަ އެވެ. އެ މައްސަލަ ބަލަމުން އަންނަ ކަމަށް މިނިސްޓަރު ވިދާޅުވި ކަމަށް ވެސް އޭނާ ބުންޏެވެ.\nބޭބީ ނާސަރީގެ ކްލާސްތައް ހުންނަނީ އެންމެ ތިރީގަ އެވެ.\nއާއިލާ އިން ވާހަކަ ދެއްކި މީހާ ބުނިގޮތުގައި ކުއްޖާ މައްޗަށް އެރީ ކުޅެ ނިންމާފައި އަތް ދޮންނަން ސިންކް ކައިރިއަށް ކުދިން ނެރުނު ވަގުތު އެވެ. ކުއްޖާ މައްޗަށް އަރައިގެން ދިޔަ ކަން އާންޓީއަށް ވެސް ނޭނގޭ ކަމަށް އޭނާ ބުންޏެވެ.\nއެކަނިމާއެކަނި ސިޑިން އަރައިގެން ތިން ވަނަ ބުރިއަށް ކުއްޖާ ދިޔަ ސަބަބެއް އާއިލާއަކަށް ވެސް ނޭނގެ އެވެ. އާއިލާގެ ފަރާތުން ވާހަކަ ދެއްކި މީހާ ބުނީ އެއީ ގޭގައި ވެސް ކުއްޖާ ސިޑިން އަރާނޫޅޭ ކަމަށެވެ. އަދި އެއީ ހަލަނިކޮށް އުޅޭ ކުއްޖެއް ވެސް ނޫން ކަމަށް ބުންޏެވެ.\nބެލްކަނީގައި ކުއްޖާ ރޯން ހުރީ ކިހާ އިރެއް ވަންދެންކަމެއް ނޭނގެ އެވެ. އެކަމަކު އެހާ ގިނަ އިރު ނުވާނެ ކަމަށް، އާންޓީއާ ހަވާލާދީ އާއިލާ އިން ބުނެ އެވެ.\nއިތުރު ލިޔުންތައް ޕޮލިސް ކުޑަކުދިން


Deepika ah haassa sharafeh – adduLIVE\nދީޕިކާ އަށް ހާއްސަ ޝަރަފެއް\nMay 12, 2022, 11:40 އަހުމަދު އަދްޝަން\nއިންޑިއާގެ މީހަކަށް މީގެ ކުރިން ނުލިބޭ ޝަރަފެއް ބަތަލާ ދީޕިކާ ޕަދްކޯނަށް ލިބިއްޖެ އެވެ.\nއެކްޓަރު ރަންވީރު ސިންގްގެ އަންހެނުންވެފައި ވަނީ ފްރާންސްގެ މަޝްހޫރު ފެޝަން ކުންފުނު ލުއީ ވިޓޯންގެ ފުރަތަމަ އިންޑިއާގެ ބްރޭންޑް އެމްބެސެރަށެވެ. އެ ކުންފުނީގެ އުފެއްދުންތައް އިޝްތިހާރުކޮށް، މާކެޓްކޮށް ދިނުމުގެ ފުރުސަތު މީގެ ކުރިން އިންޑިއާގެ އެއްވެސް ސެލެބްރިޓީއަކަށް ލިބިފައެއް ނުވެ އެވެ.\nއެހެންވެ ލުއީ ވިޓޯނުން ލިބުނު އެމްބެސެޑަރު ކަމަކީ ބައިނަލްއަގްވާމީ މައިދާނުގައި ވެސް ދީޕިކާގެ ނުފޫޒު އޮތް މިންވަރު ހާމަކޮށްދޭ ކަމެކެވެ. ހޮލީވުޑްގެ 2017 ގެ ފިލްމު "ރިޓާން އޮފް ޒެންޑަ ކޭޖް" ވެސް ކުޅުނު ބަތަލާ އަކީ މި މަހު ފަށާ 75 ވަނަ ކާންސް ފިލްމު ފިލްމު ފެސްޓިވަލްގެ ޖޫރީ މެމްބަރެއް ވެސް މެ އެވެ.\nފެޝަނުގެ ދުނިޔޭގެ އެންމެ ނުފޫޒު ގަދަ އެއް ބްރޭންޑް ކަމަށްވާ ލުއި ވިޓޯންގެ ބްރޭންޑް އެމްބެސެޑަރެއްގެ ގޮރުން ދީޕިކާ އެ ކުންފުނީގެ އެކިއެކި އުފެއްދުންތައް އިޝްތިހާރުކޮށްދޭނެ އެވެ. އެގޮތުން އެންމެ ފުރަތަމަ އުފެއްދުމަކީ ކޮނޑުގައި އަޅުވާ އަތްދަބަހެވެ. މި ވާހަކަ އޭނަ އިންސްޓަގްރާމްގައި ވެސް ހިއްސާކޮށްފައިވެ އެވެ.


ނަބިއްޔާ صلى الله عليه وسلم ހިޖުރަކުރެއްވުން – DhiSalafiyyah\nނަބިއްޔާ صلى الله عليه وسلم ހިޖުރަކުރެއްވުން\n24/09/2021 محمد ﷺ ގެ ސިޔަރަތު, ސިޔަރަތާއި ތާރީޚްއަލްއަޚް މިދުޙަތު ޢިރުފާން\nނަބިއްޔާ صلى الله عليه وسلم އާއި އެކަލޭގެފާނުގެ ޞަހާބީބޭކަލުން މައްކާ ދޫކުރައްވައި މަދީނާއަށް ވަޑައިގެންނެވީ ކީއްވެ؟\nއަހަރެމެންގެ މާތް ނަބިއްޔާ صلى الله عليه وسلم އަކީ ކެތްތެރިކަމުގެ ނަމޫނާއެކެވެ. އެއީ ﷲ ތަޢާލާއަށް ފުރިހަމައަށް ކިޔަމަންވި ސާހިބާއެވެ. އަޅުގަނޑުމެންގެ ޙަޔާތުގައި ކުރިމަތިވާ އެކިއެކި ކަންކަމުގައި ޢަމަލުކުރަން ޖެހޭ ގޮތް ނަބަވީ ސުންނަތަށް ރުޖޫޢަވުމުން ފެނިގެންދާނެއެވެ. މުޞީބާތުގެ ވަގުތުތަކާއި، އުފާވެރިކަމުގެ ވަގުތުތަކުގައި ކަންތައް ކުރަންޖެހޭ ގޮތެވެ. މުއްސަނދިކަމާއި، ފަޤީރުކަމުގެ ޙާލަތުގައި ކަންތައް ކުރަންޖެހޭ ގޮތެވެ. އެކަލޭގެފާނުވަނީ މާތް ﷲ އަށް ފުރިހަމައަށް ވަކީލުކޮށް ﷲ ގެ އަމުރުފުޅުތަކަށް ރައްކާތެރިވެ ވަޑައިގަންނަވާފައެވެ. އެއީ ނުހަނު ލޯބިވި، އުފަން ރަށް ދޫކުރައްވައި ނިކުންނަން ޖެހުނު ކަމުގައިވިއަސް މެއެވެ. ނަބިއްޔާ صلى الله عليه وسلم އާއި އެކެލޭގެފާނުގެ ޞަޙާބީން މައްކާއިން މަދީނާއަށް ޙިޖުރަކުރެއްވި ވާހަކައަކީ އާ ވާހަކައެއް ނޫނެވެ. ބައެއްގެ މައްޗަށް އެބައިމީހުންގެ ދުޝްމަނުން އަތްގަދަކޮށްފިނަމަ އެއީ ބޮޑުކަމަކަށްވެގެންދެއެވެ. އެބޭކަލެއްދެކެ އަހަރެމެން ލޯބިވުން ލާޒިމުވެގެންވާ، ނަބިއްޔާ صلى الله عليه وسلم އަށް ދުޝްމަނުންގެ އުނދަގޫތަކާއި އަނިޔާތައް ކުރިމަތިވިއެވެ. އަނިޔާތަކާއި ދުއްތުރާތައް ހައްދުފަހަނައަޅައި ދިއުމުން، ﷲ ގެ އަމުރުފުޅަށް އެކަލޭގެފާނާއި އެކަލޭގެފާނުގެ ޞަޙާބީން މައްކާ ދޫކުރައްވައި މަދީނާއަށް ހިޖުރަކުރެއްވިއެވެ.\nނަބިއްޔާ صلى الله عليه وسلم އެންމެ ފުރަތަމަ މަދީނާގައި ކުރެއްވިކަމަކީ ކޮބާ؟\nނަބިއްޔާ صلى الله عليه وسلم އެންމެ ފުރަތަމަ މަދީނާއަށް ވަޑައިގެން، ޤުބާގައި މަޑުކުރެއްވި ދުވަސްތަކުގައި ޤުބާ މިސްކިތް ބިނާކުރެއްވިއެވެ. ޤުބާ މިސްކިތަކީ އެތައް ބަޔަކު ޖަމާވާ ބޮޑު މިސްކިތެކެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«الصَّلَاةُ فِي مَسْجِدِ قُبَاءٍ كَعُمْرَةٍ» [رواه الترمذي]\nމާނައީ: “ޤުބާ މިސްކިތުގައި ކުރާ ނަމާދު (އަޖުރުގެ ގޮތުން) ޢުމްރާއަކާ އެއްފަދައެވެ.”\nހަމަ އެ ފަދައިން މުހާޖިރިއްޔަ ބޭކަލުންނާއި އަންޞާރިއްޔަ ބޭކަލުން އަޚު ކުރެއްވިއެވެ. އަދި މަދީނާއަށް އައި ކޮންމެ މުސްލިމަކަށް މަދީނާގެ އަންޞާރިއްޔަ ބޭކަލުން ހިޔާވަހިކަން ދެއްވިއެވެ. އަދި ނަބިއްޔާ صلى الله عليه وسلم އަށްވެސް މަދީނާއިން ހޫނު މަރުޙަބާއެއް ކިޔުއްވުއެވެ.


"Maumoon Ge Za'aamathu Gai India Aai Dhemedhu Oi Ekuverikan Alun Hoadhan Jehey" - Vaguthu\n"މައުމޫންގެ ޒަޢާމަތުގައި އިންޑިޔާ އާއި ދެމެދު އޮތް އެކުވެރިކަން އަލުން ހޯދަން ޖެހޭ"\nމިހާރު އިންޑިޔާ އާއި ރާއްޖެއާއި ދެމެދު އޮތް ގުޅުން ހީނަރުވެފައިވާ ކަމަށާއި ކުރީގެ ރައީސުލް ޖުމްހުރިއްޔާ މައުމޫން އަބްދުލް ޤައްޔޫމްގެ ދައުރުގައި އޮތްފަދަ އިތުބާރާއި އެކުވެރިކަން އިންޑިޔާއަށް އިޔާދަކޮށް އަލުން ހޯދަން ޖެހޭ ކަމަށް ކުރީގެ ފޮރިން މިނިސްޓަރު އަދި ރައީސް މައުމޫންގެ ދަރިކަނބަލުން ދުންޔާ މައުމޫން ވިދާޅުވެއްޖެވެ.\nދުންޔާ މިހެން ވިދާޅުވީ ކުރީގެ ރައީސް މައުމޫންގެ ފަރާތްޕުޅުން އިންޑިޔާ އަށް ކުރެއްވި ދަތުރުފުޅުގައި އެ ގައުމުގެ ފޮރިން މިނިސްޓަރު ސުޝްމާ ސްވަރާޖާ އެކު ބޭއްވެވި ބައްދަލުވުމަށްފަހު ކުރެއްވި ޓްވީޓެއްގައެވެ.\n— Dunya Maumoon (@dunyamaumoon) October 13, 2018\n"އަޅުގަނޑުގެ ރަޙްމަތްތެރިޔާ ސުޝްމާ ސްވަރާޖާ ބައްދަލުވުމުން ވަރަށް އުފާވެއްޖެ. މިއީ ބައްޕަގެ ފަރާތުން ބައްދަލު ކުރި ބައްދަލުވުމެއް. ރައީސް މައުމޫންގެ ޒަޢާމަތުގައި އިންޑިޔާއާއި ރާއްޖެއާ ދެމެދު ވަނީ އެކުވެރިކަން އުފައްދާފަ. މިފަދަ އެކުވެރިކަމާއި އިތުބާރު އިޔާދަ ކުރަންޖެހޭ." ދުންޔާގެ ޓްވީޓްގައި ވިދާޅުވެފައިވެއެވެ.\nރައީސް މައުމޫންގެ ދައުރުގައި އިންޑިޔާއާއެކު ޚާއްސަ ގުުޅުމެއް ބާއްވާފައިވާއިރު، ޖަލު ހުކުމެއް ކުރެއްވުމަށްފަހު ކަފާލާތުގެ ދަށުން މައުމޫން ދޫކޮށްލުމުން އިންޑިޔާގެ ބޮޑުވަޒީރު ނަރެންދެރަ މޯޑީވަނީ އެމަނިކުފާނާ ގުޅުއްވާ މަރުޙަބާ ދަންނަވާފައެވެ.\nރައީސް ޔާމީންގެ ސަރުކާރުގައި ޗައިނާއާއެކު ބޭއްވި ގުޅުމުގެ ސަބަބުން އިންޑިޔާއާއި ރާއްޖެއާ ދެމެދު އޮތް ގުޅުމަށްވަނީ ބުރޫއަރާފައެވެ. ނަމަވެސް އިންތިޚާބީ ރައީސް އިބޫގެ ސަރުކާރާއި ދެމެދު އިންޑިޔާއިން ގާތް ގުޅުމެއް ބާއްވާނެ ކަމުގެ ފެހި ސިގްނަލް އެއްވަނީ ލިބިފައެވެ. މިގޮތުން އިބޫ ހުވާ ކުރުމުގެ ރަސްމިއްޔާތަށް މޯޑީއަށް ދަޢުވަތު ދީފައިވާއިރު، އިބޫއަށްވަނީ އިންޑިޔާއަށް ދިއުމަށް ރަސްމީ ދަޢުވަތެއް ދީފައެވެ.\nއޮކްޓޯބަރ 14, 2018 14:38\nތިހެންތެޅިފަ މިރާއްޖެއަށް މޯދީ ނުގެންނާތި ހީވަނީ އަދިވެސް މިގަމުގެ ރައީސަކީ މިކޮއިމެންގެ ބަފާހެން ފޫހި ވެރިކަމެއް\nއެކުވެރިކަން ހޯދުމަކީ އިންޑިޔާގެ ޖީބަށްއެރި އެމީހުންނަށް ގައުމު ވިއްކާލުމެއްނޫނެވެ.\nފިނިހަކަދުވެލީގައި ރާއްޖެ ހިންގާކަށް ތިމޯދީއަކާ ގުޅުންބަދަހިކުރާކަށް ބޭނުމެއްނޫން. ތިމީހުންއުޅޭ މޯދީގާތި ގެރިކަތިލާން\nއޮކްޓޯބަރ 14, 2018 15:11\nކީކުރާ ބައެއް ތީ އަންޑިޔާ މީހުން\nއާ އޭރުންތާ މައުމޫނުގެ ފިނިހަކަ ދުވެލީގައި ކަންތައްތައް ތަރައްޤީ ވާނީ، އޭރުންތާ އިންޑިޔާއަށްވުރެ ގިނަ ކާމިޔާބީ ހޯދަފާނެތީ، ހަތަރެއްޗަށް ފިތާލާއިގެން ސާރކުގެ އެހެނިހެން ޤައުމުތަކަށް ހަދާލާގޮތަށް މުށުތެރެއަށް ލެވޭނީ.. ޖޯކެއްނު\nއޮކްޓޯބަރ 14, 2018 19:27\nތަހުޒީބީ މުޖުތަމަޢުތަކުގައި އޮންނަނީ ދެގޮތެކެވެ. އެއްގޮތަކީ، ޤައުމަށް ފައިދާއެއް އޮންނަ ކަމެއްނަމަ އެކަމަކަށް ތާއީދުކުރުމެވެ. އަނެއްގޮތަކީ، ޤައުމަށް ގެއްލުމެއް ލިބެން އޮންނަ ކަމެއްނަމަ، އެކަމަކަށް ދެކޮޅުހެދުމެވެ. އަދި މިދެގޮތުން ކުރެ ކޮންމެ ގޮތެއްގައިވެސް މިސާލަކަށް ފައިދާއެއް އޮތްނަމަ، އޮތް ފައިދާއެއްގެ މައްޗަށް ނުވަތަ ގެއްލުމެއް އޮތްނަމަ އޮތް ގެއްލުމެއްގެ މައްޗަށް ބަލައި އެމީހެއްގެ ފެންވަރުގައި އެއްޗެއް ބުނެވޭނެއެވެ. އެހެންނަމަވެސް، މިނޫން ގޮތްގޮތަށްވެސް ބައެއްބޭފުޅުން ކޮމެންޓް ކޮށްފައިހުރެއެވެ.\nއޮކްޓޯބަރ 15, 2018 08:32\nނުޖެހޭ ހޯދާކަށް ބޭނުމެއްނޫން، މިޤައުމަކީ މިނިވަން މުސްތަޤިއްލު ޤައުމެއްކަން ނުދަންނަ ބަޔަކާ ގުޅުމެއްވެސް ބާއްވާނެ ކަމެއްނެތް ބޮންދު ބުންޏަސް


CocaCola ge "ShareaCoke campaign launch kohfi. CocaCola ge "ShareaCoke campaign launch kohfi.\nކޮކާކޯލާގެ "ޝެއަރ އަ ކޯކް" ކެމްޕެއިން ލޯންޗުކޮށްފި\nކޮކާކޯލާއިން "ޝެއާރ އަ ކޯކް"ގެ ނަމުގައި ކެމްޕެއިނެއް ލޯންޗުކޮށްފިއެވެ.\nނެޝަނަލް އާރޓް ގެލަރީގައި ބޭއްވި ރަސްމިއްޔާތެއްގައި ކޮކާ ކޯލާގެ "ޝެއާރ އަ ކޯކް" މި ކެމްޕެއިން ލޯންޗުކޮށްދެއްވީ ޤައުމީ ފުޓުބޯޅަ ޓީމުގެ ކެޕްޓަން އަކްރަމް އަބްދުލް ޤަނީއެވެ. "ޝެއާރ އަ ކޯކް" ކެމްޕެއިނަކީ ރާއްޖޭގެ މާހައުލަށް ޚާއްސަކޮށްގެން ކުރިއަށްގެންދާ ކޮކާކޯލާގެ މަޝްހޫރު ކެމްޕެއިނެކެވެ.\nމި ކެމްޕެއިނުގެ ޚާއްސަކަމަކީ ކޯކު ފުޅީގެ ބޭރުގައި އާއިލީ ގުޅުންތަކާއި ރަޙުމަތްތެރިކަމުގެ ގުޅުން ދައްކުވައިދޭ ނަންތައް ފަރުމާކުރެވިފައި ވާކަމެވެ. މިގުޅުންތައް ދައްކުވައިދޭ 16 ޓެގްލައިނެއް މި ކެމްޕެއިންގައި ހިމެނޭކަމަށް ކޮކާކޯލާ ކުންފުނިން މަޢުލޫމާތުދެއެވެ.\nމި ކެމްޕެއިން ލޯންޗްކުރުމުގެ ރަސްމިއްޔާތުގައި ކޮކާކޯލާއިން ވަނީ ޤައުމީ ފުޓުބޯޅަ ޓީމަށް ޚާއްސަކޮށްގެން "ޗެމްޕިއަންސް"ގެ ނަމުގައި ވަކި ޓެގް ލައިނެއް ހިމަނައިގެން ކޯކު ފުޅީގެ ބޭރު ފަރުމާކޮށްފައެވެ. ޤައުމީ ޓީމުގެ ކޮންމެ ކުޅުންތެރިއަކަށް މީގެ ކޯކު ފުޅިއެއް ލިބޭނެކަމަށް ކޮކާކޯލާއިން ބުނެއެވެ.\nކޮކާކޯލާއިން ލޯންޗުކުރި ޓެގް ލައިންތަކުގެ ތެރޭގައި "މަމް" "ޑޭޑް" "ބްރޯ" "ބީއެފްއެފް" "ސިސް" "ކޯޗް" ފަދަ ލައިންތައް ހިމެނެއެވެ. މި ރަސްމިއްޔާތުގައި ކޮކާކޯލާއިން ވަނީ ދިވެހި ރަހަތަކެއް އެކުލެވޭ "ޝެއާރ އަ ކޯކް" ގެ އިޝްތިހާރެއްވެސް ލޯންޗުކޮށްފައެވެ.\nރާއްޖޭގައި ކޮކާ ކޯލާގެ އޮތޯރައިޒް ޑިސްޓްރިބިއުޓަރ އަކީ މާލޭ އެރޭޓެޑް ވޯޓަރ ކޮމްޕެނީއެވެ. އެކުންފުނީގެ ދަށުން ރާއްޖޭގައި ކޮކާ ކޯލާ ކުންފުނި ހިނގާތާ 29 އަހަރުވެއްޖެއެވެ.


Turkey ge enme bodu miskiy Istanbul gai Erdogan hulhuvvaidhevvaifi | Mihaaru\nކެމްލިކާ މިސްކިތުގައި އެއް ފަހަރާ 63،000 މީހުންނަށް ނަމާދު ކުރެވޭ. --ފޮޓޯ:އޮނަދުލޫ\nތުރުކީގެ އެންމެ ބޮޑު މިސްކިތް އިސްތަންބޫލްގައި ހުޅުވައިފި\n04 މެއި 2019 - 09:083comments\nއިސްތަންބޫލް (މެއި 4) - ތުރުކީގެ އެންމެ ބޮޑު މިސްކިތް އިސްތަންބޫލްގައި ރައީސް ރަޖަބް ތައްޔިބު އުރުދުޣާން އިއްޔެ ހުޅުވައިދެއްވައިފި އެވެ.\nދެހާސް ތޭރަ ވަނަ އަހަރު މަސައްކަތް ފެށި ކެމްލިކާ މިސްކިތުގައި އެއް ފަހަރާ 63،000 މީހުންނަށް ނަމާދު ކުރެވެ އެވެ. ތުރުކީގައި މީގެ ކުރިން ހުޅުވި އެންމެ ބޮޑު މިސްކިތް ހުންނަނީ ދެކުނުގެ ޕްރޮވިންސް އަޑާނާގަ އެވެ. ނަވާރަ ސަތޭކަ އަށްޑިހަ ނުވަ ވަނަ އަހަރު ހުޅުވި ސަބަންސި ސެންޓްރަލް މިސްކިތުގައި އެއް ފަހަރާ 28،500 މީހުންނަށް ނަމާދު ކުރެވެ އެވެ.\nމިސްކިތް ބިނާކޮށްފައި ހުރީ އިސްތަންބޫލްގެ އޭޝިއާ ފަޅީގައި. --ފޮޓޯ:އޮނަދުލޫ\nމިސްކިތް ހުޅުވައިދެއްވުމަށް ފަހު އުރުދުޣާން ދެއްކެވި ވާހަކަތަކުގައި ވަނީ އަޅުކަން ކުރާ ތަންތަނަށް ދޭ ހަމަލާތައްް ކުށްވެރި ކުރައްވައިފަ އެވެ. އަދި އެއީ ޖިހާދު ނޫން ކަމަށާއި އެއީ ޓެރަރިޒަމް ކަމަށް ވިދާޅުވި އެވެ.\nމިސްކިތުގައި ޖަހާފައިވާ ހަ މުންނާރުން ރަމްޒުކޮށްދެނީ އީމާންކަމުގެ ހަ ރުކުން ކަމަށް އޮފިޝަލުން ބުނެ އެވެ. މިސްކިތުގައި ވަނީ ތުރުކީގެ އިސްލާމީ އާޓް ހިމެނޭ މިއުޒިއަމަކާއި ލައިބްރަރީއެއް އަދި ކޮންފަރެންސް ހޯލްތައް ގާއިމްކޮށްފަ އެވެ.\nމިސްކިތް ނިންމަން ފަސް އަހަރު ހޭދަވި. --ފޮޓޯ: އޮނަދުލޫ\nމިސްކިތް ހުޅުވުމުގެ ރަސްމިއްޔާތުގައި އަލްބޭނިއާގެ ރައީސް އިލީރް މެތާ އާއި ގިނީގެ ރައީސް އަލްފާ ކޮންޑޭ އާއި ސެނެގާލްގެ ރައީސް މަކީ ސޯލް އާއި ފަލަސްތީނުގެ ބޮޑު ވަޒީރު މުހައްމަދު ޝުތައްޔާ ބައިވެރިވެވަޑައިގެންނެވި އެވެ.\nއިތުރު ލިޔުންތައް މިސްކިތްތައް ތުރުކީ\nއިސްތަންބޫލްގެ އިންތިޚާބު އުރުދުޣާން އަށް ނާކާމިޔާބު\nނަތީޖާ ބާތިލްކޮށް އަލުން ވޯޓުލާން އޭކޭ ޕާޓީން އެދިއްޖެ\nއެންމެ ބޮޑު އެއާޕޯޓަށް އިސްތަންބޫލް އެއާޕޯޓް ހަދަނީ


ދިވެހި ފުލުހުންގެ ޚިދުމަތުގެ މުވައްޒަފުުންނަށް ހިންގާ ދިވެހިބަސް ހެޔޮގޮތުގައި ބޭނުންކުރަން ދަސްކޮށްދޭ ކޯސް ފެށިއްޖެ – ދިވެހިބަހުގެ އެކެޑަމީ\nޚަބަރު ދިވެހި ފުލުހުންގެ ޚިދުމަތް\nBy ދިވެހިބަހުގެ އެކެޑަމީ ނޮވެމްބަރ 30, 2021\nސަރުކާރުގެ މުއައްޒަފުން ދިވެހިބަހަށް އަހުލުވެރިކުރުމުގެ ގޮތުން ދިވެހިބަހުގެ އެކެޑަމީން ހިންގާ ޕްރޮގްރާމުގެ ދަށުން ދިވެހި ފުލުހުންގެ ޚިދުމަތުގެ ކޮމިއުނިކޭޝަން ބައިގެ މުއައްޒަފުންނަށް ކުރިއަށް ގެންދާ ކޯސް ފެށިއްޖެއެވެ. މި ކޯސް ފަށްޓަވައިދެއްވީ ދިވެހިބަހުގެ އެކެޑަމީގެ ރައީސް ޑރ. އަޝްރަފް ޢަބްދުއްރަޙީމެވެ.\nމިއީ ދިވެހިބަހުގެ އެކެޑަމީއާއި ދިވެހި ފުލުހުންގެ ޚިދުމަތުގެ ކޮމިއުނިކޭޝަން ބައިގެ މުއައްޒަފުން ގުޅިގެން 2021 ނޮވެންބަރު 28ން ޑިސެންބަރު 23ށް4ހަފުތާގެ މުއްދަތަށް ކުރިއަށް ގެންދާ ކޯހެކެވެ. މި ކޯހުގައި 120 ފަރާތަކުން ބައިވެރިވެއެވެ. މި ކޯސް ކުރިއަށް ދާނީ އިސްކަންދަރު ކޮށީގައެވެ.\n“ދިވެހިބަސް ހެޔޮ ގޮތުގައި ބޭނުންކުރަން ދަސްކޮށްދޭ ކޯސް” މިއީ ސަރުކާރު މުއައްސަސާތަކުގެ މުއައްޒަފުންގެ ދިވެހިބަހުގެ ފެންވަރު މަތިކުރުމުގެ ގޮތުން ދިވެހިބަހުގެ އެކެޑަމީން ކުރިއަށް ގެންދާ ޕްރޮގްރާމެކެވެ. ސަރުކާރުގެ އެކި މުއައްސަސާތަކުގެ އެދިވަޑައިގެންނެވުމުގެ މަތިން އެކި ފަހަރު މަތިން ތަފާތު މުއައްސަސާތަކަށް މި ކޯސް ހިންގިފައިވެއެވެ. ކޮވިޑް-19ގެ ފުރަބަންދުގެ ހާލަތުގައި ވެސް ދިވެހިބަހުގެ އެކެޑަމީން ދާދިވަރުކޮށް ޒޫމް މެދުވެރިކޮށް ރާއްޖޭގެ އެކި ކަންކޮޅުތަކުގައި ތިއްބެވި ފަރާތްތަކަށް މި ކޯސް ކުރިއަށް ގެންގޮސްފައި ވެއެވެ.\nފަނޑިޔާރުންނާއި މުދައްރިސުންގެ ދަފުތަރު\n36ވަނަ ޝަހީދުންގެ ދުވަސް 1 ޝަޢުބާން 1436


ކޯވިޑް-19 : ސިއްހީ އަދި އިޖްތިމާއީ ކަންކަމަށް 1.4 ބިލިއަން ޙަރަދުކޮށްފި ކޯވިޑް-19 : ސިއްހީ އަދި އިޖްތިމާއީ ކަންކަމަށް 1.4 ބިލިއަން ޙަރަދުކޮށްފި\nކޯވިޑް-19 : ސިއްހީ އަދި އިޖްތިމާއީ ކަންކަމަށް 1.4 ބިލިއަން ޙަރަދުކޮށްފި\nބ.އަތޮޅު ހޮސްޕިޓަލުގައި ޤާއިމްކޮށްފައިވާ ކޯވިޑް 19 އަށް ފަރުވާދޭ މަރުކަޒުގައި މަސައްކަތް ކުރުމަށް ކަނޑައަޅާފައިވާ ނަރުހުންގެ ޓީމުން ޥެންޓިލޭޓަރތައް ކައިރީގައި.\nކޯވިޑްގެ ސިއްހީ އަދި އިޖްތިމާއީ ކަންކަމަށް ސަރުކާރުން މިހާތަނަށް 1.4 ބިލިއަނަށްވުރެ ގިނަ ރުފިޔާ ޙަރަދުކޮށްފިއެވެ.\nފިނޭންސް މިނިސްޓްރީން ޢާންމުކޮށްފައިވާ "ވީކްލީ ކޯވިޑް-19 ސްޕެންޑިން" ރިޕޯޓުގައިވާގޮތުން މިދިޔަ ހަފްތާއާއި އަޅާބަލާއިރު މިހަފްތާ ސިއްހީ އަދި އިޖްތިމާއީ ކަންކަމަށް ކުރި ޙަރަދު ވަނީ %1.1 އިތުރުވެފައެވެ. އެހެންކަމުން މިމަހުގެ 18 ވަނަ ދުވަހުގެ ނިޔަލަށް ކޯވިޑް19ގެ ސިއްހީ އަދި އިޖްތިމާއީ ކަންކަމަށް ކުރި ހަރަދުތައް އުޅެނީ 1.4 ބިލިއަނުން މަތީގައެވެ.\nތަފާސް ހިސާބުތައް ދައްކާގޮތުން ސިއްޙީ އަދި އިޖްތިމާޢީ މަސައްކަތްތަކުގެ ތެރެއިން މިހާތަނަށް ކޯވިޑް-19ގެ ޙާލަތުން އަރައިގަތުމަށް އެންމެ ބޮޑު ހޭދައެއް ކޮށްފައިވަނީ ނެޝަނަލް ޑިޒާސްޓަރ މެނޭޖްމަންޓް އޮތޯރިޓީ، އެންޑީއެމްއޭގެ މަސައްކަތްތަކަށެވެ. އެ ސެންޓަރުގެ މަސައްކަތްތަކަށް 867.9 މިލިއަން ރުފިޔާ ވަނީ ހޭދަކޮށްފައެވެ. ދެން އެންމެ ބޮޑު ހޭދައެއް ކޮށްފައިވަނީ ހެލްތު މިނިސްޓްރީއަށެވެ. އެ މިނިސްޓްރީއަށް 372.9 މިލިއަން ރުފިޔާ ވަނީ ހޭދަކޮށްފައެވެ.\nކޯވިޑްއަށް ސަރުކާރުން ކުރާ ހޭދައިން އެންމެ ބޮޑު ޙަރަދެއް ހިނގާފައިވަނީ މިބައްޔަށް ފަރުވާ ކުރަން ބޭނުންވާ ތަކެއްޗާއި، ޓެސްޓު ކިޓާއި ޕީޕީއީ ހޯދުމަށްކަމަށް ފިނޭންސް މިނިސްޓްރީގެ ތަފާސް ހިސާބުތަކުން ހާމަވެއެވެ. އެގޮތުން މި ތަކެތި ހޯދަން މިހާތަނަށް 651 މިލިއަން ރުފިޔާ ވަނީ ހޭދަކުރައްވާފައެވެ.\nކޯވިޑް-19އަށް ޕޮޒިޓިވް ވާ މީހުންނަށް ފަރުވާ ދިނުމަށް ސަރުކާރުން ހުޅުމާލޭގައި އަޅާފައިވާ، މެޑިކަލް ފެސިލިޓީގައި ހަރަކާތްތެރިވާ ސިއްހީ ކަމާ ބެހޭ ފަރާތްތައް އަވަދި ނެތި. ފޮޓޯ: އަލީ ނަސީރު / ޕީއެސްއެމްނިއުސް\nކޯވިޑަށް ސަރުކާރުން ކުރާ ހޭދަ ބަހާލާފައިވަނީ2ބަޔަކަށެވެ. ސިއްހީ އަދި އިޖްތިމާއީ ކަންކަމަށް ކުރާ ހޭދައިގެ އިތުރުން ދެން ހިމެނެނީ އިކޮނޮމިކް ރެސްޕޮންސް ސްޕެންޑިންއެވެ. މިދިޔަ ހަފްތާއާއި އަޅާބަލާއިރު މިހަފްތާގައި އިކޮނޮމިކް ރެސްޕޯންސް ސްޕެންޑިންއަށް ކުރި ހޭދަ ވަނީ %0.6 އިތުރުވެފައެވެ.\nފިނޭންސް މިނިސްޓްރީގެ ތަފާސް ހިސާބުތައް ދައްކާގޮތުން އިކޮނޮމިކް ރެސްޕޮންސް ސްޕެންޑިންއަށް މިހާތަނަށް 1.5 ބިލިއަން ރުފިޔާ ވަނީ ހޭދަކޮށްފައެވެ. މިއީ ކޯވިޑް19އާ ގުޅިގެން މާލީ ގޮތުން ގޮންޖެހުންތައް ކުރިމަތިވަމުންދާ އާއްމު ފަރުދުންނާއި، ގޭބީސީތަކާއި، އަދި ވިޔަފާރިތަކަށް އެހީތެރިކަން ފޯރުކޮށް ދެއްވުމަށް ސަރުކާރުން ތަޢާރަފްކޮށްފައިވާ ސްކީމެކެވެ.


Bidhyseen Genaumah Sahha Noon Liyunthah Hushahalhaa Massala Boduve Fiyavalhu Alhanee - Vaguthu\nބިދޭސިން ގެނައުމަށް ސައްހަ ނޫން ލިޔުންތައް ހުށަހަޅާ މައްސަލަ ބޮޑުވެ އެފަދަ ފަރާތްތަކާއި މެދު ފިޔަވަޅު އަޅާނެ ކަމަށް އިކޮނަމިކް މިނިސްޓްރީ އިން ވިދާޅުވެއްޖެ އެވެ.\nއެ މިނިސްޓްރީ އިން ވިދާޅުވީ، ރާއްޖެއަށް ބިދޭސީން ގެނައުމަށް އިކޮނަމިކް މިނިސްޓްރީ އަށް ހުށަހަޅަން ޖެހޭ ލިޔުންތައް ހުށަހެެޅުމުގައި ބައެއް ފަރާތްތަކުން ކޯޓުގައި ރަޖިސްޓްރީކޮށްފައިވާ ލިޔުންތައް ހުށަހަޅަން ޖެެހޭ އިރު މިކަމުގެ މަގުސަދު ގެއްލޭ ގޮތަށް މިފަދަ ލިޔުންތައް ހުށަހަޅާ މައްސަލަ ބޮޑުވެފައިވާކަމަށެވެ.\nއެ މިނިސްޓްރީން ކުުރި އިއުލާނުގައި ވިދަޅުވެފައި ވަނީ. މަސައްކަތް ކުރުމަށް ބިދޭސީން ގެންނައުމަށް އެ މިނިސްޓްރީން ދެމުންގެންދާ ޚިދުމަތްތަކާއި ގުޅިގެން ހުށަހަޅަން ޖެހޭ ލިޔެކިޔުންތަކުގެ ތެރޭގައި، ކޯޓުގައި ރަޖިސްޓްރީކޮށް ނުވަތަ ނޮޓަރައިޒް ކުރުމަށްފަހު ހުށަހަޅަންޖެހޭ ލިޔުންތަކެއް ހިމެނޭ ކަަމަށެވެ.\nއެފަދަ ލިޔުން ހުށަހެޅުމުގައި، ނޮޓަރައިޒް ކުރުމުގެ ބޭނުމާއި މަޤްޞަދު ގެއްލޭގޮތަށް ހުންނަ ލިޔެކިޔުން ނޮޓަރައިޒްކޮށް ، ބައެއް ފަރާތްތަކުން ހުށަހަޅަމުން އެބަ ގެންދާ ކަމަށާއި، އަދި މަޢުލޫމާތު ފުރިހަމަނުކޮށް ހުންނަ ލިޔުން، ނޮޓަރައިޒް ކޮށްފަ ހުންނަކަންވެސް ފާހަގަ ކުރެވޭ ކަމަށް އެ އިއުލާނުގައި ވަނީ ވިދާޅުވެފައެވެ. މީގެ އިތުރަށް ނޮޓަރައިޒް ކޮށްފައިވާ ލިޔުމުގައި ހިމެނޭ މަޢުލޫމާތު ބަދަލުކުރުމަށްފަހު ހުށަހަޅަމުންދާކަންވެސް އެެ މިނިސްޓްރީއަށް ވަނީ ފާހަގަކުރެވިފައެވެ.\nއެހެންކަމުން، އެފަދަ ލިޔުން ހުށަހަޅާ ފަރާތްތަކާމެދު ޤަވާޢިދުން ފިޔަވަޅު އެޅުމާއެކު، އެފަދަ ލިޔުން ނޮޓަރައިޒް ކޮށްދޭ ފަރާތްތަކުން ނޮޓަރައިޒް ކޮށްދީފައި ހުންނަ ލިޔުން، އެ މިނިސްޓްރީން އިތުރަށް ބަލައިނުގަންނާނެ ކަމަށް އިކޮނަމިކް މިނިސްޓްރީން ވަނީ ވިދާޅުވެފައެވެެ.\n"އަދި ސައްހަނޫން މައުލޫމާތު ހިމެނޭ ލިޔުމާއި، މައުލޫމާތު ފުރިހަމަ ނުވެ އޮއްވާ ނޮޓަރައިޒް ކޮށްފައިހުންނަ ލިޔެކިޔުން، އަދި ނޮޓަރައިޒް ކުރުމަށްފަހު ބަދަލު ގެނެސްފައި ހުންނަ ލިޔުން، މި މިނިސްޓްރީއަށް ބަލައި ނުގަންނާނެ ކަމުގައިވެސް ދެންނެވީމެވެ." އެ މިނިސްޓްރީން ކުރި އިއުލާނުގައި ވެއެވެ.\nޖެނުއަރީ 6, 2021 13:54\nބައްލަވާ މިހާރު އިކޮނޮމިކް މިނިސްޓްރީގައި ތިބީ ކޯޓާ ދޭއިރު ފައިސާ އަށް ނުވިކޭ ފައިސާ ފެނުނީމާ ހޮޑުލަވާ ބޭފުޅުންތޯ؟ އަޑުއިވޭ ލައްކަ ގޮތްގޮތަށް. ގަބޫލު ކުރިން ކުރިން އިމިގްރޭޝަންގައި ހުރި ޔާމީނުގެ ތިމާގެ މީހަކު ކޯޓާ ވިއްކައިގެން ވަރަށް ލާރި ކޭވާހަކަ.


SunOnline: Ammatee hayyaru kurumah amuru koffi\nއައްމަޓީ ހައްޔަރުކުރަން އަމުރުކޮށްފި\nއާނިފާ ހުސައިން ސިރާޖް 11 Jul 2021, 16:26\nސީލައިފްގެ އެމްޑީ މުހައްމަދު އަހުމަދު މޫސާ -- ފޮޓޯ/ އިންޓަޕޯލް\nހައުސިން ޔުނިޓު އެޅުމުގެ ނަމުގައި އެތައް ބަޔެއްގެ އަތުން މަކަރާއި ހީލަތުން ފައިސާ ނެގި މައްސަލާގައި ސީލައިފް ގްލޯބަލްގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ބަންދުން ދޫކޮށްލުމަށް ކްރިމިނަލް ކޯޓުން ނިންމުން ބާތިލުކޮށް، އޭނާ ހައްޔަރުކުރުމަށް ހައިކޯޓުން އަމުރުކޮށްފިއެވެ.\nއައްމަޓީ ބަންދުން ދޫކޮށްލި މައްސަލަ އިސްތިއުނާފު ކުރުމަށް ޕްރޮސެކިއުޓާ ޖެެނެރަލް (ޕީޖީ) އޮފީހުން ހުށަހެޅީ މިދިޔަ ޖޫން މަހުގެ ފަހުކޮޅު އެވެ.\nއެ މައްސަލައިގައި ހައިކޯޓުގައި މިއަދު އޮތް ޝަރީއަތުގެ އަޑުއެހުމުގައި، އަލުން އައްމަޓީ ހައްޔަރުކުރުމަށް ވަނީ އަމުރު ކޮށްފައެވެ.\nއައްމަޓީގެ މައްޗަށް ދައުވާ ކޮށްފައިވަނީ ހައުސިން ޑިވަލޮޕްމެންޓް ކޯޕަރޭޝަން (އެޗްޑީސީ) އާއި ސީ-ލައިފް ގްލޯބަލް އިންކް ޕްރައިވެޓް ލިމިޓެޑާ ދެމެދު ވެފައިވާ އެއްބަސްވުމެއްގެ ދަށުން ހުޅުމާލޭގައި 3000 ހައުސިން ޔުނިޓް އެޅުމަށް، ސީ-ލައިފް ގްލޯބަލް އިންކް ޕްރައިވެޓް ލިމިޓެޑާ ހަވާލުކުުރުމުން، އެ އެއްބަސްވުމުގައިވާ މުއްދަތުގައި ހައުސިން ޔުނިޓްތައް އެޅުމުގެ އަމަލީ މަސައްކަތް ފުރިހަމަނުކޮށް، މަކަރާއި ހީލަތުން އެކި މީހުން އަތުން ބޮޑެތި އަދަދުތަކުން ފައިސާ ނަގައި، އެ ފައިސާއަށް ހިޔާނާތްތެރިވި ކަމަށް ތުހުމަތު ކުރެވޭ މައްސަލައިގައެވެ.\nސީލައިފް އެޕާޓުމެންޓު ވިއްކާނެކަމަށް ބުނެ 200 އަށް ވުރެ ގިނަ މީހުންގެ އަތުން ފައިސާ ނަގައި ރާއްޖެއިން ބޭރުގައި ފިލައިގެން އުޅުނު މައްސަލައިގައި އޭނާ ހޯދަން އިންޓަޕޯލް ރެޑް ނޯޓިސްވެސް ނެރުނެވެ.\nއޭނާ ހޯދައިގެން ހައްޔަރުކޮށް ރާއްޖެ ގެނައީ މި އަހަރުގެ މާޗު މަސް ތެރޭގަ އެވެ. ލަންކާ އިން ގެނައުމަށް ފަހު އައްމަޓީ ހުރީ ބަންދުގައެވެ.\nނަމަވެސް އެ މައްސަލައަކީ ބަންދުގައި ބަހައްޓައިގެން ކުރިއަށް ގެންދަންޖެހޭ މައްސަލައެއް ނޫން ކަމަށް ބުނެ ކްރިމިނަލް ކޯޓުން އޭނާ ބަންދުން ދޫކޮށްލީ މިދިޔަ ޖޫން މަހުގެ 17 ވަނަ ދުަވަހުއެވެ.\nއެ މައްސަލަ ހައިކޯޓުން އިސްތިއުނާފު ކުރީ ހެއްކަށް ނުފޫޒު ފޯރުވުމުގެ ފުރުސަތު އޮތް ކަމަށާއި، ޝަރީއަތަށް ހާޒިރުނުވެ ފިލުމުގެ ފުރުސަތު އޮތް ކަމަށް ބުނެއެވެ.\nހިޔާނާތްތެރިވީ މައްސަލައިގައި އައްމަޓީގެ މައްޗަށް 42 ދައުވާއެއް ވަނީ އުފުލައިފައެވެ.\nއައްމަޓީގެ މައްޗަށް ކުރާ ދައުވާތައް:\nގާނޫނުލްއުގޫބާތުގެ 215 ވަނަ މާއްދާގެ (ހ) އާއި، އެ މާއްދާގެ (ށ) ގެ (2) ވަނަ ނަންބަރުގެ (i) އާ ހާވާލާދީ، އެ ގާނޫނުގެ 210 ވަނަ މާއްދާގެ (ށ) ގެ (3) ވަނަ ނަންބަރުގެ ދަށުން، ހިޔާނާތްތެރިވުމުގެ ކުށުގެ 12 (ބާރަ) ދައުވާ.\nގާނޫނުލްއުގޫބާތު ގެ 215 ވަނަ މާއްދާގެ (ހ) އާއި، އެ މާއްދާގެ (ށ) ގެ (2) ވަނަ ނަންބަރުގެ (i) އާ ހަވާލާދީ، އެ ގާނޫނުގެ 210 ވަނަ މާއްދާގެ (ށ) ގެ (2) ވަނަ ނަންބަރުގެ ދަށުން، ހިޔާނާތްތެރިވުމުގެ ކުށުގެ 25 (ފަންސަވީސް) ދައުވާ.\nގާނޫނުލްއުގޫޫބާތު ގެ 215 ވަނަ މާއްދާގެ (ހ) އާއި، އެ މާއްދާގެ (ށ) ގެ (2) ވަނަ ނަންބަރުގެ (i) އާ ހަވާލާދީ، އެ ގާނޫނުގެ 210 ވަނަ މާއްދާގެ (ށ) ގެ (1) ވަނަ ނަންބަރުގެ ދަށުން ހިޔާނާތްތެރިވުމުގެ ކުށުގެ ފަސް ދައުވާ.\nމި ކުށްތަކަށް ގާނޫނުގައި ކަނޑައަޅާފައިވާ އަދަބަށް ބަލާއިރު، ދައުވާތައް ސާބިތުވެއްޖެނަމަ އައްމަޓީގެ މައްޗަށް 65 އަހަރު ދުވަހުގެ ޖަލު އަދަބެއް ކަނޑައެޅޭނެކަމަށް ފެންނަ ކަމަށް ޕީޖީ އިން ބުންޏެވެ.\nތިން ގާޒީންގެ އަޑުގެ ސާމްޕަލް ނަގައިފި